277 ޤާނޫނީ ވަކީލުން ވަކީލުކަމުގެ ހުވާ ކުރައްވައިފި! | Sandhaanu\n277 ޤާނޫނީ ވަކީލުން ވަކީލުކަމުގެ ހުވާ ކުރައްވައިފި!\n277 ޤާނޫނީ ވަކީލަކު ވަކީލު ކަމުގެ ހުވާ ކުރައްވައިފިއެވެ. ވަކީލުން ހުވާކުރައްވައިފައިވަނީ އެކަމަށްޓަކާ އިއްޔެ ވާޗުއަލްކޮށް ބޭއްވި ރަސްމިއްޔާތެއްގައެވެ. މިވަކީލުން ވަކީލުކަމުގެ ހުވާ ކުރެއްވީ ބާކައުންސިލުން ހިންގި ތަމްރީން ޕްރޮގްރާމް ފުރިހަމަކުރުމަށް ފަހުގައެވެ.\nބާކައުންސިލުން ހިންގި މިޕްރޮގްރާމަކީ އެއްމަސް ދުވަހުގެ މުއްދަތަށް ކުރިޔަށް ގެންދިޔަ ޕްރޮގްރާމެކެވެ. މިޕްރޮގްރާމުގައި ވަނީ އެކިއެކި މާއްދާތައް ކިޔަވައިދީފައެވެ. އެގޮތުން މޯލްޑިވްސް ލީގަލް ސިސްޓަމާއި، ކްރިމިނަލް ޕްރޮސީޖާއާއި، ސިވިލް ޕްރޮސީޖާއާއި، ޕްރޮފެޝަނަލް އެތިކްސްއާއި، ޑަރާފްޓިން އަދި ދިވެހިބަސް ބޭނުންކުރުމާއި ބެހޭ ބައިތައް ވަނީ ކިޔަވައިދީފައެވެ.\nއިއްޔެ ބޭއްވި ރަސްމިއްޔާތުގައި ވަކީލުންނަށް ހުވާ ލައިދެއްވީ ހައިކޯޓުގެ ފަނޑިޔާރު މުޙައްމަދު ނިޔާޒެވެ.\nމިއީ މިފަދަ ގޮތަކަށް ބާކައުންސިލް އުފެދިގެން އައިފަހުން ވަކީލުންނަށް ތަމްރީނު ދެވިގެން ލައިސަންސް ދެވުނު ފުރަތަމަ ފަހަރެވެ. މިހުރިހާ ވަކީލުންވެސް ދެން އެންމެ އަވަހަށް އޮންނަ ބާކައުންސިލްގެ އިމްތިހާންގައި ބައިވެރިވުންވަނީ ލާޒިމް ކޮށްފައެވެ.\nޤާނޫނީ ދާއިރާއަކީ މިއަދު ގިނަ ޒުވާނުންތަކެއް އުފެދެމުން އަންނަ ދާއިރާއެކެވެ. ނަމަވެސް މިދާއިރާގައި އެކަށީގެންވާ މިންވަރަށް ފުރުސަތުތައް ރާއްޖޭގައި ނެތްކަމީ އަބަދުވެސް އަޑުއިވެމުން އަންނަ ޝަކުވާއެކެވެ.


Mi loabi dhemafirin cake ge dhuniyeyga uhugai!\nހަމްދާ އާއި އޭނާގެ ފިރިމީހާ. ކޭކު އެޅުމަށް ދެ މަފިރިން މަސައްކަތްކުރަނީ އެކުގައި--\nހަމްދާ ތައްޔާރުކޮށްފައިވާ ކޭކެއް، މި މަސައްކަތުގައި އުޅެނީ ދެ މަފިރިން އެކުގައި--\nކޮންމެ މީހަކުވެސް އެންމެ ކުޑައިރުން ފެށިގެންވެސް ކުރާ ހިތްވާ ނުވަތަ ހާސިލް ކުރަން ބޭނުންވާ ވަކި ކަމެއް އޮވެއެވެ. ބޮޑުވި ވަރަކަށް އެ ކަންކަން ބަދަލު ވަމުންވެސް އާދެއެވެ. އެކަމަކު އެންމެ ކުޑައިރުން ފެށިގެންވެސް ކުރާ ހިތްވާ ކަމެއްގައި ހިފަހައްޓައިގެން އެކަން ހާސިލްވަނީ ވަރަށް މަދު ބަޔަކަށެވެ. ހިތްވަރުލައިގެން ކުޑައިރުގެ އުންމީދު ހާސިލް ކުރަން މަސައްކަތް ކުރެވެނީ ވެސް ވަރަށް މަދުބަޔަކަށެވެ. އެފަދަ އެއް ފަރާތަކީ ކުޅުދުއްފުށީ އަލަކަ،ހަމްދާ ހަސަނެވެ.\n"އަ ޕީސް އޮފް ކޭކް ބައި ހަމްދާ" ގެ ނަމުގައި 2015 ވަނަ އަހަރު ޕޭޖެއް ހަދައިގެން މި މަސައްކަތް ކުރަމުން އަންނަ ހަމްދާއަކީ ހުނަރުން ފުރިފައިވާ ފަރާތެކެވެ. މި މަސައްކަތް ހަމްދާ ސިފަކުރަނީ މިއީ ދެމަފިރިއެއްގެ ނަމޫނާ މަސައްކަތެއްގެ ގޮތުގައެވެ. އުމުރުން ގާތްގަނޑަކަށް 10 ވަރަކަށް އަހަރުން ފެށިގެން ކޭކު އެޅުމަށް އުފެދުނު ވަރަށް ހާއްސަ ޝައުގަކާއެކު މިހާރު ހަމްދާއަކީ ރަށުގައި މި މަސައްކަތްކުރާ އެންމެ ގިނަ ބައެއްގެ ލޯބި ލިބިފައިވާއެއް ފަރާތެވެ.\nމި މަސައްކަތަށް ކުރަން ޝައުގު އުފެދުން ގޮތް ކިޔައިދެމުން ހަމްދާ ބުނީ ގްރޭޑް 4،5 ގައި އުޅުނުއިރު ކުދިންގެ އުފަން ދުވަހުގެ ޕާޓީތަކަށް ގޮސް އުޅޭއިރު ކޭކު ފެނުމުން އެކޭކު ހަދާފައި ހުންނަ ގޮތް ބަލަން ބޭނުންވެ އެކި ގޮތްގޮތަށް ކޭކު ހަދަން މަސައްކަތް ވެސް ކުރިންކަމަށެވެ.\n"މާމަމެންގޭ ކުދިންގެ ބާރތްޑޭ ކޭކުއައީމަ ހަނދާން ވޭ އަދިވެސް ކޭކެއް، ގްރޭޕްސް ޖަހާފަ ވަށައިގެން ޕައިޕް ކޮށްފަހުރީ. ދެން ހިތަށް އެރީ މީ ކިހިނެތް ބާއޭ ކޯޗަކުން ބާއޭ މި ހުންނަނީ ހަދާފަ. ދެން ވަކި ހިސާބަކުން އެއަށް ހިތްޖެހެން ފެށީ" ހަމްދާ ކިޔައިދިނެވެ.\nއެއަށްފަހު ގޭގައި އެކަނި އެކި އެއްޗެހި އެއްކޮށްގެން ކޭކު ހެދޭތޯ މަސައްކަތްވެސް ކުރިކަމަށާއި އަމިއްލައަށް ފޮއިލް ބޭނުންކޮށްގެން އެކި ގޮތްގޮތަށް ކަފައިގެން ޓިޕްވެސް ހެދި އެވެ. މިއީ އެހާ ކުޑައިރުންސުރެވެސް ކޭކު އެޅުމަށް ހަމްދާގެ ޝައުގުވެރިކަން ހުރި މިންވަރެވެ.\n"ގްރޭޑް 5،6 ގަ އުޅުންއިރު އެއްދުވަހު ބެލީ ހެދޭތޯ. އެއްވެސް އެއްޗަކަށް ނުބަލަ. މި ހިތަށްއަރަނީ ކޯއްޗެއްބާއޭ އަޅާފަ ހުންނަނީ، ބިސް ބާއޭ. ބިސްއަޅާފަ ހަކުރު އަޅާފަ އެކި އެއްޗެހި އަޅާ ގިރާފަ ޖޫސް ޕެޓީ ކޮތަޅަކަށް އަޅާއިގެން ޕައިޕް ކުރެވޭތޯ ބެލީ. އެކަމަކު މިއަށް މިއެޅުނީ ހުސް ނުބައި އެއްޗެއްސެއްނު" ހިނިގަނޑެއް ޖަހާލުމަށްފަހު ކުޑައިރުގެ ހަނދާނެއް ހިއްސާކޮށްލި އެވެ.\nއެންމެ ފުރަތަމަ ކޭކު ހަދަން ފެށީ ގްރޭޑް 10 ނިންމާ އޭލެވެލްއަށް ދިއުމާ ދޭތެރޭގައި ލިބުނު ޗުއްޓީގައި ކޭކުގެ ބޭސިކް ކޯހެއް ހެދުމަށްފަހު ކަމަށާއި އެއީ 2007 ހިސާބުކަމަށް ހަމްދާ ބުންޏެވެ.\n"ކޮންމެވެސް ކުއްޖަކު ބުނެލި ހަނދާންވަނީ ބޭސިކް ކޭކު ކޯހެއް އެބައޮތޭ. ދެން އެނގޭނެ ކަންނޭނގެ އެކުދިންނަށް ކުޑަކޮށް އެއިރުވެސް އެކަމާ އުޅޭހިތްވާކަން ދެން އެކޭކު ކޯހުގައި ބައިވެރިވެގެން ގާތްގަނޑަކަށް ހަފްތާއެއް ވަރޭ ހަނދާން ހުރީ، އެއީ ދެން ފެށުން" ހަމްދާ ކިޔާދިނެވެ.\nއެއިރުގެ ކޭކު އަޅަން ގެންގުޅޭ އުކުޅުތަކާއި މިހާރު ކޭކު އަޅަން ގެންގުޅޭ އުކުޅުތަށް ވަރަށް ތަފާތު ކަމަށާއި ކޭކުތަކުގެ ޑިޒައިންތަކަކީވެސް ބަދަލުވަމުން އަންނަ އެއްޗެހިކަން ފާހަގަކޮށް ހަމްދާ ބުނީ މި މަސައްކަތަކީ އަބަދުވެސް އާ ކަންކަން ދަސްކުރަން ޖެހޭ މަސައްކަތެއް ކަމަށެވެ.\nކޭކު އެޅުމުގެ އެންމެ ބޭސިކް އެއްޗެހިވެސް ދަސްވީ ކޯހުގެ ތެރެއިން ކަމަށާއި، އައިސިން ހަދާނެ ގޮތާ ބޭނުންކުރާ އެއްޗެއްހި ދަސްވީ އެހިސާބުންކަމަށް ހަމްދާ ބުންޏެވެ. ކޯހަށްފަހު އޭލެވެލްގައި އުޅުނުއިރުވެސް ކުދިން އެދުމުން ކޭކު އަޅައިދިން ކަމަށާއި ކޭކު އަޅަން ފެށުނު ހިސާބަކީ އެއީކަމަށް ހަމްދާ ބުންޏެވެ. ފުރަތަމަ މަސައްކަތް ފެށީ އާމްދަނީއެއް ހޯދުމަކަށް ނޫނެވެ. އެކަމަކު ކުރާހިތްވާ ކަމެއްވާތީ މަސައްކަތް ފެށީ އެވެ.\nއޭގެ ފަހުން ހަމްދާ ވަނީ ކޭކުގެ އެޑްވާންސް ކޯހެއްވެސް ހަދާފަ އެވެ. އެ ކޯހުންވެސް ގިނަ އެއްޗެހި ދަސްވިކަން ހަމްދާ ފާހަގަކުރި އެވެ. އެގޮތުން ފޮންޑެންޓް (ހަރު އައިސިން) މޮޑެން ދަސްވިކަމަށާއި، އެއިން ކަޓާސް ބޭނުންކޮށްގެން އެއްޗެހި ހަދަންވެސް ދަސްވިކަމަށެވެ.\nސްކޫލް ނިންމާލުމަށްފަހު އިތުރަށް ކިޔެވުމަށް ހަމްދާ ހިޔާރުކުރީ ވަރަށް ތަފާތު ދާއިރާއެކެވެ. އެއީ ކައުންސިލިންނެވެ. މާލެއިން ކައުންސިލިންގެ އެޑްވާންސް ސެޓްފިކެޓް ހެދުމަށްފަހު ކޯހުން ވަރަށް ފުރިހަމަ އެއްވަނައަކާއެކު ރަށަށް އައީ ވަޒީފާއެއްގެ އުންމީދުގައެވެ. ނަމަވެސް ވަޒީފާއެއް ލިބުމާ މެދު ދުވަސްކޮޅެއް ހޭދަވުމުން އެވަގުތު އާއިލާގެ ހާލަތުވެސް ހުރިގޮތުން ހަމްދާ ފެށީ ޓިއުޝަން ދޭށެވެ. ފަހުން ކިޔެވުމުގެ އުންމީދު އެއިރުވެސް ހިތުގައި އޮތެވެ.\n"އެންމެ ބޮޑު ކުއްޖާވީމަ، ދެން ގޭތެރޭގެ ހާލަތު އެއިރު އޮތީ އެހާ ރަނގަޅަކަށް ނޫން. ހުރިހާ ޒިންމާއެއް އުފުލަން ވެގެން މަޑުކުރީ އިހަށް ކިޔަވަން ނުގޮސް. އެއިރު ކޮއްކޮމެން ވަރަށް ކުޑަ. މަންމަ، ބައްޕަ އެކަނި ހުންނަނީ ކުދިންނަށް ޕްރޮވައިޑްކޮށް ދޭން. އެހެންވެ ކިޔެވުން އިހަށް އެއްކައިރިކޮށްލާފަ ޓިއުޝަން ހަދަމުން ގެއަށް ޕްރޮވައިޑްކޮށްދެމުން އެމަސަކަތް ކުރަމުން ދިޔައީ. މެރީ ކުރިފަހުން ދެން ހިތަށް އެރީ ދެން އެންމެ ލޯބިވާ ކަންތަކަށޭ ދެން ދާނީ. އެ ހިސާބުން ހަމަ އެއް ރޭ ނިދަން އޮވެފަ ފޭސްބުކް ޕޭޖެއް "އަ ފީސް އޮފް ކޭކް ބައި ހަމްދާ" ޖަހާލާފަ ހެދީ" ހަމްދާ ކިޔައިދިނެވެ.\nއެއަށްފަހު އަލުން ކޭކު އެޅުމުގެ މަސައްކަތް ފެށިއިރު ކޯހުގައި ކިޔެވި އެއްވެސް އެއްޗެއް ހަނދާނެތުމުން އަލުން ހުރިހާ އެއްޗެއްވެސް ދަސްކުރިކަމަށާއި އެއިރު ޔޫޓިއުބް ވަރަށް ބޮޑު އެހީއަކަށް ވިކަން ހަމްދާ ފާހަގަ ކުރި އެވެ. އެގޮތަށް ވީޑިއޯ ބަލައިގެން އަލުން ފޮންޑެންޑްގެ ރެސިޕީ ހޯދައިގެން ބަލައިގެން ހެދޭތޯ މަސައްކަތް ކުރިކަަމަށް ހަމްދާ ބުންޏެވެ.\nފަހުން މަސައްކަތް ފެށިއިރު ހަމްދާގެ އަމާޒަކީ މަސައްކަތް ރަށުން ބޭރަށްވެސް ގެންދިއުމެވެ. އެގޮތުން ކައިރި ރަށްރަށުގައި އޮންނަ ޕާޓީތަކަށްވެސް ކޭކު އަޅާއިދީ ހަދާކަމަށާއި، އެގޮތުން ތިބެވޭނެ ގޮތް ހަމަޖައްސައި ދިނުމުން އެކި މީހުން ބޭނުންވެގެން އެ ރަށަކަށް ގޮސްގެންވެސް މަސައްކަތް ކޮށްދީފައި ހުންނާނެ ކަމަށްވެސް ހަމްދާ ބުންޏެވެ.\n"މެރީކޮށްފަ އަލުން މަސައްކަތަށް ފެށިއިރު އެއްވެސް އެއްޗެއް ހަނދާނެއް ނެތް. އެއިރުއެ ދަސްވި ކުދި ކުދި ޓިޕްސް ވެސް އެއީ އަނެއްހެން ބުނާނަމަ މި ޒަމާނަކަށް ފެތޭ ކަހަލަ ޓެކްނިކްސްއެއް ނޫން. އެކަމަކު އޭތިކޮޅުވެސް ހަނދާނެއް ނެތް. ދެން އަލުން ދަސްކުރަން ފެށީ. އެއިރު ދެން ޔޫޓިއުބުވެސް ހުރީ ފެންނަށް ފަށާފަ. އަލުން ފޮންޑެންޓްގެ ރެސިޕީތައް ބަލައިގެން ހަދަން ފެށީ، އެކްސްޕްރެމެންޓް ކުރަން ފެށީ. ހިތަށް އަރާފާނެ ޔޫޓިއުބް ބަލާލައިގެން ހެދޭނޭ. އެކަމަކު ނުހެދޭނެ. ފުރަތަމަ އެތި ހަދާއިރު ދިޔާވާނެ އެހެންކަމެއް ވާނެ. ދެން އާޓިކަލްތައް ކިޔައިގެން ކީއްވެތޯ މިހެން ވަނީ ބަލައިގެން ވަރަށް ބައިވަރު އެކްސްޕީރިއެންސްއިން ކޮންމެ އެއްޗެއްވެސް ޕާފެކްޓްވަނީ"\nހަމްދާ ހަމައެކަނީ މޮޅީ ކޭކު އަޅަން އެކަނި ނޫންކަން އޭނާގެ ފޭސްބުކް ޕޭޖް ބަލާލިއަސް އެނގެއެވެ. އާމްދަނީ ހޯދުމަށް ކުރާ މަސައްކަތެއް ގޮތުގައި މި މަސައްކަތް 2015 ވަނަ އަހަރު ފެށިފަހުން މިހާތަނަށް ގާތްގަނޑަކަށް 80 އަށް ވުރެ ގިނަ ވެޑިން ކޭކު ހަމްދާ ވަނީ އަޅާފައެވެ. ކޭކާއެކު ކޭކު ޓޭބަލްގައި ހިމެނޭ ކުކީސް، މެކަރޯންސް، ޑޯނަޓުން ފެށިގެން އެހެން ހުރިހާ އައިޓަމެއްވެސް އަމިއްލައަށް ދަސްކޮށްގެން ހަދަނީ ހަމަ ހަމްދާއެވެ.\nމި މަސައްކަތުގައި ހަމްދާއަށް އެންމެ ބޮޑު އެހީއަކަށް ވަނީ ފިރިމީހާގެ ފަރާތުން ލިބޭ އެއްބާރުލުމާއި އެހީތެރިކަމެވެ. މަސައްކަތުގައި އުޅޭއިރު އެންމެ ކުދިކުދި ކަންތައްތަކުން ފެށިގެންވެސް ކިތަންމެ ބޮޑު ކަމެއްގައިވިއަސް ފިރިމީހާ ފަރާތުން ލިބެމުންދާ އެހީތެރިކަން ހަމްދާ ތަކުރާރުކޮށް ފާހަގަ ކުރިއެވެ.\nއެގޮތުން ބޭނުންވާ ތަކެތި ރަށުން ލިބުން ދަތިކަން ފާހަގަކޮށް ހަމްދާ ބުނީ ފިރިމީހާ މާލޭގައި އުޅުނުއިރުވެސް އަދި ރަށަށް ބަދަލުވުމަށް ފަހުވެސް ހުރިހާ އެއްޗެއް މާލެއިން ހޯދައިދީ ގެނެސްދީ ހަދަނީ ފިރިމީހާކަމަށެވެ. އަދި މަސައްކަތުގައި އުޅޭއިރު އަބަދުވެސް އެކީގައި އަތްގާތްކޮށްދީ ހަދައި، މަސައްކަތް ގަޑިއަށް ނިންމުމަށް ރޭގަނޑު ހޭލައި ހުންނައިރުވެސް ފިރިމީހާ ކައިރީ ހުންނަކަން ފާހަގަކުރި އެވެ.\n"ވެޑިން ކޭކް ވެސް އައީ ވަކި ދުވަސްކޮޅޭއްގަ ދޯ، އެއިރު ބެކްޑްރޮޕް ހަދާފަ ވެޑިން ޑްރެސް ލާފަ މޭކަޕްކޮށްފަ ވަރަށް ފަހުން ފެށުނީ. އެދުވަސް ކޮޅު މާލެ ބޭކާސް ފޮލޯކުރާނެ ކުދިން ދޯ. އޭގެން ފެނޭ ދެން މެކަރޫންސް ކުކީސް އެ އެއްޗެހި ހުންނަތަން. ދެން އިންތިޒާރެއްގައި އިނީ އެއްވެސް ކުއްޖަކު އެކަލަ އޮފާއެއް ދޭތޯ. އެހެން ހުއްޓަ އޮފަރ އެއް އައީ. ދެން ވަރަށް އުނދަގޫ ވޭ ރަށުން އެއްޗެހި ލިބެން ނުހުންނާތީ. ރަށުން ތަކެތި ލިބޭނެ ކަމުގެ 100 ޕަސެންޓް ނޯންނާތީ ކުއްލިޔަކަށް އޯޑަރެއް ލިބިއްޖެ ނަމަ ނަގާކަށް ނުކެރޭ، އެކަމަކު މިހާރު މި ކުރިއަށް ދަނީ ކުޑަ ސްޓޮކެއް އަބަދުވެސް އަތުގައި ބައިންދައިގެން. އެވެލަބަލް ސްޓޮކް ބަލައިގެން އޯޑަރު ނަގަނީ" މިހާރު މަސައްކަތް ކުރިއަށް ދާގޮތް ހަމްދާ ކިޔައިދިނެވެ.\n"އަ ޕީސް އޮފް ކޭކް ބައި ހަމްދާ" ފެށުނީވެސް ފިރިމީހާއާ އެކުގައި ކަމަށާއި އަދި މި މަސައްކަތް މި ހިސާބަށް އައީ ވެސް ފިރިމީހާގެ ވަރަށް ބޮޑު އެހީތެރިކަމާ އެކުގައި ކަމަށްވެސް ހަމްދާ ބުންޏެވެ. އިންސްޓަގްރާމްގައި ޕޭޖުގެ ނަމަކަށް އިންނަނީ "ކޭކްސް ބައި ހަމްދާއެވެ. ޕޭޖުގެ ނަމުގައި ހަމްދާ އިންކަމުގައި ވިއަސް މިއީ ދެމަފިރިންގެ މަސައްކަތް ކަން ހަމްދާ ފާހަގަކުރި އެވެ. ހުރިހާ މަސައްކަތެއްގައިވެސް ޑިޝިޒަން ނަގަނީ ދެމީހުން އެއްކޮށްކަމަށާއި، އަދި މަސައްކަތް ޕްރޮމޯޓްކޮށް ސްޓޯރީ ހަދައި، ކޭކާއި ސެޓަޕްގެ ވީޑިއޯ ހެދުމުގައި ފިރިމީހާގެ ދައުރު ވަރަށް ބޮޑުކަމަށާއި ބޭނުންވާ އެއްޗެހި މާލެއިން އޯޑަރުކޮށް ގެެންދިނުމާއި، ކޭކެއް ހަދާއިރު ކޭކު ފިހުމާއި އައިސިން ޖެހުމުން ފެށިގެން ޕެކް ކުރުމާއި ހަމައަށްވެސް އެހީތެރިކަން ފޯރުކޮށްދޭކަމަށް ހަމްދާ ބުންޏެވެ.\nއަދި ޓިއުޝަން ދޭ ވަގުތުވެސް ކޭކު ހެދުމުގެ ކަންކަންވެސް ފިރިމީހާ ބަލަހައްޓައި ދޭކަން ހަމްދާ އުފަލާއެކު ފާހަގަކުރި އެވެ. އަދި އެހެންވުމުން ދަރިފުޅު ކަންކަން ދެމީހުން ބަހާލައިގެން ކުރިއަށް ގެންދަން ފަސޭހަކަންވެސް ހަމްދާ ފާހަގަކުރި އެވެ.\nމީގެ އިތުރުން އެންމެ ކުރިންސުރެ ވެސް މަންމައާއި ބައްޕަ އަދި އާއިލާގެ އެހެން ކުދިންގެ ފަރާތުން ލިބޭ އެއްބާރުލުންވެސް ޝުކުރުވެރިކަމާއެކު ހަމްދާ ފާހަގަކުރި އެވެ. އެގޮތުން އެހީތެރިކަމަކަށް އެދިއްޖެ ކޮންމެ ކަމެއްގައިވެސް އެމީހުންގެ އެހީތެރިކަން ލިބޭކަމަށާއި އެއީ ކޭކު ޑެލިވަރީކޮށްދޭން ކަމަށްވިއަސް ހިޔާލަކަށް އެދުނުކަމަށްވިއަސް އެހީވާކަމަށް ހަމްދާ ބުންޏެވެ.\n"ޕޭޖު ހަދައިގެން ކޭކު ފޮޓޯ ނަގައިދޭނީ ކޮއްކޮ މުހައްމަދު، އޭނަ ހުންނާތީ އަސްލު ފުރަތަމަ ވެސް އޭތި މީހުންނަށް ފެންނަން ފެށީ. ފުރަތަމަ އޭނާ ފޯނުން ފޮޓޯ ނެގީ، މިހާރު އޭނަ ކެމެރާއިން. އެންމެނަށް އޭތި އެ ފެންނަނީ އޭނަގެ ވަރަށް ބޮޑު އިމްޕުޓެއް އިނދެގެން. ދެން މަންމަ، ބައްޕަ ހަމަވަރަށް ސަޕޯޓިވް. އެންމެ ކުރިންސުރެ ކުރަން ބޭނުންވާ ކަމެއްވީމަ ފުލީ ހަމަ ޓްރަސްޓް ކުރާނެ. ކުރާށޭ ހަމަ ބުނާނެ. ހަނދާންވޭ މިހާރުވެސް އެއީ އޭލެވެލްގައި އުޅުންއިރު ކޭކުގައި އައިސިން ޖަހަން ބޯތައްޓެއް މަތީގައި ބައިންދައިގެން އަނބުރަމުން ޖަހަނިކޮށް ބައްޕައަށް ފެންނަނީ. ބައްޕަ އަކީ ވަޑިއެއް. ދެން އެތަން ފެނިގެން ބައްޕަ ހަދައިދިނީ ކުޑަކުޑަ ޓާން ޓޭބަލްއެއް. ބައްޕައަކަށް ނުވެސް އެނގޭނެ ޓާން ޓޭބަލް ކިޔާއެއްޗެއް ހުންނަ ކަމެއްވެސް. ދެން ކޭކު ކަފަންވެސް ބައްޕަ ވަރަށް ސީދަލަށް ކަފާނެ. ދެން ބައްޕައަށް ގޮވާފަ ގެންނަން އަންނާށޭ ކޭކު ކަފައިދޭން ކިޔާފަ" ހަމްދާ ކިޔައި ދިނެވެ. މީގެ އިތުރުން ފިރިމީހާގެ އާއިލާގެ ފަރާތުން ލިބޭ އެއްބާރުލުންވެސް ހަމްދާ ފާހަގަ ކުރިއެވެ. ދުރުގައި ތިބި ނަމަވެސް އިމޯޝަނަލީ އެމީހުން ގެ ފަރާތުން ބޮޑު އެއްބާރުލުމެއް ލިބޭކަމަށް ހަމްދާ ބުންޏެވެ.\nކޮންމެ މީހަކުވެސް މަސައްކަތެއް ކުރާއިރު ހާސިލް ކުރަން ބޭނުންވާ ލަނޑުދަނޑިއެއް އިންނާނެއެވެ. އެފަދައިން ހަމްދާވެސް މި ދާއިރާއިން އަދިވެސް އިތުރަށް ކުރިއަށް ދާން ބޭނުންވެއެވެ. މިހާރު އޮންލައިން ޝޮޕެއް ގޮތުގައި އިންނަމަވެސް ރަނގަޅު ވިޔަފާރީއެއްގެ ގޮތުގައި މަސައްކަތް އެސްޓާބްލިޝް ވާން ބޭނުންވާކަމަށާއި އެގޮތުން މީހުންނަށް އައިސް ބަލާލެވޭނެ ކަހަލަ ޝޯ ރޫމެއް ހަދަން ބޭނުން ވާކަމަށް ހަމްދާ ބުންޏެވެ.\nމީގެ އިތުރުން ހަމްދާ ބުނީ މިހާރު އެންމެ އުފާވަނީ އަދި އެންމެ އަޅާހިތްވެސް ވަނީ ރަނގަޅު ބަޖެޓަކާއިއެކު ހަމްދާ ބޭނުންވާ ގޮތަށް ކޭކު ޑިޒައިން ކުރަން ލިބުމުންކަމަށެވެ. ސަބަބަކީ އެކުއްޖެއްގެ ހަޔާތުގައި އަންނަ އެންމެ ހާއްސަ ދުވަހުގެ ކޭކު ހަމްދާ ބޭނުންވާ ގޮތަކަށް ޑިޒައިން ކުރަން ހަވާލު ކުރާނީ އޭނާ ކުރާ މަސައްކަތަށް މީހުން އިތުބާރު ކުރާތީކަމަށް ގަބޫލް ކުރެވޭތީ ކަމަށް ހަމްދާ ބުންޏެވެ.\n"އެންމެ އަޅާހިތްވަނީ ރަނގަޅު ބަޖެޓަކާއެކު ކުޑަކޮށް އެ ކުއްޖާ ބޭނުންވާ ގޮތް ބުނެލާފަ، މިސާލަކަށް ތީމްއެއް ބުނެލާފަ ޑިޒައިނިންނަށް ދޫކޮށްލާ ކޭކު. އެއީ އަދިވެސް އެގޮތަށް އެއްކޮށް ދޫކޮށްލައިފިއްޔާ ހަދަން ވަރަށް އެކްސައިޓްވާ ކޭކަކަށް އެ ކޭކު ވާނީ" ހަމްދާ ކިޔައިދިނެވެ.\nމި މަސައްކަތަކީ ބުރަ މަސައްކަތެއްކަން ފާހަގަކޮށް މި މަސައްކަތް ކުރާ ކުދިން ކައިރީ ހަމްދާ ބުނެލީ ބޭނުންވާ ވަރަށް އެ އެއްޗެއް ގެނެވެންދެން މަސައްކަތް ކުރުމަށެވެ. އަމިއްލަ މީހާގެ މަސައްކަތާއި އެހެން ކުދިންގެ މަސައްކަތް އަޅާ ކިޔާ އެކަން ނުވާނެ ކަމެއްކަމަށް ބުނެ ދޫނުކޮށް ބޭނުންވާ ފެންވަރަށް މަސައްކަތް ގެނެވެންދެން ގަދައަޅާ މަސައްކަތް ކުރަން ހަމްދާ ނަސޭހަތް ދިނެވެ.\nއަދި މި މަސައްކަތް ކުރާ އެހެން ކުދިން ކައިރީ އެއްޗެހީގެ ރެސިޕީ އެހުމުގެ ބަދަލުގައި އާޓިކަލްއާއި ވީޑިއޯފަދަ ތަކެތި ބަލައި ކިޔަވައިގެން އަމިއްލަ އެއްޗެއް އުފެއްދޭތޯ މަސައްކަތް ކުރުމަށް ހަމްދާ އިރުޝާދު ދިނެވެ. ސަބަބަކީ މި މަސައްކަތް ކުރާ ކުދިން މިހާރު އިތުރު ވަމުން އަންނަ އިރު ކޮންމެ ކުއްޖެއްގެ ވެސް ތަފާތު ކަމަކަށް އިންނާނީ އެކުއްޖަކު އެ ހަދާ އެއްޗެއްގެ ރެސިޕީން އެ އަންނަ ތަފާތެއްކަމަށް ހަމްދާ ބުންޏެވެ.\nމީގެ އިތުރުން މި މަސައްކަތުގައި ރަށުގައި މަސައްކަތްކުރާ ވެޑިން ޕްލޭނަރުންނަށާއި، ޕޮޓޯގްރާފަރުންގެ ފަރާތުން ލިބޭ އެއްބާރުލުމަށް ވަނީ ޝުކުރު އަދާކޮށްފައެވެ. އަދި އޭނާގެ މި މަސައްކަތް ބަލައިގަންނަ ހުރިހާ ފަރާތްތަކަށާއި އެކިގޮތްގޮތުން އެހީވާ އެންމެނަށް ވެސް ހަމްދާ ޝުކުރު އަދާކުރި އެވެ.


Male' Raees kan Shifa ah, Akram bali gaboolu kurahvaifi\nމާލޭ ރައީސްކަން ޝިފާއަށް، އަކްރަމް ބަލި ގަބޫލުކުރައްވައިފި\nއަކްރަމް ކަމާލުއްދީން އަދި ޝިފާ މުހައްމަދު -- އަވަސް ފޮޓޯ\nއެމްޑީޕީގެ މާލެ ދާއިރާގެ ރައީސް ކަމަށް މާލެ ސިޓީގެ ކުރީގެ މޭޔަރު ޝިފާ މުހައްމަދު އިންތިހާބު ކޮށްފި އެވެ.\nމިއަދު މުޅި ރާއްޖޭގައި ކުރިއަށްދިޔަ އެމްޑީޕީގެ އެތެރޭގެ އިންތިހާބުގައި އެންމެ ވާދަވެރިކަން ބޮޑުވި އަދި އެންމެ ގިނަ ބައެއްގެ ނަޒަރު ހުއްޓުނީ މާލެ ދާއިރާއަށެވެ. އެއީ އެ ދާއިރާއަށް ކުރިމަތިލެއްވި ހައުސިންގެ ސްޓޭޓް މިނިސްޓަރު އަކްރަމް ކަމާލުއްދީން އާއި މާލެ ސިޓީގެ ކުރީގެ މޭޔަރު ޝިފާ މުހައްމަދުގެ ވާދަވެރިކަން ބޮޑުވުމުންނެވެ. އަދި ކޮރަޕްޝަންގެ ތުހުމަތުތަކާއި ގުޅިގެން އަކްރަމަށް އިންތިހާބުގައި ވާދަކުރެވޭނެ ކަމާމެދު ސުވާލު އުފެދުމުންނެވެ. ނަމަވެސް ފަހުން ނިންމީ އިންތިހާބުން އަކުރަމަށް ފުރުސަތު ދޭށެވެ.\nމިއަދުގެ އިންތިހާބުގައި މާލޭގެ ހުރިހާ ދާއިރާއަކުންހެން ޝިފާ ވަނީ ކުރި ހޯއްދަވާފައެވެ. ބައެއް ދާއިރާތަކުން ވަރަށް ބޮޑު ތަފާތަކުން ޝިފާ ކުރި ހޯއްދަވާފައިވެއެވެ. އެގޮތުން ޝިފާ ނިސްބަތްވާ ގަލޮޅު އުތުރު ދާއިރާއިން 137 ވޯޓް އޭނާ ހޯއްދެވިއިރު އަކްރަމް އަށް ލިބިވަޑައިގަތީ 34 ވޯޓެވެ.\nއިންތިހާބުގެ ނަތީޖާ ސާފުވުމާއި ގުޅިގެން އަކްރަމް ވަނީ ބަލި ގަބޫލުކުރައްވާފައެވެ. އޭނާ ވިދާޅުވީ އިންތިހާބުން ބަލިވެއްޖެ ކަމަށެވެ. ނަމަވެސް ވޯޓް ދެއްވި ހުރިހާ މެންބަރުންނަށް ޝުކުރު އަދާ ކުރެއްވިއެވެ.\nމިފަހަރުގެ އިންތިހާބުގައި ރައީސް ނަޝީދުގެ ތާއީދު ލިބިވަޑައިގަތީ ޝިފާއަށެވެ. ނަޝީދުގެ މުޅި އާއިލާއިންހެން ވަނީ ޝިފާގެ ކެންޕެއިންގައި އަމަލީ ގޮތުން ބައިވެރިވެވަޑައިގެންފައެވެ.\nއަކްރަމް ފާހަގަކުރެވުނީ ރައީސް ސޯލިހްގެ ތާއީދު އޮތް ކެންޑިޑޭޓެއްގެ ގޮތުގައެވެ. ނަމަވެސް އެކަން ރައީސް ރަސްމީ ކުރައްވާފައެއް ނުވެއެވެ.\nމިއަދުގެ އިންތިހާބު ފެށުމާއެކު އަކްރަމް ވަނީ އިމްތިޒާމުތަކާއި މެދު ކަންބޮޑުވުން ފާޅުކުރައްވާފައެވެ. އަދި މިދިޔަ ހޯމަ ދުވަހު އޮތް ރައްޔިތުންގެ މަޖިލީހުގެ ޖަލްސާގައި އަކްރަމާ ގުޅޭގޮތުން ރައްޔިތުންގެ މަޖިލީހުގެ ބިލަތްދޫ ދާއިރާގެ މެންބަރު އަހްމަދު ހަލީމް (ދޮންބިލަތް) ދޮގު ތުހުމަތުތަކެއް ކުރެއްވި ކަމަށް ވިދާޅުވެ އޭނާއާ ދެކޮޅަށް އަބުރުގެ ދައުވާ ކުރެއްވުމަށް އަކްރަމް ވަނީ ނިންމަވާފައެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު ޝިފާ މުހައްމަދު + އެމްޑީޕީގެ ގައުމީ މަޖިލިސް


Real Madrid B team ge coac akah Raul\nރެއާލް މެޑްރިޑްގެ ބީ ޓީމު ނުވަތަ ރެއާލް މެޑްރިޑް ކަސްޓިޔާގެ ކޯޗް ކަމަށް، އެ ކުލަބުގެ ލެޖެންޑް ރައުލް ގޮންޒާލޭޒް ހަމަޖައްސައިފި އެވެ.\nރެއާލް މެޑްރިޑަށް އެންމެ ގިނަ މެޗު ކުޅުނު ސްޓައިކަރަކީ، އެ ޓީމަށް ދެ ވަނަ އަށް އެންމެ ގިނަ ލަނޑު ޖެހި ކުޅުންތެރިޔާ އެވެ. އެންމެ ގިނަ ލަނޑު ޖެހި ކުޅުންތެރިޔަކީ މިހާރު ޔުވެންޓަސްގެ ފޯވަޑް ކްރިސްޓިއާނޯ ރޮނާލްޑޯ އެވެ.\nރެއާލްގެ އިތުރުން، ޖަރުމަންގެ ޝާލްކޭ އާއި ގަތަރުގެ އަލް ސާދު އަދި ނިއުޔޯކް ކޮސްމޯސްއަށް ކުޅުނު ސްޓައިކަރު ވަނީ، ރެއާލްގެ 15 އަހަރުން ދަށުގެ ޓީމަށްވެސް ކޯޗް ކޮށްދީފަ އެވެ. އަދި މި އަހަރު، ރެއާލްގެ 18 އަހަރުން ދަށުގެ ޓީމަށްވެސް އޭނާ ކޯޗް ކޮށްދިނެވެ. އޭނާގެ ކޯޗް ކަމުގެ ދަށުން 18 އަހަރުން ދަށުގެ ޓީމު ވަނީ އެ އެމުރުފުރާގެ މުބާރާތުގެ ޗެމްޕިއަންކަން ހޯދާފަ އެވެ.\nމިދިޔަ ސީޒަންގައި ސްޕެއިންގެ ތިން ވަނަ ޑިވިޝަންގެ ޕްލޭއޮފްގައި ކަސްޓިޔާ ކުޅުނު ނަމަވެސް ދެ ވަނަ ޑިވިޝަނަށް އެ ޓީމު ކޮލިފައި ނުވެ އެވެ. ކަސްޓިޔާގެ ކޯޗް ކަމަށް ރައުލް ހަމަޖައެއްސުމުން ރެއާލްގެ ސީނިއާ ޓީމާ ހަމަޔަށް ދިއުމަށް ރައުލްއަށް ފުރުސަތު ލިބިގެން ދިޔައީ އެވެ.\nމިހާރުގެކޯޗް ޒައިނުއްދީން ޒިދާން، ވެސް ސީނިއާ ޓީމަށް ކޯޗް ކޮށްދިނުމުގެ ކުރިން ކަސްޓިޔާއަށް ކޯޗް ކޮށްދިނެވެ. ކުރިގެ ކޯޗް ސެންތިއާގޯ ސޮލާރީ އާއި ހުލެން ލޮޕެޓެގީވެސް ވަނީ ކަސްޓިޔާ އަށް ކޯޗް ކޮށްދިފަ އެވެ.


Vaki kuri massala court ah gaanoonee haggeh Jameel ah neih: Dhaulaiy\nވަކި ކުރި މައްސަލަ ކޯޓަށް ވެއްދުމުގެ ގާނޫނީ ހައްގެއް ޖަމީލަށް ނެތް: ދައުލަތް\nކުރީގެ ނާއިބް ރައީސް ޑރ. މުހައްމަދު ޖަމީލް: ވަކި ކުރި މައްސަލަ ކޯތަށް ވެއްދުމުގެ ހައްގެއް ނެތް ކަމަށް ދައުލަތުން ބުނެފި-- --\nނާއިބް ރައީސްގެ މަގާމުގައި ހުންނަވަނިކޮށް ޑރ. މުހައްމަދު ޖަމީލް އަހުމަދު އެ މަގާމުން ވަކިކުރި މައްސަލައަކީ ސުޕްރީމު ކޯޓަށް ހުށަހެޅޭނެ މައްސަލައެއްތޯ ދައުލަތުން މިއަދު ސުވާލު އުފައްދައިފި އެވެ.\nގާނޫނު އަސާސީއާ ހިލާފަށް ނައިބު ރައީސް ކަމުން ވަކިކުރި ކަމަށް ބުނެ ޖަމީލު ސުޕްރީމް ކޯޓަށް ހުށަހެޅި މައްސަލާގެ އަޑުއެހުންތައް މިއަދު ވަނީ ފަށާފައެވެ. އަޑުއެހުމުގައި ޑރ. ޖަމީލުގެ ވަކީލް، ކުރީގެ ޕީޖީ އަހުމަދު މުއިއްޒު ވަނީ ޖަމީލު މަގާމުން ވަކިކޮށްފައިވަނީ ގާނޫނު އަސާސީގެ 100 (ހ) އަދި (ރ)ގައި ބަޔާންކުރާ އިޖުރާއަތްތަކާއި ހިލާފަށް އަމަލުކޮށް ކަމާއި ގާނޫނު އަސާސީގެ ބައެއް ހައްގުތައް ކަށަވަރުކޮށް ނުދީ ކަމަށެވެ.\nމިއަދުގެ ޝަރީއަތުގެ މަޖިލީހުގައި ޑރ. ޖަމީލްގެ ވަކީލުން ވިދާޅުވީ މި މައްސަލައަކީ ރައްޔިތުންގެ މަޖިލީހާ ދެކޮޅަށް ހުށަހަޅާފައިވާ މައްސަލައަކަށްވާއިރު ބަންޑާރަ ނައިބުގެ އޮފީހަށް މި މައްސަލައިގައި ޖަވާބުދާރީވުމަށް ކޯޓަށް ވަޑައިގަތުމުގެ ގާނޫނީ ހައިސިއްޔަތެއް ނެތް ކަމަށެވެ.\nއެހެން ނަމަވެސް ފަނޑިޔާރުން ވިދާޅުވީ ދުސްތޫރީ މައްސަލަތަކުގައި ދައުވާ ރައްދުވަނީ ދައުލަތަށް ކަމަށްވާނަމަ އެ މައްސަލައެއްގައި ދައުލަތުގެ ފަރާތުން ވަކާލާތު ކުރެވޭނެ ކަމަށެވެ.\nޑރ. ޖަމީލްގެ ފަރާތުން ވަކީލުން ވިދާޅުވީ ނައިބު ރައީސްގެ މަގާމުގައި ހުންނަ ބޭފުޅަކު ވަކި ކުރެވޭނެ ގޮތް ރައްޔިތުންގެ މަޖިލީހުގެ ގަވާއިދުގައި ސާފުކޮށް ބަޔާންކޮށްފައިވާނެ ކަމަށެވެ. އަދި ވަކި ކުރުމުގެ މައްސަލައެއް ހުށަހެޅުމުން ތުހުމަތުވާ ފަރާތް ޖަވާބުދާރީވުމުގެ ފުރުސަތު ދޭން ޖެހޭ ކަމަށް ގާނޫނު އަސާސީގައި ބުނެފައިވާ ކަމަށެވެ. އެހެން ނަމަވެސް ޑރ. ޖަމީލް އަށް އެ ފުރުސަތު ނުދީ އެ ތުހުމަތުތަކަށް ޖަވާބުދާރީ ވުމުގެ ހައްގު ނިގުޅައިގެންފައިވާ ކަމަށެވެ.\nޑރ. ޖަމީލް ނައިބް ރައީސް ކަމުގެ މަގާމުން ވަކިކޮށްފައިވަނީ އެ މަނިކުފާނު އެ މަގާމު އަދާ ކުރުމަށް ނާގާބިލްވެފައިވާ ކަމަށް ބުނެފައިވާއިރު ނާގާބިލް ވި ގޮތެއް ބަޔާންކޮށް އެކަމުގެ އެއްވެސް ހެއްކެއް ހާމަކޮށްފައިނުވާ ކަމަށެވެ. އަދި މީގެ އިތުރުންވެސް މަގާމުގެ މަސްއޫލިއްޔަތު އެކަށީގެންވާ ގޮތެއްގައި އަވަސްމިނުގައި އަދާ ނުކުރެވޭ ކަމަށް ބުނެފައިވާއިރު ނައިބްރައީސަކަށް ހުންނަ ބޭފުޅަކު އަދާ ކުރައްވަނީ ރައީސުލްޖުމްހޫރިއްޔާ ހަވާލުކުރާ މަސައްކަތްތަކަށްވެފައި މަގާމުގެ މަސްއޫލިއްޔަތު އަދާ ނުކުރެވޭކަން އެންމެ ބޮޑަށް އެނގިވަޑައިގަންނަވާނީ ރައީސްއަށް ކަމަށެވެ.\nއެކަމަކު ރައީސްގެ ބަޔާނުގައި އެފަދަ ވާހަކައެއް ހާމަކޮށްފައި ނުވާއިރު އެކަން ރައްޔިތުންގެ މަޖިލީހުގެ މެމްބަރުންނަށް އިނގެނީ ކިހިނެތްތޯ ވަނީ ސުވާލު ކުރައްވާފަ އެެވެ.\nޑރ. ޖަމީލް ނައިބް ރައީސް ކަމުގެ މަގާމުން ވަކި ކުރުމަށް ރައްޔިތުންގެ މަޖިލީހަށް ހުށަހެޅި ކަންކަމުގެ ތެރޭގައި ސަރުކާރާއި އިދިކޮޅު ފަރާތްތަކާއި ގޮތް ނެނގޭ ސިއްރު ގުޅުންތައް ބާއްވަމުން ގެންދިޔަ ކަމަށާއި އަދި މިފަދަ ކަންކަމަށް ދައުލަތުގެ ފައިސާ ބޭނުންކޮށްފައިވާ ކަމަށް ބަޔާން ކޮށްފައިވާ ކަމަށް ވަކީލް ވަނީ ވިދާޅުވެފަ އެވެ. އެހެން ނަމަވެސް މި ކުރެވުނު ތުހުމަތުތަކަށް އެމަނިކުފާނު ޖަވާބުދާރީވާން ބޭނުންވި ނަމަވެސް އެ ހައްގު ނިގުޅައިގެންފައިވާ ކަމަށް ވަކީލް ވިދާޅުވި އެވެ.\nމި މައްސަލާގައި ޖަމީލުގެ ފަރާތުން ދެއްކެވި ވާހަކަ އަށް ރައްދު ދެއްވަމުން ދައުލަތުގެ ވަކީލާ ފާތިމަތު ހަލީމް ވިދާޅުވީ މި ފަދަ މައްސަލަތަކަކީ ރައްޔިތުންގެ މަޖިލީހުން ނިންމާ އިދާރީ ނިންމުންތަކެއް ނޫން ކަމަށާއި މިއީ ބަރުލަމާނީ ނިންމުންތަކެއް ކަމަށެވެ. އެހެން ކަމުން މިފަދަ ނިންމުންތަކަކީ ސިޔާސީ ނިންމުންތަކެއް ކަމަށާއި މިއީ ސުޕްރީމް ކޯޓަށް ހުށަހެޅޭނެ މައްސަލައެއް ނޫން ކަމަށެވެ.\nދައުލަތުގެ ވަކީލާ ވިދާޅުވީ މި މައްސަލަ ޑރ. ޖަމީލުގެ ފަރާތުން ސުޕްރީމް ކޯޓަށް ހުށަހެޅުމުގައި 2017 ވަނަ އަހަރު ސުޕްރީމް ކޯޓުން ނިންމާފައިވާ ދުސްތޫރީ މައްސަލައަށް ރިއާޔަތްކޮށްފައިވާ ކަމަށާއި އެ ހުކުމުގައި މަޖިލީހުން ފާސްކުރާ އިތުބާރު ނެތް ކަމުގެ މައްސަލަތަކުގައި އެންމެ ފަހު ބަސް ބުނާނީ ސުޕްރީމް ކޯޓުން ކަމަށް ބުނެފައިވާ ކަމަށެވެ. އެ ވޯޓުގެ ސައްހަކަމާމެދު ސުޕްރީމް ކޯޓަށް ގޮތް ކިޔޭނެ ކަމަށްވެސް ވަނީ ވިދާޅުވެފަ އެވެ.\nއެހެން ނަމަވެސް ސުޕްރީމް ކޯޓުގެ އެ ހުކުމަކީ ކޯޓުތަކުގެ ގާނޫނާ ހިލާފު ހުކުމެއް ކަމަށާއި އެ ހުކުމް ރިވިއުކޮށް އެ ނިންމުމާ ސުޕްރީމް ކޯޓުން ދުރަށްދާން ޖެހޭ ކަމަށް ގަބޫލު ކުރައްވާ ކަމަށް ދައުލަތުގެ ވަކީލް ވަނީ ވިދާޅުވެފަ އެވެ. އެގޮތުން ރައްޔިތުންގެ މަޖިލީހުގެ ދާންދޫ ދާއިރާގެ މެމްބަރު ޔައުގޫބު އަބްދުﷲގެ ގޮނޑީގެ މައްސަލާގައި އިއްވި ހުކުމުން ވެސް އެކަން ސާފުވެގެން ގޮސްފައިވާ ކަމަށް ވިދާޅުވި އެވެ.\nމި މައްސަލަ އަކީ ސުޕްރީމްކޯޓަށް އިހުތިސާސް ވާ މައްސަލައެއްތޯ މައްސަލަ ހުށަހަޅާ ފަރާތުން ސާފްކޮށްދޭނެ ޖެހޭ ކަމަށްވެސް ފާތިމަތު ވަނީ ވިދާޅުވެފަ އެވެ. އަދި ވިދާޅުވީ ގާނޫނު އަސާސީގައި ބުނެފައިވަނީ ރައްޔިތުންގެ މަޖިލީހުން ރައިސުލްޖުމްހޫރިއްޔާ ނުވަތަ ރައިސުލްޖުމްހޫރިއްޔާގެ ނައިބު މަގާމުން ވަކިކުރަން ފާސްކޮށްފިނަމަ އެމީހަކު މަގާމުން ވަކިވީ ކަމަށް ބަޔާން ކުރާ ކަމަށެވެ. އަދި ގާނޫނު އަސާސީގެ 113 ވަނަ މާއްދާގައި އޮތީ އެ ނިންމުމާމެދު ސުވާލު އުފެދޭނަމަ، ސުޕްރީމް ކޯޓަށް މައްސަލަ ހުށަހެޅުމުގެ ހައްގު ރައިސުލްޖުމްހޫރިއްޔާއަށް ލިބިގެންވާ ކަމަށާއި ގާނޫނު އަސާސީގެ އެ މާއްދާގައި ނައިބު ރައީސްގެ ވާހަކައެއް ނެތް ކަމަށެވެ.\nއެހެންކަމުން އެއީ ނައިބު ރައީސަށް އޮތް ހައްގެއް ނޫން ކަމަށާއި ޑރ. ޖަމީލު މި މައްސަލަ ހިފައިގެން ސުޕްރީމް ކޯޓަށް ވަޑައިގެންނެވީ ކޮން ގޮތަކުންތޯ ދައުލަތުގެ ވަކީލާ ވަނީ ސުވާލު އިފައްދަވާފަ އެވެ. އެހެން ކަމުން މައްސަލައަކީ ސުޕްރީމް ކޯޓުގެ އިހްތިސޯސްއެއް ނެތް މައްސަލައެއްގެ ގޮތުގައި ކަނޑައަޅައިދިނުމަށް ދައުލަތުން ވަނީ އެދިވަޑައިގެންފަ އެވެ.\nމި މައްސަލަ ބައްލަވަނީ ސުޕްރީމް ކޯޓުގެ މުޅި ފަނޑިޔާރު ބެންޗުންނެވެ. ބެންޗުގެ ރިޔާސަތު ބެލެހެއްޓެވީ އުއްތަމަ ފަނޑިޔާރު، މުއުތަސިމް އަދުނާނެވެ.\nފަނޑިޔާރު މުއުތަސިމް ވިދާޅުވީ މި މައްސަލއަކީ 2019 ވަނަ އަހަރު 2019 ވަނަ އަހަރު ހުށަހެޅި މައްސަލައެއް ކަމަށްވާއިރު މި މައްސަލަ ބަލައިގަނެ ކޯޓުން ހުއްދަ ދީފައިވާ މައްސަލައެއް ކަމަށެވެ. އެހެންކަމުން މައްސަލައިގެ ޝަރީއަތް ކޯޓުގައި ކުރިއަށްދާނެ ކަމަށާއި އެކަމަކު ދައުލަތުންނާއި ޑރ.ޖަމީލުގެ ފަރާތުން ވެސް ދެއްކި ވާހަކަތަކަށް ރިއާޔަތް ކުރާނެ ކަމަށެވެ.\nފަނޑިޔާރުންގެ ބެންޗުންވެސް ވަނީ ގިނަ ސުވާލުތަކެއް ކުރައްވާފަ އެވެ. އެގޮތުން މި މައްސަލައަކީ ސުޕްރީމް ކޯޓަށް އިހުތިސާސް ލިބިފައިވާ މައްސަލައެއްތޯ އާއި މި މައްސަލަ ދުސްތީރީ މައްސަލައަކަށް ވަނީ ކީއްވެތޯ ދެން އޮންނަ އަޑުއެހހުމެއްގައި ޑރ. ޖަމީލްގެ ފަރާތުން ސާފުކޮށްދިނުމަށް އެދިވަޑައިގެންނެވި އެވެ. އަދި ޑރ. ޖަމީލްގެ ފަރާތުންދި މަޖިލިހުން ގާނޫނު އަސާސީއާ ހިލާފަށް ކަމެއް ކޮށްފައިވާ ކަމަށް ތުހުމަތު ކުރާތީ ދެން ކަން ކުރަން ޖެހޭ ގާނޫނީ އުސޫލަކީ ކޮބައިތޯ ދައުލަތުން ސާފުކޮށްދިނުމަށް ފަނޑިޔާރުންގެ ބެންޗުން ވަނީ އެދިވަޑައިގެންފަ އެވެ.\nރައްޔިތުންގެ މަޖިލިސް ސުޕްރީމް ކޯޓް ޑރ. މުހައްމަދު ޖަމީލް އަހުމަދު + އެޓާނީ ޖެނެރަލް ޔައުގޫބު އަބްދުﷲ


ނުވާނަން ތަފާތެއް… 11 – Esfiya\n”އަޅުގަނޑަށް އަންގާ އެންމެ އަވަސް ތާރިހުގައި ވެސް ޖޮއިން ކުރެވިދާނެ…”\nފިނިވެފައިވި އަތުގެ އިނގިލިތައް މަހާލަމުން މަލްސާ ހިނިތުންވެލިއެވެ. އަޝްކާންގެ ނަޒަރު އޭނައަށް ހުއްޓޭ ކޮންމެ ފަހަރަކު މަލްސާގެ ހިތުގެ ވިންދާ ކުޅެލައެވެ. ނަފުސަށް ދިރުން ގެނެސްދެއެވެ. އެދެލޮލުގެ ފުރިހަމަކަމުގެ ސަބަބުން ނޭވާ ވެސް ކުރުވާހެން ހީވެއެވެ. ބޭއިހްތިޔާރުގައި ހިނިތުންވެވެއެވެ. އެފަދަ ކުޑަ ބައްދަލުވުމަކުން ވެސް އޭނައަށް އަންނަ ބަދަލުތަކާ ހެދި މަލްސާ ހައިރާން ވެއެވެ. ޔަޤީނުން ވެސް އޭނަގެ ހިތުން އަޝްކާންއަށް ދެވިފައިވާ މަޤާމަށް އިތުރު މީހަކަށް ނާދެވޭނެއެވެ. ހިތާމަޔަކީ ނަސީބުގައި ލިބުމެއް ނުވާ ފަރާތަކަށް ހިތް އެދޭތީއެވެ. އަޝްކާން ފަދަ މުއްސަނދި ޒުވާން ރީތި ފިރިހެނެއްގެ ބައިވެރިޔަކު ނެތުން އެއީ ނާދިރުކަމަކަށް ނޫނީ ނުވާނެއެވެ. އެޚިޔާލުން ވެސް މަލްސާގެ ހިތަށް މޮޅިވެރިކަން ގެނެސްދެއެވެ. ދުރުން ބަލައިގެން ހިތްހަމަޖައްސާލުން ނޫން ފުރުސަތެއް އޭނައަށް ހަމަ ނެތީ ހެއްޔެވެ؟\nއަތުގައި އޮތް ފައިލު ލައްޕާލަމުން އަޝްކާން ބުނެލިއެވެ. އަދި އޭނަ އިށީދެގެން އިން ގޮނޑިން ތެދުވެލީ އިންޓަވިއު ނިމިއްޖެކަމުގެ އިޝަރާތެއްގެ ގޮތުންނެވެ. އެއާއެކު މަލްސާގެ ހިތަށް މޮޅިވެރިކަން ވެރިވެގެން ދިޔަ އެވެ. އަޝްކާންގެ ފަރާތުން އުންމީދު އާވާނެ ފަދަ ޖަވާބެއް ވެސް ނުލިބުނެވެ. މިއީ އަޝްކާންއާ ބައްދަލުވާނެ ފަހު ފަހަރަށް ވެދާނެތީ އެކަމުގެ އުދާސްކަން މަލްސާގެ ހިތުގައި ވިއެވެ. ނަމަވެސް އޭނައަށް ކުރެވޭނެ ކަމެއް ވެސް ނެތުމާއެކު މަލްސާއަށް މަޖުބޫރުވީ ގޮނޑިން ތެދުވާށެވެ. އޭނައަށް ބޮޑާ ހޭކޭކަށް ވެސް ނެތެވެ. އޭނަގެ އެހައިސިއްޔަތެއް ނެތެވެ.\n”މަޤާމަށް ހޮވިއްޖެ ނަމަ މިކޮޅުން ގުޅާނެ…”\nސަލާމަތް އަތް ދިއްކޮށްލަމުން އަޝްކާން ބުނެލިއެވެ. އަޝްކާންގެ އަތަށް މަލްސާއަށް ބަލާލެވުނެވެ. ލުއި ހިނިތުންވުމަކާއެކު މަލްސާ އެއަތުގައި ހިފާލެވުނެވެ. އެވަގުތު މުޅި ޖިސްމުގައި ތަފާތު ޖަޒުބާތެއް ވިންދު ޖަހާލިކަހަލައެވެ. އަޝްކާންގެ އަތުގެ ހޫނުކަމާއި ބީހުމުން މަލްސާގެ ހިތަށް ކޮންމެވެސް ވަރެއްގެ ފިނިކަމެއް ލިބިގެން ދިޔައެވެ. ގިނަ އިރުތަކެއް ވީއިރުގައި ވެސް އަޝްކާންގެ އަތުން ދޫކޮށްނުލެވިފައިވިކަން މަލްސާއަށް ރޭކާލީ އަޝްކާން ކަރުކެހިލި އަޑު އިވުމުންނެވެ. އެއާއެކު ސިހިފައި މަލްސާއަށް އެއަތުން ދޫކޮށްލެވުނެވެ. އޭރު ރަކި ހިނިތުންވުމެއްގެ އަސަރު މަލްސާގެ ތުންފަތަށް ވެރިވިއެވެ. ކޯތާފަތަށް ވެސް މަޑު ފިޔާތޮށިކުލައެއް ވެރިވެ މޫނަށް ވެސް ރަތުގެ އަސަރު ވެރިވިއެވެ.\nމަލްސާއަށް އައި ބަދަލުތައް ފާހަގަ ކުރެވިގެން ދިޔަ އަޝްކާންއަށް ވެސް ހިނިތުންވެވުނެވެ. އަވަސްއަވަހަށް އޭނަގެ އަތުން މަލްސާ ދޫކޮށްލި ވަގުތު އެތުންފަތަށް ވެރިވި ލަދުރަކި ހިނިތުންވުން ވަކިން ބޮޑަށް އަޝްކާންއަށް ފާހަގަ ކުރެވުނެއެވެ. އޭނައަށް ފުރަގަސް ދެމުން ކެބިންއިން ނިކުންނަން ދިޔަ މަލްސާއަށް ބަލަން އަޝްކާން ހުރެވުނީ ފަޓުލޫނުގެ ޖީބަށް އަތް ޖަހާލައިގެންނެވެ. ލޯކުރިމަތިން މަލްސާ ގެއްލި ކެބިންގެ ދޮރު ލެއްޕުނު އިރުގައި ވެސް އަޝްކާންއަށް ބަލަން ހުރެވުނެވެ. ނޭގެ ގޮތެއް އޭނައަށް ވެއްޖެކަން ގައިމެކޭ އަޝްކާންގެ ހިތަށް އެރިއެވެ. ބީރައްޓެހި އިހުސާސަކުން އޭނަގެ ޒަމީރުވީ ހައިރާންކަމެއްގެ ތެރޭގައެވެ.\nމަލްސާއަށް ކެބިންއިން ނިކުމެވުނުއިރު ވިވިއަން އާއި ވާހަކަ ދައްކަން ޒުވާން އުމުރުފުރައިގެ އަންހެންކުއްޖަކު ހުއްޓެވެ. ކޮއްފައި ހުރި މޭކަޕާއި ލައިގެން ހުރި ގަޔަށް ބާރު ހެދުމުގެ ސަބަބުން ޒަމާނީ ފެޝަނަށް ލޯބި ކުރާ ކުއްޖެއްކަން ހާމަކޮށްދެއެވެ. އެދެމެދުގައި ދެކެވެމުން ދިޔަ ވާހަކައިން އެއީ އިންޓަވިއުއަށް އައި ކުއްޖެއްކަން ނަގައިގަންނަން މަލްސާއަށް އުނދަގުލެއް ނުވިއެވެ. އެއާއެކު ބޭނުން ނުވިކަމުގައި ވިޔަސް ކުރިމަތިން ފެންނަމުން ދިޔަ ޒުވާން އަންހެންކުއްޖާއާއި އޭނައާ އަޅާ ކިޔާލެވުނެވެ. އެދެމެދުގައި ހުރި ފަރަގުތަކާ މެދު ވިސްނާލެވުނެވެ. އެއަންހެންކުއްޖާ ވަނީ ހުރިހާ ގޮތަކުން ވެސް އޭނައަށް ވުރެން އެތައް ފިޔަވަޅެއް ކުރީގަޔޭ މަލްސަގެ ހިތަށް އެރިއެވެ. މިފަހަރުވެސް އޭނަގެ ނަސީބު ކެހިދީފާނެކަމުގެ ބިރުވެރިކަން ނަފުސަށް ވެރިވެގެން ދިޔަ އެވެ.\nމާޔޫސްކަން އެކުލެވިގެންވި ހިނިތުންވުމެއް ވިވިއަންއާއި ނަޒަރު ބަދަލު ކުރެވުނު ހިނދު މަލްސާގެ ތުންފަތަށް ވެރިވިއެވެ. ވިވިއަން ގާތުގައި ހުރި އަންހެން ކުއްޖާ މަލްސާއަށް ބަލާލީ ފޫހި ކަމުގެ ނަޒަރަކުންނެވެ. އެނަޒަރުން ވެސް މަލްސާ ދެކެ ގަޔާ ނުވިކަން މަލްސާއަށް ދޭހަކުރެވުނެވެ. ނުތަނަވަސްކަމުގެ ހިނިތުންވުމަކާއެކު މަލްސާ ގޮސް ލިފްޓުގެ ފިތަށް އޮބާލިއެވެ. އެއަށްފަހު އުދާސްކަމުގެ ބެލުމަކުން އަޝްކާންގެ ކެބިންއަށް ބަލާލެވުނެވެ. ވަދާއުގެ ސަލާމެއް ބަދަލުކޮށްލި ކަހަލައެވެ.\nއަޝްކާން ކެބިންގެ ދޮރު ހުޅުވާލާފައި ނިކުތް ވަގުތަކީ އުދާސްކަމުގެ ނަޒަރަކުން ކެބިންގެ ދޮރާއި ދިމާއަށް މަލްސާ ބަލަހައްޓައިގެން ހުރި ވަގުތުވެސް މެއެވެ. ފަހުފަހަރަށް ވިޔަސް އަޝްކާންގެ ސޫރަ ދެކިލުމުގެ ނަސީބު ލިބުމުން އުޖަލާކަމުގެ ވިދުވަރެއް މަލްސާގެ ދެލޮލުން ފާޅުވިއެވެ.\nވިވިއަންއާއި އަޝްކާންއާ ދެމެދު ވާހަކަތަކެއް ބަދަލުކުރެވުނެވެ. އެއާއެކު އަޝްކާން ހިނގައިގަތީ ލިފްޓާއި ދިމާއަށެވެ. ވިވިއަންއާއެކު ހުރި އަންހެންކުއްޖާއަށް އަޝްކާން ބަލާލީ ހިތްހަމަނުޖެހުމުގެ ނަޒަރަކުންނެވެ.\nވާނުވާގެ ތެރޭގައި ހުރި މަލްސާގެ ހިތުގެ ވިންދު އަވަސްވެގެން ދިޔައީ އަޝްކާން އައިސް އޭނަ ގާތަށް ހުއްޓުމުންނެވެ. ފިނިވެގެން ދިޔަ ދެއަތްތިލަ ޖޯޑުކޮށްލަމުން މަލްސާ އިސްދަށަށް ޖަހާލިއެވެ. އެވަގުތަކީ ލިފްޓުގެ ދޮރު ހުޅުވިގެން ދިޔަ ވަގުތު ވެސް މެއެވެ.\nއަޝްކާންގެ ފަހަތުން މަލްސާ ލިފްޓަށް އެރިއެވެ. އަޝްކާންއާއިއެކު ލިފްޓުގައި އެކަނިވުމާއެކު މަލްސާ ފިނިވާން ފެށިއެވެ. އިންތިހާއަށް އަވަސްވެފައިވި ހިތުގެ ވިންދުތައް ހަމައަކަށް އެޅުވުން އޭނައަށް ވީ ތަކުލީފަކަށެވެ. ސިއްރުސިއްރުން އަޝްކާންއަށް ބަލަމުން ދިޔަ އިރު އަޝްކާންގެ ރީތިކަމާ މެދު މަލްސާއަށް ވިސްނެމުން ދިޔައެވެ. ބަނދެވެމުން ދިޔަ ޚިޔާލުތަކުން މަލްސާގެ ތުންފަތަށް ލުއި ހިނިތުންވުމެއް ވެރިވެގެން ދިޔައެވެ. ދުނިޔެމަތިން އެންމެ ހިތްއެދޭ އިންސާނާގެ ގާތުގައި ހޭދަކޮށްލަން ލިބުނު ވަގުތުކޮޅު އިތުރަށް ދިގުލައިގެން ދިއުމަށް މަލްސާގެ ޒަމީރު އެދެމުން ދިޔައެވެ. އެހެނަސް ހިތަށް މާޔޫސްކަން ވެރިކުރުވަމުން ލިފްޓްގެ ދޮރު ހުޅުވިގެން ދިޔައެވެ. އެއާއެކު އަޝްކާންއާއި މަލްސާ ހިނގައިގަތީ ދެ މިސްރާބަކަށެވެ. ފަސްއެނބުރި ބަލާލި މީހަކީ ހަމައެކަނި މަލްސާއެވެ. ދިގު ފިޔަވަޅުތައް އަޅަމުން ގޮސް އަޝްކާންގެ އޭނަގެ ލޯކުރިމަތިން ގެއްލެން ދެން ބަލަހައްޓައިގެން މަލްސާއަށް ހުރެވުނެވެ. އެހިނދު މާޔޫސްކަން ހިތަށް ވެރިވި މަލްސާއަށް ކުރިއަށް ހިނގައިގަނެވުނީ އިސްތިރިކޮށްލަމުންނެވެ.\nކާރުގެ ފަހަތު ސީޓަށް އަރައި ހަމަޖެހިލި އަޝްކާންއަށް މަގުގެ އެއްފަރާތުން ހިނގާލާފައި ދިޔަ މަލްސާ ފެނުމާއެކު ބަލާލެވުނެވެ. ޚިޔާލަކަށް ގެއްލިފައި ވަނިކޮށް ޑްރައިވަރު ކާރު ދުއްވާލިއެވެ. މަލްސާ ފަސްދީ ކާރު ދަންދެން ވެސް އަޝްކާންއަށް ސަމާލުކަން ދެވުނީ މަލްސާ އަށެވެ. އޭގެ ސަބަބުން އަނެއްކާވެސް ދެފަރާތަށް ބޯހޫރާލެވުނެވެ. އަދި ސިކުނޑިއަށް ވެރިވިގެން ދިޔަ ކޫސަނި ޚިޔާލުތައް އެއްފަރާތްކޮށްލަމުން އޭނަގެ ފޯނަށް ސަމާލުކަން އަނބުރާލިއެވެ.\nސިޑީގެ ހަރުފަތްތައް ގިރާކުރަމުން މައްޗަށް އެރި އަޝްކާން އޭނަގެ ކޮޓަރިއަށް ދިއުމުގެ ބަދަލުގައި ފުރަތަމަވެސް މިސްރާބު ޖެހީ ދިމްނާގެ ކޮޓަރިއާއި ދިމާއަށެވެ. މުޅި ދުވަހު އޭނަ ކުރި އެންމެ މެސެޖަކަށް ވެސް ދިމްނާ ރައްދު ދީފައި ނުވެއެވެ. ގުޅުމުން ފޯނަށް ޖަވާބެއް ދިނީކީވެސް ނޫނެވެ. އެކަމާ ހުރެ އަޝްކާންގެ ހިތް ވަނީ ނުތަނަވަސްކަމެއްގެ ތެރޭގައެވެ.\nކޮޓަރީގެ ތަޅުގައި ހިފާލުމާއެކު އަޝްކާންއާށް ހަމަޖެހުމުގެ ނޭވާއެއް ދޫކޮށްލެވުނީ ދޮރު ހުޅުވާފައި ހުރުމުންނެވެ. އަވަސްއަވަހަށް އަޝްކާންއަށް ދޮރުގެ ތަޅުގައި ހިފާ އަނބުރާލެވުނެވެ. ނުތަނަވަސްކަން ހިތަށް ވެރިވެގެން އައީ އަނދިރިކަމާއި ހަމަހިމޭންކަން ވެރިވެފައި އޮތް ކޮޓަރިތެރެ ފެނުމުންނެވެ. އަވަހަށް އެތެރެއަށް ވަންނަމުން އަޝްކާންއަށް ފާރުގައި އަތް ހިންގާލެވުނީ ސްވިޗުތައް ހޯދުމަށެވެ. އިނގިލިތަކުގެ ކުރި ސިވިޗްތަކުގައި ހިންގާލެވުމާއެކު ބޮކިތައް ދިއްލާލިއެވެ. އެއާއެކު ކޮޓަރިތެރެ އަލިވެގެން ދިޔަ އެވެ.\nއެނދުމަތީގައި ތައްޔާރުކޮށްފައި ހުރި ފޮށިކައިރީ ބޯއަޅާލައިގެން އިން ދިމްނާ ފެނުމުން އަޝްކާން ގޮވާލިއެވެ.\n”ދޮންތާ!” ދިމްނާގެ ފަރާތުން ޖަވާބެއް ނުލިބުމުން ކުރިއަށް ފިޔަވަޅުތަކެއްއަޅާލި އަޝްކާން ދެވަނަ ފަހަރަށް ގޮވާލިއެވެ. މިފަހަރުވެސް ޖަވާބެއް ނުލިބުނެވެ. ނުތަނަވަސްކަން ވެރިވި ހިތަކާއެކު އަޝްކާން ގޮސް މަލްސާގެ ގާތަށް ހުއްޓުނެވެ. އަދި ދިމްނާގެ ކޮނޑުގައި އަތް އަޅާލަމުން ގޮވާލިއެވެ. އެއާއެކު ނިދި ޖެހިފައި އިން ދިމްނާ ދިޔައީ ސިއްސައިގެންނެވެ. ކަރުނަތަކުން ތެމިފައިވި އެސްފިޔަތައް ހުޅުވާލަމުން ދިމްނާއަށް ދެލޯ ބޮޑުކޮށްލެވުނެވެ. އޭނައަށް އަޝްކާންއާއި ދުރަށް ޖެހިލެވުނީ ބިރެއް ފެނުނު ފަދައިންނެވެ.\nދިމްނާއަށް އައި ބަދަލުތަކާއި އެމޫނުމަތިން ފެންނަމުން ދިޔަ ބިރުވެރިކަމުން އަޝްކާން ހުރީ ބަސްހުއްޓި ހައިރާންވެފައެވެ. އޭނައަށް ދިމްނާގެ ކަރުގައި ހުރި ނިޝާންތައް ފާހަގަ ކުރެވުނީ އެދަނޑިވަޅުގައެވެ. ސުވާލު އުފެދިފައިވި ހާލުގައި އޭނައަށް ބަލަން ހުރެވުނީ އެހުރިހާކަމެއްގެ މާނަ ނަގަންވީ ކިހިނެއްކަން ނޭގިފައެވެ.\n”ޝާން؟..” ކަމެއް ރޭކާލުމާއެކު ދިމްނާ އަވަސްއަވަހަށް އުޅުނީ އެނދުމަތީ އޮތް ބުރުގާ އަޅައި ޖިސްމުގައިވި އަނިޔާގެ ނިޝާންތައް އަޝްކާންއަށް ސިއްރުކުރާށެވެ. ނަމަވެސް އޭނަގެ ސިއްރުތައް ބޭޒާރުވެއްޖެކަން އަޝްކާންއަސް އައިސްފައިވި ބަދަލުން ދިމްނާއަށް ނަގައިގަނެވުނެވެ.\n”ކީއްކުރަން މިތަނަށް ތިއައީ؟…” ތުރުތުރުއަޅަމުން ދިޔަ އަޑަކުން ދިމްނާ ބުނެލިއެވެ. އެދެލޮލަށް ތާޒާ ކަރުނަތައް ޖަމާވަމުން ދިޔައެވެ.\n”ދޮންތާ…” ކުރިއަށް ފިޔަވަޅުތަކެއް އަޅާލަމުން އަޝްކާން ގޮވާލިއެވެ. ދޮންތަގެ ވޭނާއި އުދާހާއި ތަކުލީފުތަކުން ފުރިގެންވި ދެލޮލުން އަޝްކާންއަށް ހުރިހާ ވާހަކަތަކެއް ކިޔައިދިން ކަހަލައެވެ. އެއާއެކު އޭނައަށް ހުރިހާކަމެއް ގުޅުވާލެވުނެވެ. ކުރީ ދުވަހު އުސައިދު އައުމުން ދޮންތައަށް އައި ބަދަލުތަކެވެ. ކާމޭދު ދޮށުގައި ހޫނުވެގެން ދިޔަ ވާހަކަތަކަށް ފަހު ދޮންތަ ބުނެލި ފަހު ޖުމްލައެވެ. އެއާއެކު އޭނައަށް މުށްކަވާލެވުނީ ނަފުސަށް ވެރިވެގެން އައި ރުޅިވެރިކަމުގެ ސަބަބުންނެވެ. އުސައިދު ދެކެ އޭނަ އައީ އަމަށަކު ރުޅިއެއް ނޫނެވެ. ނަމަވެސް ދޮންތަގެ ހާލާމެދު ހިތުގައި އުފެދިގެން އައި ހަމްދަރުދީގެ ސަބަބުން އަޝްކާންގެ އިހުސާސްތަކުގެ މައްޗަށް ކުރި ހޯދީ ހިތާމަޔާއި މޮޅިވެރިކަމެވެ.\n”އެއްވެސް މީހެއްގެ އެހީތެރިކަމެއް އަހަރެން ބޭނުމެއް ނޫން!…” އަތްތިލަ އުފުއްލާލަމުން އަޝްކާން ގާތު ކުރިއަށް އައުން މަނާކުރަމުން ދިމްނާއަށް ބުނެވުނެވެ. އޭރު އެދެލޮލުން ކަރުނަ އޮހޮރެމުން ދިޔައެވެ. ރުޅިވެރިކަމާއެކު ދިމްނާ ކަރުނަ ފޮހެލިއެވެ.\n”ނުކުމޭ މިތަނުން!…” ދިމްނާއަށް ގިސްލެވުނީއެވެ.\n”ޕްލީޒް، ލެޓް މީ ހެލްޕް…” އަޝްކާންގެ އަޑުގައިވަނީ އާދޭހެވެ. ދިމްނާގެ ހާލު ބަލަން އޭނަގެ ހިތަށް ކެތެއް ނުކުރެވުނެވެ. އެފަދަ ވޭނެއްގައި ދިމްނާ ވި ހިނދު އެކަމުގެ ހިލަމެއް އޭނައަށް ނުވީތީ ވެސް އަޝްކާންއަށް އޭނަގެ އަމިއްލަ ނަފުސު ކުށްވެރިކުރެވުނެވެ. ދޮންތަގެ ހިމޭންކަމުން މިހުރިހާ ދުވަހު ކިޔައިދޭން ބޭނުންވި ހިތި ހަޤީޤަތަކީ އެއީއެވެ. އެކަނިވެރިކަމުގެ ފަހަތުގައިވާ ގިލަންވެރިކަމަކީ ވެސް އެއީއެވެ. ނަމަވެސް ދޮންތައަށް ވަގުތު ދޭން ހަދައިގެން، ކަމުގެ ހަޤީޤަތް އޮޅުން ފިލުވުން ފަސްކުރެވުމުގެ ނަތީޖާ އާހިރުގައި ފެނުނީ ހިތި ގޮތަކަށެވެ.\n”ޔޫ ކާންޓް ހެލްޕް މީ!…” ގިސްލުމުގެ އަޑަކާއެކު ދިމްނާއަށް ބުނެލެވުނެވެ. އޭނަ ރުޅި އަންނަން ބޭނުން ވިޔަސް އެކަމެއް ނުކުރެވުނެވެ. ހިތުގެ އުދާސްތައް ބޭރުކުރުން ފިޔަވާ އިތުރުކަމެއް ނުކުރެވުނެވެ.\n”ދޮންތާ ޕްލީޒް!…” އަޝްކާންގެ އަޑުގައި ވަނީ އުދާސްކަމެވެ. އޭގެ ސަބަބުން ދިމްނާއަށް އިތުރަށް ރޮވުނީއެވެ. ހިތާމަތައް ބަރުދާސްތުކުރަން އުނދަގޫވި ހިނދު ވޭނީ އާހްތަކެއް ދުލުން ބޭރުވެގެން ދިޔައެވެ. ދުރުގައި އެމަންޒަރު ބަލަން ހުންނަން އަޝްކާންއަށް ކެތެއް ނުކުރެވުނެވެ.\nހިމާޔަތަކަށް އެދިއެދި ހުރި ދިމްނާއަށް އޭނަ ގާތަށް ހުއްޓުނު އަޝްކާންގެ ގައިގައި ބައްދާލެވުނީ ރޮމުންރޮމުންނެވެ.\n”އައިމް ހިއާރ ފޯރ ޔޫ، އޭސް އޯލްވޭސް…” ދިމްނާގެ ރުއިމުގެ އަޑުން އަޝްކާންގެ ހިތަށް އަސަރުކުރިއެވެ. އެދެލޯ ފެންކަޅިވެގެން ދިޔައީ ދޮންތަ ހޭދަކޮށްފައިވި ބިރުވެރި އަދި ހިތްދަތި ދުވަސްތައް ލޯކުރިމަތިން ތަމުސީލުވެގެން ދިއުމުންނެވެ. އެފަދަ ވޭނެއްގައި ދޮންތަ ވާކަށް ދުވަހަކު އޭނަގެ ހިތަށް ކެތެއް ނުވާނެއެވެ. ތަޤުދީރުގެ ނިޔާއާ މެދު އަޝްކާންއަށް ރުޅި އާދެވުނެވެ. އެފަދަ ހިތްދަތިކަމެއް ހައްޤުވާން އޭނަގެ ދޮންތައަށް ކުރެވުނީ ކޮންކަމެއް ހެއްޔެވެ؟\n”މިހާރު އަހަންނަށް ހުރިހާ އެއްޗެއް ވިސްނިއްޖެ… ދޮންތަ ދެން އެއްވެސްކަމަކާ މެދު ނުވިސްނާތި، އަހަރެން ހުރިހާކަމެއް ހައްލުކުރާނަން!، އެއްވެސް މީހަކަށް ދެނެއް ދޮންތަގެ މައްޗަށް އަނިޔާވެރިވުމުގެ ފުރުސަތެއް އަހަރެން ނުދޭނަން… އޭނަ!، އޭނައަށް މިކަމުގެ އަޖުމަ ލިބޭނެ…” މޮޅިވެރިކަން ވެރިވެފައިވި އަޝްކާންގެ ޖުމްލަ ނިމުނު ހިނދު އަޑުގައިވަނީ ރުޅިވެރިކަމެވެ. އޭގެ ސަބަބުން ދިމްނާގެ ހިތް ތެޅިލިއެވެ. ވަގުތުން އަޝްކާންއާއި ދުރަށް ޖެހިލެވުނެވެ.\n”ނޫން… ނޫން!، އަހަރެން ބޭނުމެއް ނޫން އެއްވެސް މީހަކަށް އެނގޭކަށް، އެނގުނަސް އެއްވެސް މީހަކު ޤަބޫލެއް ނުކުރާނެ!… ހުރިހާ އެންމެންގެ ނަޒަރުގައި އޭނައަކީ ރަގަޅު މީހެއް!…” ކޯތާފަތުގައިވި ކަރުނަތައް ފޮހެލަމުން ދިމްނާ ވާހަކަދެއްކިއެވެ. އޭނަގެ އަޑުގައި ޖެހިލުންވުމާއި ބިރުވެރިކަން ވިއެވެ. އަޝްކާންގެ އަތުގައި އޭނައަށް ހިފާލެވުނީ އާދޭސްކުރާ ހާލުގައެވެ. އުސައިދުގެ ހަޤީޤަތް އެދެމެދުގައި ސިއްރެއްގެ ގޮތުގައި ބޭއްވުމަށް އެދޭ ހާލުގައެވެ.\nއަޝްކާންއަށް ދިމްނާގެ ހުށަހެޅުމާއި ޤަބޫލެއް ނުވެވުނެވެ. އޭނައަށް ދެފަރާތަށް ބޯހޫރާލެވުނެވެ. އުސައިދުއާ މެދު އޭނަގެ ހިތުގައި ނަފުރަތުގެ ގަދަ ހުޅުގަނޑެއް ރޯވެފައި ވިއެވެ. ދޮންތައަށް ކޮށްފައިވާ އަނިޔާތަކުގެ ލިސާންތައް ފެންނަ ކޮންމެ ފަހަރަކު ރުޅިގަނޑު ފަޅައިގެން ދާހާ ވެއެވެ. އެފަދަ ރަހުމެއް ނެތް އިންސާނެއްގެ ހަޤީޤަތް ސިއްރެއްގެ ގޮތުގައި ބާއްވަން އަޝްކާންގެ ޒަމީރު އެއްބަހެއް ނުވިއެވެ. ހަޤީޤަތް އެނގިގެން މެނުވީ އުސައިދުގެ އަނދިރިފަރާތް ހާމައެއް ނުކުރެވޭނެއެވެ. ހިތްހެޔޮމީހެއްގެ ނިވަލުގައި ފިލާހުރީ ހުރީ ކޮންފަ ރަހުމެއް ނެތް ޖައްބާރު މީހެއްކަން ދުނިޔެއަށް އެނގެން ޖެހޭނެއެވެ. އުސައިސުގެ ނުބައިކަން ބޭޒާރުވާން ޖެހޭނެއެވެ. އޭނަގެ ނަޒަރުގައި އަންހެނެއްގެ ގަޔަށް އަތް އިސްކުރާ މީހަކީ ފިރިހެނެއްގެ ދަރަޖައަށް ކުފޫ ހަމަވާނެ މީހަކަށް ވެސް ނުވާނެއެވެ.\n”ޝާން، ޕްލީޒް…” އަޝްކާން ދެފަރާތަށް ބޯހޫރާލިތަން ފެނުމުން ދިމްނާއަށް އާދެސްކުރެވުނެވެ.\n”ދޮންތާ، ތިހެން އަބަދު ސިއްރުކުރާނަމަ އެއްވެސް ކަމެއް ހައްލެއް ނުވާނެ، އޭނަގެ ނުބައިކަން އެނގިގެން މެނުވީ އެއްވެސްކަމަކަށް ހައްލެއް ނުލިބޭނެ، އަހަންނަށް ފެންނަނީ ފުލުހަށް މިކަން ހުށަހަޅަން، ގެވެށި އަނިޔާއަކީ ވަރަށް ބޮޑު މައްސަލައެއް، އަހަރެންގެ ރައްޓެއްސެއް އުޅޭނެ ފުލުހުގައި، އޭނަގެ ފަރާތުން އުސައިދުގެ މައްސަލަ ހުށަހަޅަން އަހަންނަށް ފެންނަނީ، ސައިލެންސް ވިލް މޭކް އިޓް އޮންލީ ވޯރސް… ދޮންތަ ކުރިން އަހަރެންގެ ގާތަށް އައިނަމަ، އަހަންނަށް ކިޔައިދިންނަމަ، އައިކާންޓް އިމޭޖިން ވަޓް ޔޫ ވެންޓް ތްރޫ… ބޮޑުވަމުން އައިއިރު މަންމައެއްގެ ފަރާތުން އަހަންނަށް ލިބެންޖެހޭނެ ހުރިހާ ލޯތްބަކާއި އަޅާލުމެއް އަހަންނަށް ލިބުނީ ދޮންތަގެ ފަރާތުން، ކަންމަކާ ބިރުން އުޅޭ ހިނދު އަހަރެންގެ ގާތުގައި ވެސް ހުންނަނީ ދޮންތަ… އެކަމަކު ދޮންތަ އަހަންނަށް އެންމެ ބޭނުންވި ދުވަހު މަދަދުވެރިކަމުގެ އަތެއްވެސް ފޯރުކޮށެއް ނުދެވުނު، އަހަންނަށް ކީއްވެގެންތަ ދޮންތަ ހިތްދަތިކަން ނުފެނުނީ؟…އެންމެ ފަހަރަކު ވިޔަސް އަހަންނަށް އިޝަރާތެއް ދިންނަމަ އެއަނިޔާވެރިޔާގެ އަތްދަށުން ދޮންތަ ސަލާމަތް ކުރާނަން!…”\nއަޝްކާންގެ ވާހަކަތަކުން ދިމްނާގެ ހިތަށް އަސަރުކުރިއެވެ. އޭނަ ދެކެ ލޯބިވާ އަދި ހިމާޔަތްދޭނެ ފަރާތަކަށް އަޝްކާން އަބަދުމެ ވާނެކަން ސާބިތުކޮށްދީފިއެވެ. ހިތާމަޔަކީ އުސައިދުއާ މެދު ހިތުގައި އުފެދިފައިވި ބިރުވެރިކަމުގެ ސަބަބުން އެއްވެސް ވާހަކައެއް ހިއްސާނުކުރެވުނުކަމެވެ. ކޮއްކޮއާ ދެމެދު އޮތް ގުޅުން ހީނަރުވެގެން ދިޔަކަމެވެ. އޭނަގެ ނަފުސަށް ވެސް އޮތް އިތުބާރު ގެއްލި މީހާ ވަނީ ބަލިކަށިވެފައެވެ. އެހުރިހާ ބަދަލަކީ އުސައިދުގެ ފަރާތުން އޭނައަށް ލިބުނު އަނިޔާތަކުގެ ސަބަބުން މީހާއަށް ލިބިފައިވި ނަފުސާނީ ގެއްލުންތަކެވެ. އެއީ އުސައިދު ބޭނުންވި ގޮތް ވެސް މެއެވެ. އުސައިދުގެ މުށުތެރޭގައި އޭނަ ހައްޔަރުކޮށްލީ ސަލާމަތް ނުވެވޭނެ ފަދައަކުންނެވެ. އެހެނަސް މިހާރު މަންޒަރު އެވަނީ ބަދަލުވެއެވެ. އަޝްކާންގެ ސަބަބުން ކުޑަނަމަވެސް އުއްމީދެއް އޭނައަށް ލިބިއްޖެއެވެ. އޭނައަށް އިތުބާރު ކުރާނެ މީހަކު ހުރިކަމުގެ ޔަޤީންކަން ވެސް ލިބިއްޖެއެވެ.\n”ނޫން، އެހެން ހަދާނެ ކަމެއް ނެތް!، އޭރުން އިތުރަށް މަސްލަހަތު ގޯސްވާނީ، ދެޢާއިލާގެ ދެމެދުގައި ބޮޑު ހަމަނުޖެހުންގަނޑެއް އުފެދި މަންމަގެ ރުޅިވެރިކަން ވެސް އިތުރުވުން ނޫންކަމެއް ނުވާނެ… ވިޔަފާރީގެ މާހައުލުގައިވެސް ގެއްލުންތަކެއް ލިބުން ނޫންކަމެއް ވެސް ނުވާނެ!… ޝާން… އަހަންނަށް ކަމެއް ކޮށްދޭން ބޭނުންވާނަމަ މިކަންތައް ސިއްރުކޮށްދީ، އެއްވެސް މީހަކަށް ނޭގި މިހާހިސާބުން އަހަރެންގެ ހަޔާތުގެ މި އަނދިރި ބާބު ފޮރުވައިދީ…” ދެއަތްތިލަ ޖޯޑުކޮށްލަމުން އަޝްކާންގެ ގާތުގައި ދިމްނާ އާދޭސްކުރިއެވެ. އެމަންޒަރު ބަލަން އަޝްކާންއަކަށް ކެތެއް ނުކުރެވުނެވެ. ދިމްނާގެ އަތުގައި އަޝްކާންއަށް ހިފާލެވުނެވެ.\n”ދޮންތައަށް އިނގޭ ޝާން ތިހުރީ ރުޅިއައިސްފައިކަން، ރުޅީގެ މައްޗަށް ބުރަވެ ހުރެ ވިސްނާ ނިންމުމެއްގެ ނަތީޖާ ހިތިގޮތަކަށް ނިކުމެދާނެ، އެހެން ވާން އަހަރެން ބޭނުމެއް ނޫން، ވަން ރޭޝް ޑިޒިޝަން ކޭން ރުއިން އެވްރީތިންގް…” ދިމްނާ ބުނެލިއެވެ. އެއަށްފަހު އަޝްކާން ގޮވައިގެން ގޮސް އޭނަ އިށީނީ ސޯފާގައެވެ. އަޝްކާން އައިސްފައި ހުރި ރުޅި ފެނި ދިމްނާގެ ހިތް ވަނީ ބިރުވެރިކަމެއްގެ ތެރޭގައެވެ. އެރުޅީގައި ހުރެ އަޝްކާން އުސައިދުއާއި ކުރިމަތިލައިފިނަމަ ވެދާނެ ގޮތެއް ހިތަށް ގެންނަން ވެސް ދައްޗެވެ. އޭނަގެ ސަބަބުން އަޝްކާންއަށް ކުޑަމީސް އަނިޔާއެއް ލިބޭކަށް އޭނަ ބޭނުމެއް ނޫނެވެ. އުސައިދުއަކީ ކޮންފަދަ ނުބައި މީހެއްކަން އެނގޭނީ ހުދު އޭނައަށެވެ.\nއޭނަގެ އަމިއްލަ ނަފުސު ބަނދެވިފައިވި އަނދިރިކަމަށް ވުރެން ބޮޑަށް ދިމްނާގެ ހިތުގައި ބިރުވެރިކަން ވަނީ އަޝްކާން ކޮށްފާނެ ކަމެއް ނޭގޭތީއެވެ. ހިތާމަތައް މަތިން ވެސް އެހިނދުކޮޅުގައި އޭނަ ހަނދާން ނެތިފައިވާ ކަހަލައެވެ.\n”ކީއްވެ ފޮށި ތައްޔާރުކޮށްފަ އެހުރީ…” ހަށިފުރާ ދޫކޮށްލި ނޭވާއަކަށް ފަހު އަޝްކާން އިޝަރާތްކޮށްލީ އެނދުމަތީ ބަންދުކޮށްފައި ހުރި ފޮށްޓަށެވެ. އެއާއެކު ދިމްނާގެ ނަޒަރުވެސް އެދިމާއަށް ދަތުރުކުރިއެވެ. ކާމޭޒު ދޮށުގައި ހޫނުވި ޒުވާބަށް ފަހު އޭނަ ގަސްދުކުރީ މަންމަގެ އެދުމަށް އިޖާބަ ދޭށެވެ. ނަމަވެސް މިހާރު އެއީ ކޮންފަދަ މޮޔަ ނިންމުމެއްކަން އަޝްކާންގެ މޫނުމަތިން ފެންނަމުން ދިޔަ އަސަރުތަކުން އޭނައަށް ރޭކލައިފިއެވެ. އަނިޔާވެރިއެއްގެ ގާތަށް އަނބުރާ ދާން ނިންމުން އެއީ އަމިއްލައަށް މަރުގެ ކަފުން ތައްޔާރުކުރުން ކަހަލަކަމެކެވެ.\n”ދޮންތަ ހުންނާނީ މިގޭގައި، އޭނަގެ ސޫރަ ފެންނަ ހިސާބަކަށްވެސް ދޮންތަ ދިއުމުގެ ފުރުސަތެއް އަހަރެން ނުދޭނަން، އޭނައަށް ދެން މިގޭގެ އިމުގެ ތެރެއަށް އެންމެ ފިޔަވަޅެއްވެސް އެޅުނަކަ ނުދޭނަން!…” ދިމްނާގެ ހުށަހެޅުމާއި މުޅިން ޤަބޫލުނުވެވުނު އަޝްކާން އޭނަގެ ފަހުގެ ނިންމުން އިއްވާލިއެވެ. ”އެންޑް ޔޫ ވިލް ގެޓް އަ ޑިވޯސް ފްރޮމް ހިމް…’\n”މަންމަ…” ދިމްނާއަށް ބުނެލެވުނެވެ.\n”ދޮންތަ ބޭނުން ނުވާ ކައިވެންޏެއް ގަދަ މަޖުބޫރުން ދެމެހެއްޓުމުގެ ބާރެއް މަންމައަށް ލިބިގެން ނުވޭ، ދޮންތަގެ ދިރިއުޅުމުގެ ނިންމުންތައް އަމިއްލައަށް ނިންމޭނެ، މަންމަ ރުޅި އަޔަސް އަހަންނާއި ބައްޕަ އަބަދުވެސް ތިބޭނީ ދޮންތައާ އެކުގައި، އެކަން އަބަދުމެ ހަނދާނުގައި ބަހައްޓާތި!…” ދިމްނާއަށް ހިތްވަރުދެމުން އަޝްކާން ވާހަކަދެއްކިއެވެ.\nދިމްނާއާ ވާހަކަދައްކާލައި އެހިތުގެ އުދާސްތަކާއި ހިތާމަތައް ލުއިކޮށްދޭން އިރުކޮޅެއްގެ ވަންދެން ދިމްނާގެ ގާތުގައި އަޝްކާން މަޑުކުރިއެވެ. ޒަމާންތަކަކަށްފަހު ހިތް ހުޅުވާލައި ހިތާމަތައް ބޭރުކޮށްލުމުގެ ފުރުސަތު ލިބުމުން ދިމްނާގެ ހިތަށް ކުޑަމީސް ހަމަޖެހުމެއް ލިބުނެވެ. ހީވީ ނޭވާހާސްވެފައިވި މީހަކަށް ހަމަޖެހުމުގެ ނޭވާއެއް ދޫކޮށްލުމުގެ ފުރުސަތު ލިބިގެން ދިޔަ ހެންނެވެ. ކުޑަ ހިނދުކޮޅަކަށް ވިޔަސް ނަފުސަށް ލުޔެއް ލިބުނެވެ.\nދިމްނާގެ ކޮޓަރިން ނިކުތް އަޝްކާންއަށް ދިމްނާގެ ކޮޓަރީގެ ދޮރަށް ބަލާލެވުނެވެ. އެއަށްފަހު ފުން ނޭވާއެއް ދޫކޮށްލެވުނެވެ. އޭނަ ދިމްނާއަށް ވި ވަޢުދުގެ މަތީގައި ދެމި ހުރެވިދާނެކަމާ މެދު ހިތުގައި ޝައްކު އުފެދިގެން ދިޔައެވެ. އުސައިދުގެ ސޫރަ ފެނުނަސް އޭނަގެ ރުޅިގަނޑު ހިލިގެންދާނެއެވެ. އެއިން ކޮންމެފަހަރަކު ލޮލަށް ސިފަވެގެން ދާނީ އުސައިދުގެ ފަރާތުން އޭނަގެ ދޮންތައަށް ލިބުނު ޖިސްމަނީ އަދި ނަފުސާނީ އަނިޔާ ތަކެވެ. ވޭނާއި ކެކުޅުންތަކެވެ.\nއަޝްކާންއަށް އޭނަގެ މުށްކަވާލެވުނެވެ. އޭރު އޭނަގެ ދެލޯވަނީ ހަނިވެފައެވެ. ސިކުނޑިއަށް ވެރިވެގެން އައި ނަފުރަތުގެ ދިލަހޫނުކަން ނައްތާލަން އޭނައަށް ފުން ނޭވާތަކެއް ދޫކޮށްލެވުނެވެ. އެދަނޑިވަޅުގައި އޭނައަށް ސިހުން ގެނުވީ ފަޓުލޫނުގެ ޖީބުގައި އޮތް ފޯނު ކުއްލިއަކަށް ރިންގްވާން ފެށި އަޑަށެވެ. އަވަސްއަވަހަށް ފޯނުނަގައި ބަލާލިއިރުގައި ގުޅަނީ ވިވިއަން އަވެ. މެންދުރުފަހު މީޓިންގް އޮތްކަން ވެސް އޭނަ ހަނދާންވީ ދެނެވެ.\nމީޓިންގް ނިންމާލުމަށްފަހު އަޝްކާން ކެބިންއަށް އައިސް ވަންތާ އިރުކޮޅެއް ނުވަނީސް ވިވިއަން ކެބިންއަށް ވަނެވެ. މިއަދު އިންޓަވިއު ކުރި ކެންޑިޑޭޓުގެ ޚަބަރެއް އޮޅުން ފިލުވަން ވެގެންނެވެ. އަޝްކާންއަށް ކަމުނުދާނަމަ އިތުރު ބަޔަކު ހޯދަން ޢިއުލާން ކުރަން ވެގެންނެވެ.\n”މިއަދު ފުރަތަމަ އައި ކެންޑިޑޭޓަށް އޮފާ ކުރޭ…” އަޝްކާން ބުނެލިއެވެ. އެއާއެކު ބޯޖަހާލަމުން ވިވިއަން ކެބިން އިން ނިކުތެވެ. އަދި އޭނައަށް ހަވާލުކުރެވުނު މަސައްކަތާއިގެން މަސްޢޫލު ވެއްޖެއެވެ.\nގޮނޑީގައި ހަމަޖެހިލި އަޝްކާންއަށް ފުން ނޭވާއެއް ދޫކޮށްލެވުނެވެ. ދޮންތައާ މެދު ވިސްނެމުން ދަނިކޮށް ޚިޔާލުތަކުގެ ވާފަށް ކަނޑައިގެން ދިޔައީ ފޯނަށް ކޯލެއް އަންނަން ފެށުމުންނެވެ. އެއާއެކު ފޯނު ނަގައި ސްކްރީނަށް ނަޒަރެއް ދިނެވެ. އެހިނދު އުދާސްކަމުގެތެރޭން ވެސް އަޝްކާންގެ ތުންފަތަށް ލުއި ހިނިތުންވުމެއް ވެރިވިއެވެ.\n”ހޭއި، ހާދަ މޫޑީ ވެފައި ހުރި ހެން ހީވެޔޭ…” ވީޑިއޯ ކޯލުން އަޝްކާން ފެންނައިރަށް ކަމެއް ގޯސްވެއްޖެކަން އެލީންއަށް ނަގައިގަނެވުނެވެ. ޒަމާންވީ އެކުވެރިކަމުގެ ސަބަބުން އަޝްކާންއަށް އަންނަ ކިތަންމެ ކުޑަ ބަދަލެއް ވިޔަސް އެލީންގެ ސަމާލުކަން ނައިސް ނުދެއެވެ.\n”ކަމެއް ނުވޭ… ޖަސްޓް ވޯކް ސްޓްރެސް…” ދެފަރާތަށް ބޯހޫރާލަމުން އަޝްކާން ހިނިތުންވެލިއެވެ. އަދި އޭނަގެ ނުތަނަވަސްކަން ފޮރުވަން މަސައްކަތްކުރިއެވެ.\n”ނުބުނަން އުޅެންނާ އެލީ ނޫޅެން ޝާންއަށް މަޖުބޫރު ކުރާކަށް، އެކަމަކު އަހަންނާއި ވެސް ކަންތައް ހިއްސާ ކުރާތި އޭރުން އަހަންނަށް އެހީއެއް ވެދެވޭނީ، އައިލް އޯލްވޭސް ބީ ދެއާރ ފޯ ޔޫ…” އެލީން ބުނެލިއެވެ.\n”އެނީވޭސް ޝާންއާ ކަމެއް ހިއްސާކޮށްލަން މިގުޅާލީ… ހުސްވަގުތެއްތަ މީ އަނެއްކާ؟…” އެލީން އަހާލިއެވެ.\n”ފޯރ ޔޫ އައިމް އޯލް ވޭސް ފްރީ…” އަޝްކާން ޖަވާބުގައި ބުނެލިއެވެ.\n”އޯހ… ހައު ސްވީޓް…” ލަދުރަކި ހުނުމެއްގެ އަޑާއެކު އެލީން ބުނެލިއެވެ.\nއެނދުގައި ވާހަކަފޮތެއް ކިޔަން އޮތް މަލްސާ ސިއްސައިގެން ދިޔައީ އޭނަގެ ފޯނު ރިންގްވާން ފެށި އަޑަށެވެ. ވާހަކައިގެ ދުނިޔެއިން ނިކުމެ ހަޤީޤަތާ ކުރިމަތިލާން ޖެހުމުން ހިސާބެއްގެ ފޫހިކަމެއް އެމޫނަށް ވެރިވިއެވެ. ތުންފަތް އަރިއަކަށް ދަމާލަމުން ފޮތުގެ ގަނޑުގެ ކަން ލަންބާލަމުން މަލްސާ ފޮތް ލައްޕާލިއެވެ. އަދި އޭނަގެ ފޯނަށް ސަމާލުކަން އަނބުރާލިއެވެ. އެހިނދު މަލްސާގެ މެގަނޑު އަތަށް އައިފަދަ އިހުސާސެއް ކުރެވުނެވެ. އަވަސްވެފައިވި ހިތަކާއެކު މަލްސާ ފޯނު ނަގައި ކަންފަތުގައި ޖައްސާލިއެވެ. އޭރު އޭނައަށް ނޭވާ ހިފަހައްޓާލެވިއްޖެއެވެ.\nއެއީ މަލްސާގެ ހަޔާތުގެ މުޅީން އައު ބާބެއް ހުޅުވާލަ ދިން ފޯނުކޯލެކެވެ. ނޭގުނީ އެބާބުގެ ރާސްތާއެވެ.\nWow vv rythi…but malsa ge badhaluga malsha liyunu nama aslu vvvv kiyaalan ves adhi balaalanves faseyha vaane ..plz mutha change kohdhyba..\nVvvv reethi ekamaku. Font mahsala thah eba dhimave. Cheqkollafa upload kollanama shalhi\nNice….. Masha Allah ♥♥\nMaasha allah …. mi baives v furihama …. keep your good work ….. so excited for the next episode ….❤❤❤❤❤\nCan I ask youaquestion kihineh ehaa avahah story up thikurany thikuraakameh ehen writers avx kiyaadheebala eyrun emeehun nahvx avahah story up kureveyne just asking ok😊😊😘\nSomeone: I’m really sorry but cannot change the name as the story is already finished, and also half of the story is uploaded. Hope you’ll understand.\nMohamed so: Will check the font again when I upload the next episodes. Thank you for informing about the issue.\nYan: So this story was first on sun but I had to takealeave from sun, and decided to upload on esfiya upon readers request. Story is fully completed, that’s why I’m able to upload it everyday.\nThank you everyone for the feedback. Se you tomorrow. In sha Allah.\nEki faharu eki namennu thi liyanee. Baeh faharu liyey ashkaan. Anehbai faharu liyey akshaan😂😂. By the way stry hama best. Thi kuraa hivvarah hama saabas😘😎..\nހިތާމަ ދީނީ ލޯބި December 13, 2016\nނޭދެން ވަކިވާކަށް (2)\nލޯބި January 21, 2020\nހިތާމަ ލޯބި April 15, 2016\nބިރުވެރި ލޯބި July 21, 2016


Thiya othee hulhulhugai rissavarun gudinulevifaatha? | ThePress\nތިޔަ އޮތީ ހުޅުހުޅުގައި ރިއްސާވަރުން ގުޑިނުލެވިފާތަ؟\n28 October 2019, 11:04\nކޮނޑުހުޅުގެ ރިހުން ރަމްޒުކޮށްދިނުމަށް ބޭނުންކޮށްފައިވާ ކޮމްޕިއުޓާ ޖެނެރޭޓަޑް ތަސްވީރެއް/ފޮޓޯ: ނޫޒްޙޯކް\nދިރިއުޅުމުގެ އެކި މަސައްކަތްތަކަށް ލިބުނު ލުއި ފަސޭހަކަމާއެކު ލިބުނު އިތުރު ވޭންތަކެއްވެސް އެބަހުއްޓެވެ. އާރާމު ގޮދަޑިތަކާ ސޯފާ ގޮނޑިތަކުން ނުތެދުވެ ގިނަ ވަގުތުތަކެއް ހޭދަކުރުމާ، ވަޅިޖެހިފައިވާ މަގުތަކުގައި ކިރިއާ ވައިހުރި ސައިކަލުތަކުގައި ބުރުޖެހުން ފަދަ ކިތަންމެ ނުރަނގަޅު އާދަތަކެއްގެ ސަބަބުން މިއަދު ހުޅުހުޅުގައި ނުރިއްސާ މީހަކު މަދެވެ. ކޮންމެ މީހަކީވެސް ކޮންމެވެސް ހިސާބެއްގެ ހުޅެއްގައި ރިސާ މީހެކޭވެސް ދެންނެވިދާނެއެވެ. ކަންމިހެން އޮތް ނަމަވެސް، ދިރިއުޅުމުގެ އާދަތަކަށް ގެންނަ ކުޑަ ބަދަލަކާއެކު މިތަދަށް ކޮންމެވެސް ވަރެއްގެ ލުޔެއް ލިބިގެން ހިނގައިދާނެއެވެ.\nހަބަރަކީ ކާބަފައި ޒަމާނުއްސުރެ ދިވެހި ގެތަކަށް ފަރިތަ، ބޭހަށް ގެންގުޅޭ ހިތިރަހަގަދަ، ކަޅުކުލައިގެ ހިކިއެއްޗެކެވެ. ނަމަވެސް ޒަމާނާއިއެކު އައި ތަރައްގީއާއިއެކު ހަބަރަކީ ކަޓު އެއްޗަކަށްވެ އަދުގެ ގިނަ ގެތަކަށް ހަބަރު ބީރައްޓެހިވިއެވެ. ކަންމިހެން އޮތް ނަމަވެސް އެލޯވެރާ ވީ ދިވެހި ޒުވާނުންނަށް ލިބުނު ރަންގަނޑަކަށެވެ. ބޮޑު އަގުގައި އެލޯވެރާ ގަސްތަކާ އެލޯވެރާ އެކުލެވޭ އުފައްދުންތައް ވިއްކަމުން ދިޔައިރު މިއީ ހަމަ މާމަ ގެންގުޅުނު ހަބަރުކަން އެނގުނީ މަދު މީހަކަށެވެ.\nއިންދާފައި ހުރި އެލޯވެރާ ގަސްތަކެއް/ފޮޓޯ: މެޑިކަލް ނިއުސް ޓުޑޭ\nއެލޯވެރާއަކީ ހަންގަނޑު ރީތިކޮށް ބެހެއްޓުމަށް ޒުވާނުން ބޭނުންކުރަމުން އަންނަ އެއްޗަކަށްވީ ނަމަވެސް، މީގައި ތަދުކަނޑުވާނެ މާއްދާތައް އިންތިހާއަށް އެކުލެވެއެވެ. އޭގެ ތެރޭގައި އެމޯޑިންއާއި އެލޯއިން ފަދަ މާއްދާތައް ހިމެނެއެވެ.\nހުޅުތަކުގައި ރިހޭ ރިހުމަށް ލުޔެއް ހޯދުމަށް އެލޯވެރާ ބޭނުން ކުރެވިދާނެ މައިގަނޑު2ގޮތެއް އެބައޮތެވެ. ފުރަތަމަ ގޮތަކީ ތަދުވާ ތަންތަނުގައި އެލޯވެރާ ޖެލް ހޭކުމެވެ. ސީދާ ގުދުރަތީ އެލޯވެރާ ލިބެން ނެތިގެން ތައްޔާރީ ޖެލް ގަންނަ ނަމަ، އެއީ ސިއްހީ ތަޖުރިބާކާރުންގެ ސިއްކަ ޖަހާފައިވާ ބްރޭންޑެއްތޯ ކަށަވަރު ކުރަން ވާނެއެވެ. މިއަދު ބާޒާރުން ލިބެން ހުންނަ އެލޯވެރާގެ ބައެއް އުފެއްދުންތަކަކީ އޭގައި ކުޑަ މިންވަރަކަށް ނޫނީ އެލޯވެރާގެ އަސަރުވެސް އެކުލެވިގެން ނުވާ ބާވަތްތަކެކެވެ. ދެވަނަ ގޮތަކީ އެލޯވެރާ ސަޕްލިމެންޓް ކެޕްސޫލް ނުވަތަ ޖޫސް ބޭނުން ކުރުމެވެ.\nޔޫކަލިޕްޓަސް ނުވަތަ ބޮޑުއާތްވަކީވެސް ހަބަރަށް ވި ކަހަލަ ގޮތެއް ދިމާވި އެއްޗެކެވެ. ފަރުބަދަމަތީގައި ހެދޭ އަބަދަށްފެހި ގަހެކެވެ. މިގަހުގެ އެކި ބައިތައް ބޭހަށް ބޭނުން ކުރެއެވެ. ގަހުގެ ފަތް ހުންނަނީ ހިމަކޮށް ތޫރިކޮށެވެ. ދިވެހިން އާންމުކޮށް ބޮޑުއާވި ނުވަތަ ބޮޑުއާވި ތެޔޮ ބޭނުންކޮށް އުޅުނީ ރޯގާއާއި އަރިދަފުހުގެ އުނދަގޫތަކަށެވެ. ނަމަވެސް ހުޅުހުޅުގައި ރިއްސާ މީހުންނަށްވެސް ބޮޑުއާވީގައި ފައިދާތަކެއް އެކުލެވިގެންވެއެވެ.\nބޮޑުއާވި ނުވަތަ ޔޫކަލިޕްޓަސް ގަހެއް/ފޮޓޯ: ވިކިމީޑިއާ\nތަދުކަނޑުވާލުމަށް އޮތް އެންމެ އާދަޔާ ހިލާފު ހައްލަކީވެސް ބޮޑުއާތްވެވެ. ބޮޑުއާވީގެ އާވި ވަސްގަނޑަކީ ތަދުކުޑަވާ ކަމުގެ އިހުސާސްކޮށްދެނިވި ވަހެކެވެ. މީގެ އޮތުރުން ބޮޑުއާވީގައި އެކުލެވޭ ޓެނީންސް މާއްދާތަކަކީ ދުޅައާއި ދުޅައިގެ ތަދަށްވެސް އޮތް ލުޔެކެވެ. ތަދުވާތަންތަނުގައި ބޮޑު އާވި އުނގުޅުމުގެ ކުރިން، ގައި ހަމުގެ ކުޑަ ތަންކޮޅެއްގައި ބޮޑުއާވި ކޮޅެއް ހޭކަމަށްފަހު 24-48 ގަޑިއިރު ވަންދެން ބަލަންވާނެއެވެ. ބައެއް މީހުންނަކީ ބޮޑުއާތްވާ ނުގުޅޭ ބައެކެވެ.\nއިނގުރުގެ އިތުރު ތައާރަފަކަށް ބޭނުންވާނެ ކަމަކަށް ނުދެކެމެވެ. ހަކުރާ ކޮލަސްޓްރޯލްވެސް ދަށްކޮށްދޭ މާއްދާތަކެއް އެކުލެވިގެންވާ އިނގުރަކީ ދުޅަ ހުންނަ ތަންތަނަށްވެސް ބޭނުން ކުރެވިދާނެ ފަރުވާއެކެވެ. އިނގުރަކީ ޗައިނާގެ ބޭސްވެރިކަމާ ރައްޓެހި ބާވަތަކަށް ވާއިރު، މީގެ އަހަރުތަކެއް ކުރިން އެންމެ ގިނައިން އިނގުރު ބޭނުންކޮށް އުޅުނީ އާތްރައިޓްސް ނުވަތަ ރާއްޖެ ބައްޔޭ މިކިއާ ބަލީގެ އުނދަގޫ ހުންނަ މީހުންނަށް ފަރުވާ ކުރުމަށެވެ. އިނގުރުގެ ސަބަބުން މި ބައްޔަށް ކޮންމެވެސް ވަރެއްގެ ލުޔެއް ލިބިފައިވާކަމަށް ވަނީ ރެކޯޑްކުރެވިފައެވެ.\nހުޅުހުޅުގެ ރިހުން ކެނޑުވުމަށް ރޯ އިނގުރުގެ އިތުރުން އިނގުރު ޕައުޑަރާ ތެޔޮވެސް ބޭނުން ކުރެވިދާނެއެވެ. މީގެ އިތުރުން އިނގުރު ސަޕްލިމެންޓްވެސް މިހާރު ބާޒާރުން ލިބެން ހުރެއެވެ.\nތަފާތު އެކި ގިނަ ބަލިތަކާ ތަކުލީފުތަކަށް ހިޔާރު ކުރެވިދާނެ އެންމެ ޖީބަށް ލުއި އަދި އެންމެ ގުދުރަތީ ތާސީރު އެންމެ ތާޒާކޮށް ލިއްބައިދޭ އެކައްޗަކީ ގްރީން ޓީއެވެ. ގްރީން ޓީގެ ސަބަބުންވެސް އާތްރައިޓިސްގެ އުނދަގޫތައް ކުޑަވާކަމަށް ވަނީ ރެކޯޑްކުރެވިފައެވެ.\nއޮރެންޖު، ކެރެޓް އަދި އިނގުރު ބޭނުންކޮށްގެން ތައްޔާރުކޮށްފައިވާ ޖޫސްތައްޓެއް/ފޮޓޯ: ޑޮކްޓާއެކްސް\nހުޅުހުޅުގެ ރިހުން ކެނޑުވުމަށް ގްރީން ޓީ ބޭނުންކުރެވިދާނެ އެކި ގޮތްތައްވެސް އެބަހުއްޓެވެ. ތާޒާ ގްރީން ޓީގެ އިތުރުން ގްރީން ޓީ ކެޕްސޫލްވެސް ހުރެއެވެ. މީގެ އިތުރުން ގްރީން ޓީ ތަށީގެ ތެރެއަށް އިނގުރާ އެލޯވެރާ އަޅައިގެންވެސް ބޭނުން ކުރެވިދާނެއެވެ.\nރީނދުލަކީވެސް ދިވެހި ބަދިގެތަކަށް ފަރިތަ ބާވަތެކެވެ. ފޯލިކޮށް ހުންނަ ދޮންރަތްކުލައިގެ ގޮނޑިއެކެވެ. މިއީ ހަވާދުގެ އިތުރުން ބޭހަށްވެސް ބޭނުންކުރާ އެއްޗެކެވެ. ރީނދުލުގައި އެކުލެވޭ ކުރުކުމީންއޭ ކިއުނު މާއްދައަކީ ދުޅައާއި ތަދުކަނޑުވަން އެހީވެދޭ މާއްދާއެކެވެ.\nރޯ ރީނދުލާ މުގުރާފައިވާ ރީނދޫ/ފޮޓޯ: ލައިފްސްޓައިލް މެގަޒިން\nމިހާޓަނަށް ހޯދާފައިވާ ބައެއް ހޯދުންތަކަށް ބަލާއިރު ތަދުވާ ތަނެއްގައި ރީނދޫ ހަކައިގެން ކުރާ ފައިދާއަކަށްވުރެ ބޮޑު ފައިދާއެއް ލިބެނީ ކެއިންބުއިމުގައި ރީނދޫ ބޭނުންކޮށްގެންނެވެ. ރީނދުލުގެ ރަހައަކީ އެންމެ މީރު ރަހަކަށް ނުވެދާނެއެވެ. މިފަދަ މީހުންނަށް ކުރުކުމީން ގުޅަ ބޭސް ބޭނުން ކުރެވިދާނެއެވެ.\nމަސްނޫއީ މާއްދާތަކާ މަސްހުނި ނުކޮށް، ވެށިން ލިބެން ހުރި ގިނަ މާއްދާތަކަކުން ބަލިބައްޔާ ތަދުތަކަށް ފަރުވާ ލިބެން ހުންނައިރު، މިފަދަ ބާވަތްތައް ބޭނުންކުރަންވާނީ ކަމާބެހޭ ސިއްހީ ތަޖުރިބާކާރެއްގެ ލަފާއާއި އިރުޝާދާ އެކުގައެވެ.


Lucas Jalyl: Dhivehi Rajjeyge Siyaasee Kurimagu Balaa Loagandu\nރިޕޯޓު - ލޫކަސް ޖަލީލް\nލޫކަސް ޖަލީލް: ދިވެހިރާއްޖޭގެ ސިޔާސީ ކުރިމަގު ބަލާ ލޯގަނޑު\nލޫކަސް ހައްޔަރުކުރީ ޤާނޫނު އަސާސީގައި އޮތް ވާހަކައެއް ޓްވީޓް ކުރުމުން\nފޯނު އަތުލީ ފ އަތޮޅު ވިއްކާނުލުމަށް ގޮވާލުމުން\nކ. މާލެ 12 މާރޗް 2017 | އާދީއްތަ 21:20 9,343\nލޫކަސް ޖަލީލްގެ ނަމުން މަޝްހޫރު ވެފައިވާ ޝަމްއޫން - ގޫގުލް\nޝަމްޢޫން ޖަލީލަކީ އާ ނަމަކަށް ވެދާނެއެވެ. ނަމަވެސް މި ކުޑަކުޑަ ރާއްޖޭގެ އެކި ކަންކޮޅުތަކުގައި ތިބި ކުދިބޮޑު އެންމެހާ ރައްޔިތުންނަށްވެސް މިއަދު ލޫކަސް ޖަލީލަކީ އާ ނަމަކަށް ނުވާނެއެވެ.\nއޭރުގެ ސިޔާސީ މަސްރަޙު އޮތް ގޮތާއި، އެދުވަސްވަރު ސޯޝަލް މީޑިއާގައި ދެކެވުނު ވާހަކަތަކަށް ބަލާއިރު، ރަސްމީ ބަސް ކޮންމެ ގޮތަކަށް އޮތް ނަމަވެސް، ޤަބޫލުކުރެވޭ ގޮތުގައި ލޫކަސްގެ ކުށަކަށް އޭރު ވެފައި އޮތީ، ދިވެހިރާއްޖޭގެ ޤާނޫނުއަސާސީގެ 245ވަނަ މާއްދާގެ ދިފާޢުގައި ވާހަކަދެއްކުމެވެ. އެކި ފަހަރުމަތިން އެ މައްދާގެ ވާހަކަ ޓްވީޓް ކުރުމެވެ. އެ ކުށުގައި އޭނާ ސާޅީހަށްވުރެ ގިނަ ދުވަހު ހުރަގޭގައި ބޭއްވިއެވެ.\nމި ދެންނެވުނު މާއްދާ އަކީ، ސަލާމަތީ ބާރުތަކަށް ގައިރު ޤާނޫނީ އަމުރު ނުކުރުމަށާއި، އެފަދަ އަމުރަށް ތަބާ ނުވުމަށް ބުނާ މާއްދާއެވެ.\nއޭގެ ފަހުން ލޫކަސްގެ ވާހަކަ މަދުމަދުން މީޑިއާގައި ދެކެވެމުން ދިޔަ ނަމަވެސް، ފަލަ ސުރުޚީތަކުން އޭނާ އަނެއްކާވެސް ޖާގަ ހޯދީ މިހާރު ފެންމަތިވެގެން އުޅޭ ފ އަތޮޅުގެ މައްސަލައިގައެވެ. ހުކުރު ދުވަހު (މާރިޗު 10) ފުލުހުންގެ އިދާރާއަށް ހާޒިރުކޮށް، ރައްޔިތުންގެ މެދުގައި ފިތުނަ ފަސާދަ އުފެދޭ ގޮތަށް ސޯޝަލް މީޑިއާގައި ހަޤީޤަތާ ހިލާފު މައުލޫމާތު ފަތުރަމުންދާކަމުގެ ތުޙުމަތުގައި އޭނާގެ ފޯނު އަތުލި ހިސާބުންނެވެ.\nފޯނު އަތުލިޔަސް، ލޫކަސްއެއް ނުހުއްޓުވުމެވެ. ފާފު ސަލާމަތް ކުރުމަށް އެ ގޮވާ ގޮވެލީގެ އަޑު މަޑެއް ނުވިއެވެ. އޭނާގެ ބަހުން ނަމަ، އިންގިލިތައް ބުރިކުރާންދެންވެސް އޭނާ ޓްވީތް ކުރާނެއެވެ. އަނިޔާ އާއި ބޭއިންސާފާއި، ކޮރަޕްޝަނާއި ޤައުމު ވިއްކުމާއި ދެކޮޅަށް އަޑު އުފުލާނެއެވެ. އެ ޓްވީޓްތަކާއި އަރާ ހަމަ ކުރުމަށް ސަރުކާރަށް ކުރެވޭހާވެސް ކަމެއްގެ ގޮތުގައި ފެންނަނީ ފުލުހުން މެދުވެރިކޮށް ލޫކަސްގެ ފޯނު އަތުލުމެވެ.\nބޮޑު މަންޒަރަށް ބައްލަވަލައްވާށެވެ. ލޫކަސްގެ ފޯނު އަތުލުމުން ފެންނަނީ އުފާވެރި މަންޒަރެކެވެ. އުޖާލާ ކުރިމަގެކެވެ.\nލޫކަސްގެ ފޯނު އަތުލުމުން ހާމަވާ ކަމަކީ ސިޔަސީ ގޮތުން ލޯ ހުޅުވި، ޤައުމުގެ ކުރިމަގާއިމެދު ވިސްނާ ޒުވާނުންގެ އަދަދު އިތުރުވަމުންދާ ކަމެވެ. "ޕޮލިޓިކަލީ އެވެއާ" ޒުވާނުންގެ ލަޝްކަރެއްދެކެ، ސަރުކާރުގެ ނުފޫޒުގައި ތާށިވެފައި ތިބި ފަރާތްތައް ބިރުގަންނަ ކަމެވެ.\nސޯޝަލް މީޑިއާ ބަލާލުމުން ފެންނަނީ އުފާވެރި މަންޒަރެކެވެ. އެ މަންޒަރުން ޔަޤީން ވަނީ މުސްތަޤުބަލުގައި ޤައުމުގެ ހުންގާނާއި ހަވާލުވާން ތިބީ ކޮރަޕްޝަނާއި ދެކޮޅު، ޤައުމުގެ އަތޮޅުތައް ހުރިގޮތަށް ވިއްކާނުލާނެ، ބަވަނަވެ، ކުރިއަރަމުންދާ ދުނިޔޭގެ ހަމަތައް ދަންނަ، ޑިމޮކްރަސީ ފަހުމުވާ ޒުވާން ޖީލެއް ކަމެވެ.\nސަރުކާރެއް ތުރުތުރު އަޅުވާލައި، ރިޔަސީ ގެކޮޅަށް ޑައިޖީން ވައްދަން މަޖުބޫރު ކުރި، ކުޑަރިކިލު ކަލޯ އަކީ، ދިވެހިރާއްޖޭގެ ސިޔާސީ ކުރިމަގު ބަލާ ލޯގަނޑެވެ.


Kujjaa Maraali Massalaiga Hayyaru Kuree Zihan, Kushuge Record Eboi - Vaguthu\nކޮވިޑް-19: ދުނިޔެ ހުޅުވެނީ! -5ގަޑިއިރު ކުރިން\nރަހީނުކޮށް 13 އަހަރުގެ ފިރިހެން ކުއްޖަކު މަރާލައި މޫދަށް އެއްލާލާފައި އޮއްވާ ފެނުނު މައްސަލައިގައި ހައްޔަރުކުރި ނ. ލަންދޫ، ބަގީޗާގޭ، އިބްރާހިމް ޒިހާންއަކީ ކުށުގެ ރެކޯޑް އޮތް މީހެއްކަން "ވަގުތަށް" ކަށަވަރުވެއްޖެއެވެ.\nދެކުނުގެ ރަށަކަށް އުފަން އުފަން އެ ކުއްޖާ މަރާލި މައްސަލައިގައި ރޭގެ ވަގުތެއްގައި ފުލުހުން ވަނީ ދެ މީހަކު ހައްޔަރުކޮށްފައެވެ. އެއީ އުމުރުން 27 އަހަރުގެ ފިރިހެނަކާއި 17 އަހަރުގެ ދިވެހި ފިރިހެން ކުއްޖެކެވެ. އޭގެ ތެރެއިން 27 އަހަރުގެ މީހާއަކީ ޒިހާންއެވެ.\nއެނގިފައިވާ ގޮތުން އޭނާ ޖަލުގައި އޮތީ ތިން އަހަރު ދުވަހުގެ ހުކުމެއްގައި ކަމަށް ބައެއް މަސްދަރުތަކުން ހާމަކުރި ނަމަވެސް ޖަލުގައި އޮތް ސީދާ މުއްދަތެއް ސާފެއް ނުވެއެވެ. މަސްތުވާތަކެތީގެ މައްސަލައެއްގައި ޖަލުގައި ހުކުމް ތަންފީޒު ކުރަމުން ދިޔަ ޒިހާން ޖަލުން ދޫކޮށްލީ ތަންފީޒު ކުރަމުން ދިޔަ ހުކުމް ފުރިހަމަވުމުންނެވެ. އޭނާ މިނިވަންވި ފަހުން އަދި ވެފައި ވަނީ އެންމެ ހަތަރު މަސް ދުވަސް ކަން އެނގިފައިވެއެވެ.\nޒިހާން އެންމެ ފަހުން ލަންދޫ އަށް ދިޔައީ ލޯކަލް ކައުންސިލް އިންތިހާބުގެ ތެރޭގައެވެ. ޒިހާންއަކީ މަސްތުވާތަކެތީގެ އިތުރުން މާރާމާރީގެ ކުށުގެ ރިކޯޑު ވެސް އޮތް މީހެކެވެ.\nކުޑަ ކުއްޖާގެ މަރުގެ މައްސަލަ ފުލުހުން ދަނީ އިތުރަށް ތަހުގީގުކުރަމުންނެވެ. އަދި އެ ކުއްޖާ މަރާލި ގޮތް ބެލުމަށް ޕޯސްޓު މޯޓަމް ހަދަން ރާއްޖެއިން ބޭރަށް ގެންދަން ވަނީ ނިންމައިފައެވެ. އެ ކުއްޖާގެ ހަށިގަނޑު ގެންދަނީ އިންޑިއާއަށެވެ.\nކުއްޖާ ގެއްލިގެން ރިޕޯޓް ކުރީ މިދިޔަ އާދީއްތަ ދުވަހުގެ ރޭގައި ކަމަށް ވާއިރު ދެކުނުގެ ރަށަކަށް އުފަން އެ ކުއްޖާ ފެނުނީ ހުޅުމާލެ ދެވަނަ ފިޔަވައްސާއި ދިމާ މޫދުން ފޮށްޓެއްގައި އޮއްވައެވެ. އޭރު އެ ކުއްޖާ އޮތީ މަރާލާފައެވެ.\nކުއްޖާގެ މަރާ ގުޅިގެން މަޖިލީހުގެ ޖެންޑާ އެންޑް ހިއުމަން ރައިޓްސް ކޮމިޝަނުން ވަނީ ކުއްލި ބައްދަލުވުމެއް ބާއްވާފައެވެ. މި މައްސަލަ އާއި ގުޅިގެން ކުއްޖެއްގެ ފުރާނަ ގަސްތުގައި ދުއްވާލުމަކީ މުޅި ގައުމު ކަރުނަ އަޅަން ޖެހޭ ވަރުގެ ކަމެއް ކަމަށް ޖެންޑާ މިނިސްޓަރު އައިޝަތު މުހައްމަދު ދީދީ ވެސް ވަނީ ވިދާޅުވެފެއެވެ.\nޖޫން 22, 2021 15:02\nމަރަށް މަރު ހިފަންޖެހޭނެ މިފަހަރު. އެހެންނޫނީ ކުރިއަށްއޮތްތާ ވަރަށް ބައިވަރު މިކަހަލަ މަރުތައް އިތުރުވާނެ.\nޖޫން 22, 2021 15:22\nކީއްވެ އެހާ ކުޑަ ކުއްޖަކު ރަހީނު ކުރަން ޖެހުނީ....ކީއްވެ އެވަރު ކުއްޖަކު މަރާލަން ޖެހުނީ...އެ ކުޑަ ކުއްޖާގެ އެވަރުގެ ދެބަސްވުމެއް އޮތީބާ....މީހަމަ ހިތައް އަރާ ސުވާލުތަކެއް....\nޖޫން 22, 2021 16:10\nއަވަހައް މޮޅު ލޯޔަރެއް އުޅޭ ލަރީގަޑެއްކާލަން...މީ ސިކުނޑި ހަމަނުޖެހޭ މޮޔައެކޭ ކިޔައިގެން މީނާ ސަލާމައިކުރަން.\nޖޫން 22, 2021 21:33\nއެމް.ޑީ.ޕީގައި އުޅޭނެ ތިޔަކަހަލަ ލޯޔަރުން.\nޖޫން 22, 2021 15:24\nޖޫން 22, 2021 15:36\nފަންޑުކުރި ބަޔަކު ހޯދާނެކަމަށް އުންމީދުކުރަން. އެކަނި އެކަކަށް ތިޔަވަރު ބޮޑު ކަމެއް ރާވައި ނުހިންގޭނެ.\nޖޫން 22, 2021 15:50\nތީ އިންސާނުންގެ ސިފައިގައި ތިބޭ ޝައިތާނުން އެނޫނީ ނުކެރޭނެ އެހާ ރަހުމްކުޑަކޮށް އެކުއްޖާ މަރާލާކަށް ، ދެން ހުކުމް ކޮށްފައި ތެދިންދުވަހު ޖަލުގައި ބައްވަފައި ދޫކޮށްލާ ، އެނިމުނީ މިވެސް 100%އިސްލާމީ ވެރިކަމެއްހިނގާ ޤައުމެކޯ ލަދެެއްނުގަނޭބާ އެހެންކިޔަން ، ދެން ތި ސައިތާނުގެ ދިފާއުގައި ހައްޤޭ ކިޔާފައި ނިކުންނަ ބައިގަނޑެއް އޮށްނާނެ ، މަރާލިފުރާނައިގެ ހައްޤެއްނޯއްނާނެ، އިސްލާމްދީނުގައި ޤިސާސް ހިފަން އޮންނަނީ ކޮންމެވެސް ކަމެއްވެގެން އޭގައި ދިރުމެއްވާތީ އެކަމަކު އެކަންނުކުރަން ވެގެން އުޅެނީ ކިއްވެބާ؟؟؟؟\nޖޫން 22, 2021 16:05\nޝޮކުގަ. ވަރަށް ބައިވަރު ސުވާލު އެބަހުރި\nޖޫން 22, 2021 16:11\nމާތްކަލާނގެ ޙުކުމްފުޅުތައް ޤާއިމު ކުރުމަށް ގޮވާލަން. އަމަން އަމާންކަމާއި ސުލްހަ މަސަލަސްކަން ދެމެހެއްޓުމަށްޓަކައި. ރޮއިފަ ދެފައިގަ ހިފާ އާދޭސްކޮށްފައި މިބުނަނީ. ޤައުމުގެ ވެރިންނޭ. މުސްތަޤްބަލަށްޓަކައި.\nޖޫން 22, 2021 16:18\nޕޯސްޓް މޯޓަމް ގަނޑެއް ހަދާލާނެ ފެންވަރު ގަޢުމުގައި ނެތުމަކީ ލަދުވެތި ކަމެއް. ޤަޢުމަށް ލިބޭހާ ލާރިއަށް ކީއްތޯ މިކުރަނީ؟\nޖޫން 22, 2021 16:23\nމިކަހަލަ ބޮޑެތި ކުއްތައް ހިންގާ މީހުން ގިނަ ފަހަރު ހުންނަނީ އެތައް ކުށެއްކޮށް އެތައް ފަހަރަކު ފުލުހުން ހައްޔަރުކޮށް ކޯޓްތަކުން ވެސް ބޮޑެތި ހުކުމްތައް އިއްވާފައި. ކީއްވެތަ މިމީހުންނަށް މުޖުތަމައުތެރޭ އުޅެން ފުރުސަތު ލިބެނީ. އެމީހުންގެ އުޅުމަށް ބަދަލު ނާންނަހާއިރު އެމީހުންނެރެ ދެވަނަ މީހަކަު މަރަން ރަހީނު ކުރަން ރޭޕްކުރަން ނޫނީ އެހެން ބޮޑު ކުށަކަށް އަރާގަންނަން ދޫކޮަށްލެވިގެން ނުވާނެ. މިމީހުން ގިންތިކޮށް މިމީހުން މުޖުތަމައު ތެރެއަށް ދޫކޮށްފައިވަނީ ކިހާވަރަކަށްތޯ ބަލާ އަޅަންޖެހޭ ފިޔަވަޅުތައް އަޅަންއެބަޖެހޭދަި\nޖޫން 22, 2021 16:37\nކީއްވެބާ އެހާލަހުން ޕޮލިހަށް ރިޕޯޓުކުރީ\nޖޫން 22, 2021 17:17\nﷲއަށްޓަކައި ﷲ ބާވައިލެއްވި ޙުކުމް ކުރީމަ ހުރިހާ ޖަރީމާއެއް ހުއްޓުވޭނެ އަމިއްލައަށް ކުޑަ ބޮޑު ގާނޫނު ހަދައިެން ހުކުމް ކުރާނަމަ ފެންނާނެ ހުރިހާ ޢަލާމާތެއްވެސް ގާނޫނު ހަދަމުން ގާނޫނު ކޮށަމުން ގާނޫނު ފުޅާކުރަމުން ހަނިކރަމުން ލުއިކުރަމުން ދާނަމަ އަހަރެމެންގެ ޙާލު ދުލަކުން ކިޔއެއްނުދެވޭނެ\nޖޫން 23, 2021 00:08\nދުނިޔޭގެ ކޮން ގަ އުމެ އްގަ ބާ ސަރިޔަތް އޮތީ. އަދި ނެތް ކިތަށް ގަ އުމުގާ ބާ ދުނިޔޭގެ އެންމެ ކްރަ އިމް މަދު ގަ އުމު.ތަކުގެ ތެރޭ ހިމެނެނީ\nޖޫން 22, 2021 17:19\nތިކަމާ އާއިލާ އާާ ސުވާލުކުރޭ އަދި ގާތިލަށް ހައްގު އަދަބު ދެއްވާ\nޖޫން 22, 2021 17:49\nއއމަރަ އްމަރު ނުހިފޭތަންތާ މިކަން ކަންކަން އިތުރުވާނެ..\nޖޫން 22, 2021 19:46\nޒިހާނަކީވެސް ލަންދޫގައި އުޅުނު އިރު މަޑުމައިތިރި ރަނގަޅު ކުއްޖެއް ކަމަށްވަނީ. ނިކަމެތި އެކަނިވެރި މަންމަ އަމިއްލަ މަސައްކަތުން ވ. ޙާލުގައި ބޮޑުކުރި ކުދިންކޮޅެއް.\nބައްޕަ އެކުދިން ދޫކޮށް ބޭރުރަށެއްގައި ދިރިއުޅުން ފެށީ. އެހީއެއްނުވެ. މާލެއައިސް\nވީގޮތެއް ނޭނގުނު. ނުބައިި އެކުވެރިންނާއި ޖެހުނީ. އެހާ ޙާލުގައި ބޮޑު ކުރި މަންމަ ކައިރިން މިފަހުން ޖަލުން ސަލާމަތްވެ މަޢާފަށް އެދުނުކަމަށްވެސްވޭ. މިއަދު އެމަންމަގެ ހިތައްކުރާނެ އަސަރާއި އެފަކީރަށް ވާނެގޮތެއް.. ބެލެނިވެރިން ވިސްނާލުން މުހިންމު. މިއަދުގެ މިޤައުމުގެ ޙާލަތު. ލޯބިން ބޮޑުކުރާ ޅަދަރިން މަގުގެއްލެނީ. ހިތާމަވެރި ދަރަޖައަކަށް މިތަން ގޮސްފި. ހުރިހާ ވެސް ކަމެއް މިގުޅެނީ މަސްތުވާތަކެއްޗާއި. ގްރޫޕް ތަކާއި. މިކަންކަން ޙައްލު ކުރުމަށް މަޖްލީހަށް ބިލު ހުށަހަޅާނެ މީހަކު ނުވެ. މުޖްތަމަޢުގެ ފައިދާއަށްވުރެ ބޭރުގެ ލާދީނީ އެޖެންޑާ ތައް މާމުހިންމު\nޖޫން 22, 2021 20:02\nމީ ކޮން ފިކުރެއްގެ މީހެއްތޯ؟ ހަރުކަށިތޯ މަޑުކަށިތޯ؟ ހަރުކަށި ފިކުރުގެ މީހުން ހިފާ ހައްޔަރުކުރާއިރު މިކަލޭގެ ހިފާ ހައްޔަރު ނުކޮށް ބަހައްޓާފައި ތިޔަ ހުރީ މަޑުކަށި ހޭބުއްދިފިލާ ފިކުރަށް ނިސްބަތްވާތީތޯ؟\nޖޫން 22, 2021 20:31\nއަދިވެސް ނުރައްކަލީ ހައްދުފަހަނައެޅި ދީނީ ފިކުރުދޯ؟!\nޖޫން 22, 2021 22:16\nތިޔަގާތިލުންގެ ދިފާއުގައި ނުކުއްނަ ވަކީލުންނަކީވެސް ގާތިލުންކަމައް އާއިލާއިން ބަލާނަން .\nޖޫން 22, 2021 23:20\nއިންސާފެއް މިގައުމަކުން ނުލިބޭނެ އެންމެ ފަހުންވާނީ އެކުއްޖާ އަމިއްލަޔައް މަރުވެގެން ފޮއްޓަކައް އެރިއޮތްކަމައް.\nޖޫން 23, 2021 00:53\nތިކަމަށް ފަންޑުކުރީކޮން ބައެއްތޯވެސް ބަލާ!! ކޮ ބާ އިންކުއަރީ ކޮމިޓީ ؟؟\nކޮ ބާ އަސްލަމު ؟؟\nޖޫން 23, 2021 02:12\nގިސާސް ނުން ހައްލެއް މިކަމަށް ހޯދޭކަށްނެތް. ހިއުމަން ރައިޓްއޭ ކިޔާ ބައިގަނޑުގެ އަޑު އަހާނަމަ މުޖްތަމަޢުތައް ދާނީ އިންތިހާއަށް ނާމާން ވެގެން. ރަނގަޅަށް ހުންނަ މީހާއަށް ގޭންގު އުފައްދަން މަޖްބޫރު ކުރުވާނެ. ވަރަށް ވެދުން.\nޖޫން 23, 2021 07:05\nމަރަށް މަރު ހިފުމުގެ ގޮތުން މި ވަލު ޖަނަވާރަށް މަރުގެ އަދަބު ދިނުމަށް ގޮވާލަން


PHOTO: Raees Solih AA. Atholha kuravva dhathurufulhu – adduLIVE\nDec 10, 2018, 17:06 އަލީ ހުޒާމް\n10 ޑިސެމްބަރ 2018: ރައީސް އިބްރާހިމް މުހައްމަދު ސޯލިހު އއ. އަތޮޅަށް ކުރައްވާ ދަތުރުފުޅުގައި މިއަދު އއ. އުކުޅަހަށް އަދި އއ. ފެރިދޫއަށް ވަޑައިގެން އެ ދެ ރަށުގެ ރައްޔިތުންނާއި ބައްދަލު ކުރައްވައި ރަށުގެ ކަންކަން ވަނީ ބައްލަވާ ލައްވާފައެވެ. ފޮޓޯ: ރައީސް އޮފީސް


އިންޑިއާގެ3އެއާޕޯޓް ބިރުވެރިކަމުގެތެރެއަށް ވައްޓައިލީ ލޯބިވެރިޔާ ދަތުރުކުރިއަނުދޭން.\nމީގެ ،34ދުވަސް ކުރިން އިންޑިއާގެ ޗެންނާއީ އާއި މުމްބާއީ އަދި ހައިދަރު އެއާޕޯޓް ބަންދުކުރީ ބައަކު ފްލައިޓެއް ހައިޖެކް ކުރަން އުޅޭ ކަމަށް ފުލުހުންނަށް ދިން މައުލޫމާތަކާއި ގުޅިގެންނެވެ.\nމިކަމާއި ގުޅިގެން ފުލުހުން ހޯދި ހޯދުމުން އެނގުނީ6ޒުވާނަކު އެފަދަ ވާހަކަތަކެއް ދެއްކި ކަމަށް ބަޔާންކޮށް އީމޭއިލް ފޮނުވީ ހައިދަރު އާބާދުން ކަމެވެ. ފުލުހުންގެ މަސައްކަތުން އެކަން ކުރި ޒުވާނާ ހޯދައި މިހާރު ވަނީ ހައްޔަރުކޮށްފައެވެ.\nތަޙްޤީޤަށް އޭނާ ކިޔައިދިން ގޮތުގައި އޭނާގެ ލޯބިވެރިޔާ ހުންނަނީ ޗެންނާއީގައެވެ. އަދި އޭނާ އެކަން ކުރީ ލޯބިވެރިޔާ މުމްބާއީ އަށާއި ގޯއާއަށް ދަތުރެއް ކުރަން އުޅުމުން އޭނާގެ ހިތަށް ބިރުވެރިކަން ވައްދުވައިގެން އެ ދަތުރުކުރުން ހުއްޓުވުމަށެވެ.\nއޭނާ ދިން މައުލޫމާތާއި ގުޅިގެން އިންޑިއާގެ އެންމެ މުހިންމު3އެއާޕޯޓް ވަނީ2ދުވަސް ވަންދެން ކުއްލި ޙާލަތަށް ގެންގޮސްފައެވެ. އެކަމުގެ ސަބަބުން އެތައް ހާސް ފަސިންޖަރުންނަށް ވަނީ ބިރުވެރިކަން ކުރިމަތިވެ އެތައް ގިނަ މައްސަލަތަކެއް ކުރިމަތިވެފައެވެ.\nފުލުހުން ގެންދަނީ މި މައްސަލަ ސީރިއަސް މައްސަލައެއްގެ ގޮތުގައި ތަޙްޤީޤްކުރަމުންނެވެ.\n20 އޭޕްރީލް 2017


Noosveringe agu vazankoh "ZAYOBI" khaasa roadhaveehlumeh dheefi! - AO News\nނޫސްވެރިންގެ އަގު ވަޒަންކޮށް “ޒަޔޯބީ” ޚާއްސަ ރޯދަވީއްލުމެއްދީފި\nގދ. ތިނަދޫގައި މަސައްކަތްކުރާ ނޫސްވެރިންގެ އަގު ވަޒަންކޮށް އެ ރަށުގައި ހިންގަމުން އަންނަ ޒަޔޯބީ ރެސްޓޯރަންޓުން ޚާއްސަ ރޯދަވީއްލުމެއް ދީފިއެވެ. ޒަޔޯބީގެ ވެރިޔާ ދުސޫމާ މޫސާ ވިދާޅުވީ ނޫސްވެރިކަމަކީ ބުރަ ބޮޑު މަސައްކަތެއް ކަމަށާއި، ނޫސްވެރިންގެ އަގު ވަޒަން ކުރަންޖެހޭ ކަަމަށެވެ. ތިނަދޫގައި ނޫސްވެރިކަން ކުރާ ބަޔަކު އުފެދި، ޚަބަރުތައް ގެނެސްދޭން ފެށުން ނޫސްވެރިންނަށް ގޮން ޖެހުމަކަށް ވެފައިވީ ނަމަވެސް މިއަދު ފެންނަނީ އެލިޔެވޭ ޚަބަރުތައް މުޖުތަމައުން ބަލައި ގަނެވޭ ތަން ކަމަށެވެ. ރަށު ޚަބަރާއި އަތޮޅު ތެރޭގެ ޚަބަރުތައް ތާޒާކޮށް ކިޔާލެވޭ ކަމީ އުފަލެއްކަމަށެވެ. މިކަމަކީ އެންމެންވެސް ބަލައިގަނެ އުފާކުރަން ޖެހޭ ކަމަށެވެ.\nއޭއޯ ނިއުސްއިން ޒަޔޯބީ އާއި ބެޙޭ ގޮތުން ސުވާލު ކޮށްލުމުން ދުސޫމާ ވިދާޅުވީ ތިނަދޫއަށް ދިރިއުޅުން ބަދަލުުކުރި ހިސާބުން ބޭނުންވީ ތިނަދޫގައި ސްޓޭންޑަޓް ހައި ރެސްޓޯރަންޓްއެއް ހަދަން ކަމަށެވެ. އެގޮތުން ފެމިލީ ނަމެއް ކަމުގައިވާ “ޒަޔޯބީ” ނަން ދީފައިވަނީ ތިން ދަރިންގެ ނަމާއި ގުޅުވާލައިފައި ކަމަށެވެ. އެންމެ އިސް ކަމެއް ގޮތުގައި ދެކެނީ ޚިދުމަތް ދިނުމުގައި އަބަދުވެސް ކަސްޓަމަރ އަށް އިޙްތިރާމާއި އެކު މުޢާމަލާތް ކުރުމާއި ތަނުގެ ސާފުތާހިރުކަން ބެލެހެއްޓުން ކަމުގައިވެއެވެ. އަދި ޒަޔޯބީގައި ކެއުން ބުއިމަށް ތައްޔާރު ކުރެވޭ ކޮންމެ ބާވަތަކީވެސް ހަށިގަނޑަށް ފައިދާ ހުރި ކޮލިޓީ ތަކެތިި ބޭނުންކޮށްގެން ތަައްޔާރު ކުރެވޭ ތަކެތި ކަމުގައެވެ. ހެދިކާ ފަދަ ތަކެއްޗަކީ އާދައިގެ ތެޔޮ ނުވަތަ ފުށް ބޭނުން ކުުރުމުން ގެސްްޓްރިކްވާ އެެއްޗެއް ކަމުން ޒަޔޯބީގެ ހެދިކާ، ސަބްމެރިން އަދި ބާރގާރ ހެދުމުގައި ތަކެތީގެ ކޮލިޓީއަށް ބަލާކަމަށެވެ. ކުޅިވަރާއި ކަސްރަތުގެ ފީލްޑްގައި އުޅޭ ބަޔަކަށްވެސް ހެދިކާއެއް ކާލައިން މޭ އެންދުން ފަދަ އުނދަޤޫ ތަކެއް ނުވާނެކަމުގެ ޔަޤީންކަން ދެެެއެވެ.\nއޭއޯ ނިއުސްއަށް މަޢުލޫމާތު ލިބިފައިވާ ގޮތުގައި ކޮންމެ ރަމަޟާން މަހަކީ ޒަޔޯބީ ރެސްޓޯރަންޓްއިން ސިލްސިލާ ރޯދަ ވީއްލުންތަކެއް ބާއްވާ ރަށުގެ އެކި މުޢައްސަސާތަކައް ރޯދަ ވީއްލުމަށް ދަޢުވަތުދޭ މަހެކެވެ. މިކަމާއި ބެޙޭ ގޮތުން ސުވާލު ކޮށްލުމުން ދުސޫމާ ވިދާޅުވީ ކޮވިޑް 19ގެ ޕެންޑެމިކްގެ ސަބަބުން ފާއިތުވެދިޔަ ދެއަހަރު ދިޔައީ ސިލްސިލާ ރޯދަވީއްލުން ނުބޭއްވި ކަމަށެވެ. ނަމަވެސް މިއަހަރު ރޯދަމަސް ފެށުމާއިއެކު މިސިލްސިލާ ރޯދަވީއްލުން ބާއްވަން ނިންމާފައިވާ ކަމަށެވެ. އެގޮތުން ފުރަތަމަ ދަޢުވަތު ދެވުނީ ގިނަ ބަޔަކު އެބައެެެއްގެ އަގު ވަޒަން ކުރަން ހަނދާން ނެތިފައިވާ އަގު ވަޒަން ކުރަންޖެހޭ ނޫސްވެރިންނަށް ކަމަށެވެ.\nޒަޔޯބީ ރެސްޓޯރަންޓަކީ ހިތްފަސޭހަ އަރާމު މާޙާއުލެއްގައިވާ ރެސްޓޯރަންޓެކެވެ. ރައްޓެހިންނާއި އާއިލާއާއެކު އުފާވެރި ރީތި ސީވިއު އެއްގައި ކޮފީ ބޯލާ، ކާލެވޭޭނެ މާޙައުލެކެވެ.\nރޯދަ ވީއްލުންޒަޔޯބީ ، ގދ.ތިނަދޫ


SunOnline: India gai viha raleh bovigen 86 meehaku maruvejje\nރުގިއްޔާ މުހައްމަދު މޫސާ 02 Aug 2020, 07:37\nއިންޑިއާގެ ޕަންޖާބުގައި ވިހަ ރަލެއް ބޮވިގެން 86 މީހަކު ވަނީ މަރުވެފަ -- ފޮޓޯ: އީޕީއޭ\nޗަންދިގަރު (އޮގަސްޓު 2): އިންޑިއާގައި ވިހަ ރަލެއް ބޮވިގެން މިދިޔަ ބުދަ ދުވަހާއި އިއްޔެއާ ދޭތެރޭ 86 މީހަކު މަރުވެއްޖެ ކަމަށް އެގައުމުގެ އޮފިޝަލުން ވިދާޅުވެއްޖެ އެވެ.\nއިންޑިއާގެ ހިންދުސްތާން ޓައިމްސްގައިވާ ގޮތުން ޕަންޖާބުގައި ހިނގި އެ ހާދިސާގައި އެ ސްޓޭޓުގެ ތިން ސިޓީއަކުން މީހުން ވަނީ މަރުވެފަ އެވެ. އެއީ ތަރަން ތާރަންއިން 63 މީހަކާއި އަމްރިތުސަރުން 12 މީހަކާއި ގުރުދަސްޕޫރުން 11 މީހެކެވެ.\nރިޕޯޓުތަކުގައިވާ ގޮތުން އެ މީހުން މަރުވެފައި ވަނީ ގަވައިދާ ހިލާފަށް ކައްކާފައިވާ ރަލެއް ބޮވުމުން ވިހަވެގެންނެވެ. އަދި އެ ރަލަކީ ގިނަ އަދަދަކަށް އުފެއްދުމަށް ފަހު ކެފޭތަކުގެ ވެރިންނަށް ދީގެން މީހުންނަށް ވިއްކާފައިވާ ރާ ކަމަށް ބެލެވެ އެވެ.\nޕަންޖާބުގެ ޗީފް މިނިސްޓަރު އަމަރިންދަރު ސިންހު ވަނީ އިއްޔެ އެ ހާދިސާ ތަހުގީގު ކުރުމަށް އިއްޔެ އަމުރު ކުރައްވާފަ އެވެ. އަދި އެ މައްސަލައާ ގުޅިގެން ހަ ފުލުހަކު ސަސްޕެންޑުކޮށް، 25 މީހަކު ވަނީ ހައްޔަރުކޮށްފަ އެވެ.\nއިންޑިއާގައި ގަވާއިދާ ހިލާފަށް ކައްކާފައިވާ ބަނގުރާ ބޮވިގެން ކޮންމެ އަހަރަކުވެސް އެތައް ސަތޭކަ މީހުން މަރުވެ އެވެ.


Kaivenyah Mainbafain Nufoozu Foaruvun ކައިވެންޏަށް މައިންބަފައިން ނުފޫޒު ފޯރުވުން – Huvadhoo News Kaivenyah Mainbafain Nufoozu Foaruvun Huvadhoo News\nކައިވެންޏަށް މައިންބަފައިން ނުފޫޒު ފޯރުވުން\nއަންހެނަކާ ފިރިހެނަކު ކައިވެނިކޮށްގެން ރަނގަޅު ދިރިއުޅުމެއް އުޅެމުން ދަނިކޮށް، އެދެމަފިރިންގެ ކައިވެނީގެ ކަންކަމުގެ ތެރެއަށް މައިންބަފައިން ވަދެ، ގޮތްކިޔައި، ނުފޫޒު ފޯރުވައި ހެދުމަކީ އެއީ ރަނގަޅު ކަމެއް ނޫނެވެ. ޚާއްޞަކޮށް ހަމަޖެހޭ ބާއްޖަވެރި އުފާވެރި ދިރިއުޅުމެއް ދެމަފިރިން ވޭތުކުރަމުންދާ ނަމައެވެ.މިއާ ޚިލާފަށް އަނބިމީހާގެ ޙައްޤުތައް އާދާނުކުރެވި، އަނބިމީހާއަށް ކައިވެނީގެ ސަބަބުން ގެއްލުން ލިބި، އަނިޔާ ލިބި، އުފާވެރި ދިރިއުޅުމެއް ނުލިބި، ހިތާމައާއި ހިތްދަތިކަމުގައި އުޅެމުންދާނަމަ، އަނބިމީހާގެ ދީންވެރިކަން ނުނެގެހެއްޓި، އަނބިމީހާގެ ދީންވެރިކަން ގެއްލި، އިސްލާމްދީނާ ރިވެތި އަދަބު އަޚްލާޤާ ޚިލާފު ކަންކަން އަނބިމީހާ ކުރުމަށް ފިރިމީހާ މަޖްބޫރު ކުރުވަމުން ދާނަމަ، މިފަދަ ޙާލަތެއްގައި އަނބިމީހާއަށް ކުރިމަތިވެފައިމިވާ ދަތި އުނދަގޫތަކުން އަނބިމީހާ ސަލާމަތްކޮށް ދިނުމަށްޓަކައި އޭނާގެ މައިންބަފައިންނަށް އޭނާ ކައިވެނި މަތީގައި ދެމި ނުހުރުމަށް އޭނާއަށް އެގޮތަށް މަޝްވަރާ ދެވިދާނެއެވެ. އެކަމަކު އެކަން އެގޮތަށް ކުރަންވާނީ ފިރިމީހާއަށް ނަޞީޙަތްތެރިވުމަށް ފަހުގައެވެ. އަދި އަންބެއްގެ ފަރާތުން އެފަދަ ކަންކަން ފެންނަނަމަވެސް މައިންބަފައިން، ކައިވެނި ރޫޅާލުމަށް ބުނާނަމަ އެކަމަށް ފިރިމީހާއަށް ރިޢާޔަތްކުރަންވާނެއެވެ.\nއެކަމަކު، އަނބިމީހާގެ ފަރާތުން، ނުވަތަ ފިރިމީހާގެ ފަރާތުން ފެންނަ، ކުދި ކުދި ކަންތައްތަކާއި، އޭނާގެ މިޖާޒުގައި ހުންނަ ކަންކަމާއި، އޭނާގެ މާޒީގައި ހިނގާފައިވާ މިހާރު ތައުބާވެފައިވާ ކަންކަން ޢުޒުރަކަށް ހަދައި، ދެމަފިރީންގެ ކައިވެނީގެ ތެރެއަށް މައިންބަފައިން ވަދެ، ގޮތްކިޔައި، ކައިވެނި ރޫޅާލަން އެންގުމަކީ އެއީ ދީނީގޮތުން އެމީހުންނަށް އޮތް ޙައްޤެއް ނޫނެވެ. ކައިވެންޏަށްފަހު، ކައިވެނީގެ ކަންކަމުގައި މަޝްވަރާކޮށް، ގޮތްކިޔައި ގޮތްނިންމައި ހަދާނީ ދެމަފިރީންނެވެ. މައިންބަފައިންނެއް ނޫނެވެ. އެހެންކަމުން ކަމެއް ދިމާވާ ކޮންމެ ފަހަރަކު މަންމަ ބުނީތީ، ނުވަތަ ބައްޕަ ބުނީތީ ވަރިވާ އުޞޫލު، ވަރިކުރާ އުޞޫލު އެއީ އެހާ ރަނގަޅު އުޞޫލެއް ނޫނެވެ. ޚާއްޞަކޮށް ދެމަފިރީންނަށް ދަރީންތަކެއް ލިބިފައިވާނަމަ، ކައިވެނި ރޫޅާ ލުމަކީ އޭގެ ސަބަބުން އެކުދީންގެ ނަފްސިއްޔަތަށާއި، އުޅުމަށް އަދި ކިޔެވުމަށްވެސް ސީދާގޮތުންނާއި ނުސީދާގޮތުން އެތައް ބައިވަރު އަސަރުތަކެއް ކުރާ ކަމެކެވެ.\nކައިވެނީގެ ތެރޭގައި ދެމަފިރިން އުޅެމުންދާއިރު މައިންބަފައިން ހިތްހަމަ ނުޖެހޭ ކަންކަމާ ވަރަށް ގިނައިން ކުރިމަތިވާނެއެވެ. އެއީ ކަންކަމުގައި އެމީހުން ވިސްނާގޮތާއި ޒުވާން ދެމަފިރިއަކު ވިސްނާގޮތާ ވަރަށް ތަފާތުވާނެއެވެ. ވީމާ، މައިންބަފައިން ހިތްހަމަ ނުޖެހޭ ކޮންމެ ފަހަރަކު، ކައިވެންޏަށް އެކަމުގެ ރޯޅި ބޭލުމަކީ އެއީ ހަމަޖެހޭ ކަމަކަށް ނުވާނެއެވެ. ޚާއްޞަކޮށް ކައިވެންޏަށް ދަރީން ލިބިފައިވާނަމަ އަބަދުވެސް ބަލަންޖެހޭނީ، ދަރީންނަށް ރަނގަޅު ތަރުބިއްޔަތެއް ދެވޭތޯއެވެ. ކައިވެނި ރޫޅުމަކީ ދަރީންގެ ތަރުބިއްޔަތަށް އެންމެ ބޮޑަށް ނޭދެވޭ އަސަރުކުރާ އެއް ކަންތަކެވެ. ކައިވެންޏެއްގައި ދެމިހުރުމަކީވެސް ފަސޭހަކަމެއް ނޫނެވެ. މައްސަލަ ޖެހޭނެއެވެ. އުނދަގޫތަކާ ކުރިމަތިވާނެއެވެ. ވިމާ، ކައިވެނީގައި މައްސަލަ ކުރިމަތިވާ ކޮންމެ ފަހަރަކު ކައިވެނި ރޫޅާލުމާމެދު ވިސްނާނަމަ، ގިނަ ކައިވެނިތައް ރޫޅޭނެއެވެ. މައްސަލަ ދިމާވުމުން ކަންތައްކުރަންވީ ގޮތަކީ މައްސަލަ ޙައްލުކޮށް ކައިވެންޏައިގެން ކުރިޔަށް ދިޔުމެވެ.\nދެމަފިރިއަކު ރަނގަޅުގޮތުގައި ދިރިއުޅެމުންދާނަމަ، މައިންބަފައިންނަށްވެސް އެންމެ ބުއްދިވެރި އެންމެ ހަމަޖެހޭ ގޮތަކަށްވާނީ، އެދެމަފިރީންގެ ކަންކަން ނިންމުމަށް އެދެމަފިރީންގެ އަތްމައްޗަށް ދޫކޮށްލުމެވެ. އެއީ މައިންބަފައިންނަށް ނޭނގޭ އެތައް ބައިވަރު ސިއްރު ތަކެއް އެދެމަފިރީންގެ ހުންނާނެއެވެ. އެހެންނަމަވެސް، ޚިޔާލާއި މަޝްވަރާއަށް އެދުމުން ޚިޔާލާއި މަޝްވަރާ ދެވިދާނެއެވެ. އަދި ގޯސްމަގަކުން ދާނަމަ، ނަޞީޙަތްތެރި ވާންޖެހޭނެއެވެ. ނިންމާ ނިންމުންތައް ވާންޖެހޭނީ އަމިއްލަ ސިކުނޑިން ވިސްނާ އަމިއްލައަށް ވާނުވާ އެނގިހުރެ، ނިންމާ ނިންމުންތަކެއް ކަމުގައެވެ. އެއީ އެފަދަ ނިންމުންތަކަކީ އެކަމުގެ އަސަރު އެތައްބަޔަކަށް ކުރާނޭ ނިންމުންތަކެކެވެ. ވީމާ، ކައިވެނީގެ ތެރެއަށް ވަދެ ނުފޫޒު ފޯރުވުން ނިމުމަކަށް ގެންނަން ޖެހެއެވެ.\nމަސްދަރު : ޝާފިޢު.އެމްވީ


ސިފައިންގެ ޔުނިޓްތަކުގެ މެދުގައި ކުޅުނު އެމްއެންޑީއެފް ފުޓްސަލް ޗެލެންޖު 2019 ގެ ޗެމްޕިއަންކަން ޖެހިޖެހިގެން ހަވަނަ ފަހަރަށް ފަޔަރ އެންޑް ރެސްކިޔު ސަރވިސް (އެފްއާރުއެސް) ހޯދައިފިއެވެ.\nމުބާރާތް ނިންމުމުގެ ގޮތުން މިރޭ ބޭއްވި ރަސްމިއްޔާތު ޝަރަފުވެރިކޮށްދެއްވައި މުބާރާތުގެ ޗެމްޕިއަން ޓީމަށާއި ރަނަރރަޕް ޓީމަށް ތައްޓާއި މެޑެލް ހަވާލުކޮށްދެއްވީ މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީއެވެ.\nމި މުބާރާތުގެ ޗެމްޕިއަންކަން އެފްއާރުއެސްއިން ހޯދާފައިވަނީ އިންޓެގްރޭޓެޑް ހެޑްކުއޯޓަރޒް އާއި ބައްދަލުކޮށް 3-2 ލަނޑުން މޮޅުވެގެންނެވެ. މި މެޗުގެ މޭން އޮފް ދަ މެޗަކަށް ހޮވުނީ، އެފްއާރުއެސްގެ ޖަރޒީ ނަމްބަރު 10 ސާޖަންޓް ޝައުކަތު އަމީނެވެ.\nމުބާރާތުގެ ފައިނަލް މެޗަށްފަހު މުބާރާތުގެ އެކިއެކި ވަނަތަކަށް ހޮވުނު ފަރާތްތަކަށާއި، މުބާރާތް ރާވާ އިންތިޒާމްކުރި ފަރާތްތަކުގެ އިތުރުން، ދިވެހި ސިފައިންގެ ކުލަބަށް އެކި ގޮތްގޮތުން އެހީތެރިކަން ފޯރުކޮށްދެއްވި ފަރާތްތަކަށް ވަނީ ތައްޓާއި މެޑަލް ހަވާލުކޮށްދެއްވާފައެވެ.\nމިމަހުގެ6ވަނަ ދުވަހުން ފެށިގެން ކަޅުތުއްކަލާކޮށީގައި ކުރިއަށްދިޔަ މި މުބާރާތުގައި އެމްއެންޑީއެފްގެ އެކި ޔުނިޓްތަކުން ޖުމުލަ 22 ޓީމެއް ވާދަކުރިއެވެ.\nގެއްލިގެން ހޯދަމުންދިޔަ ސިފައިންގެ މީހާ މަރުވެފައި އޮއްވާ ފެނިއްޖެ!\nމާފަންނު ގެ އެއްގަ އަލިފާނުގެ ހާދިސާ ހިނގައިފި\nސިފައިންގެ ވަޒީފާ އެދި ފޯމް ހުށައެޅުން ޖަނަވަރީ މަހުގެ ނިޔަލަށް !!


މުހައްމާ އަމިއްލަ ގޮތުން ވާދަ ކުރައްވަން ފޯމު ހުށަހަޅުއްވައިފި — Ihavandhoo.com\n4 މާރިޗު 20190މުހައްމަދު އަކްރަމް\nއެމްޑީޕީގެ ޕްރައިމަރީގައި އިހަވަންދޫ ދާއިރާ އަށް ވާދަ ކުރައްވައި ނާކާމިޔާބުވެވަޑައިގަތް، މެމްބަރު މުހައްމަދު އަބުދުﷲ (މުހައްމާ) އަމިއްލަ ގޮތުން އިންތިޚާބުގައި ވާދަކުރައްވަން އިލެކްޝަންސް ކޮމިޝަން (އީސީ) އަށް ފޯމު ހުށަހަޅުއްވައިފި އެވެ.\nމުހައްމާ މަޖިލީހަށް އަމިއްލަ ގޮތުން ފޯމު މި ހުށަހެޅުއްވީ، ޕްރައިމަރީން ބަލިވާ ކެންޑިޑޭޓުންނަށް އިންތިޚާބުގައި ވާދަ ނުކުރެވޭނެ ކަމަށް ގާނޫނަށް ގެނެސްފައިވާ އިސްލާހު ސުޕްރީމް ކޯޓުން ބާތިލް ކުރުމުންނެވެ. ޕްރައިމަރީން ބަލިވި ކެންޑިޑޭޓުން ޕްރައިމަރީގައި ވާދަ ކުރުމުގެ ފުރުސަތު މިއަދުގެ ނިޔަލަށް އޮތީ ދީފަ އެވެ.\nމުހައްމާ އީސީ އަށް ފޯމު ހުށަހެޅުއްވީ، އެ ދާއިރާގެ ގިނަ އަދަދެއްގެ މެމްބަރުންގެ ހާޒިރުގަ އެވެ.\nޕްރައިމަރީން ބަލިވި މީހުން އިންތިޚާބުގައި ވާދަ ކުރެއްވުމުގެ ފުރުސަތު ލިބިފައި އޮތް ނަމަވެސް ޕްރައިމަރީން ބަލިވި މީހުން އިންތިޚާބަށް ނުކުމެވަޑައި ނުގަންނަވާނެ ކަމަށް އުއްމީދު ކުރައްވާ ކުރީގެ ރައީސް މުހައްމަދު ނަޝީދު ވަނީ ވިދާޅުވެފަ އެވެ.\nމުހައްމާއަށް އެމްޑީޕީގެ ޕްރައިމަރީގައި ކާމިޔާބު ކުރެވުނީ 390 ވޯޓެވެ. އެމްޑީޕީ ޕްރައިމަރީ 529 ވޯޓާއިއެކު ކާމިޔާބުކުރީ ޝިފާއުއެވެ.


(ވާހަކަ މެދުކެނޑުނު ކަމަށްޓަކައި ކިޔުންތެރިންގެ އަރިހުން މައާފަށް އެދެން. މިއީ މިދިޔަ ހަފުތާގެ އަންގާރަ ދުވަހުގެ ބަޔާ ގުޅޭ.)\nސައުންގެ ނޭވާގެ ހޫނުކަމާ އެކު ހިތުގެ އެންމެ ހިމަނާރަށް ބުނަން ނޭނގޭ އަސަރެއް ކުރުވަމުން ދިޔައެވެ. ސައުން ވާހަކަ ދައްކަން ފެއްޓިއެވެ.\n"ކިހިނެއްވީ ދުރަށް ތިޔަ ޖެހުނީ އަހަރެންނަކީ އާލިޔާއަށް އެނގޭނެ ފަދައިން މުޑުދާރު ވިސްނުމުގެ މީހެއް ނޫން. އާލިޔާގެ ފުށުން ނާ ޖާއިޒު ފައިދާއެއް ލިބިގަންނަށް ބޭނުމެއް ނުވޭ. ތިޔަ އަތުގެ ހިމާޔަތާއި ރައްކާތެރިކަން އަބަދަށް ބޭނުންވާކަން ހާމަކުރަން މިއަދު އަހަރެން ފަސްޖެހޭކަށް ނެތީން"\nމިހެން ބުނެ އާލިޔާގެ އަތުގައި ހިފާ ކައިރިއަށް ދަމައިގަތެވެ. މިފަހަރު އާލިޔާއަށް އެ އަތް ދަމައިގަންނަށް ދަތިވިއެވެ. ހިތް ބުނަމުން ދަނީ ސައުންގެ އަތުގައި ހިފުމަށެވެ. އެކަމަކު ޟަމީރު އެ ކަމާ ދެކޮޅު ހަދަމުން ދިޔައެވެ. އެހެން ނަމަވެސް ނަފުސުގެ މައްސަށް ޒަމީރަށް ބާރު ނުފޯރުވުމުގެ ނަތީޖާ އަކަށްވީ ސައުންގެ އަތު ތެރޭގައި އާލިޔާ ޤައިދު ވުމެވެ.\nސައުން: "ތެދު ތެދަށް އެއްޗެއް ބުނާ ނަމަ އަހަރެންނަށް އާލިޔާގެ ވަރަށް ގިނަ ސިފަތައް ކަމުދޭ. އެހެން މުއައްޒަފުންނަށް ވުރެ ގާތް ގޮތެއް އާލިޔާ މެދު ބެހެއްޓެމުން އައީ އަހަރެންގެ ހިތް އެ ކަމަށް ދޭ ތަރުހިބެއްގެ ބޮޑުކަމުން. އާލިޔާއާ ބައްދަލުވުމުގެ ކުރިން ފެށިފައިވާ ކައިވެނި އަހަރެންގެ ހިތާ ޒަމީރަށް ބާރު ނުފޯރުވާ ނަމަ އަހަރެންނަކީ ވެސް އެހެން ޒުވާނުން ފަދައިން ލާހޫރޭ ދިރި އުޅުމެއް އުޅޭ ބިޓިން މީހުންގެ ލިސްޓްގައި ގުނިގެން ދާނެ މީހެއް. އާލިޔާ އަށް ނޭގި ވަގަށް އަހަރެން ދިޔައީ އަހަރެންގެ ދިރި އުޅުމުން ލިބޭ ހިތް ދަތި ކަމާއި ހުސްކަމުގެ މިތުރަކަށް އާލިޔާ ހަދަމުން. ތިޔަ ސޫރައާއި ތިޔަ ވަފާތެރި ކަމާއި ސާދާ ކަމުގެ ސަބަބުން އަހަރެންގެ ހިތުގެ އެއް ކަނުގައި ވަނީ އާލިޔާއަށް ޓަކައި ޖާގައެއް ހުސްކުރެވިފައި. މިޝްކާގެ ފުށުން ލިބެމުން ދިޔަ ވޭން ތަކުގެ ފަރުވާ އަކީ އާލިޔާކަމުގައި އަހަރެންގެ ހިތް ބުނެދެމުންދާތާ ކިތަންމެ ދުވަހެއް. މިހިތުގެ ވިންދު ނުހުއްޓި ހިނގުމުގެ ބާރަކީ ވެސް ތިޔައީ އެހެން ބުނެ އާލިޔާގެ ދަތް ދޮޅީގައި ހިފާ އުފުލާލި"\nއަދި ނިވެމުންދާ ހަޔާތުގެ ބައްތި އަލުންދިއްލާއިދިނުމަށް އެދުނެވެ.\nއަނެއްކާވެސް ވާހަކަދައްކަން ފެށިއެވެ.\nސައުން: ނުފެނިދާ ކޮންމެ ސިކުންތަކާ އެކު މޭގެ ތެޅުން އިތުރު ކުރުވާ. މި އިހުސާސްއާ މިޖަޒުބާތަށް އިތުރު ނަމެއް ދޭ ނަމަ އަހަރެންނަށް މި ވެވެނި ލޯބިކަމާ މެދު ވިސްނަށް މި ވަނީ މަޖުބޫރުވެފައި. އަހަރެންނަކީ ބޭވަފާތެރި އަކަށް ވާން ބޭނުން ނުވާތީ ވަފާތެރި ފިރިއެއްގެ ގޮތުގައި މިހާތަނަށް ހަނު ހިމޭނުން މިހުރީ. އެހެން ނަމަވެސް އެކަމުން ކުރި ފައިދާއެއް ނެތް. އަމިއްލަ ޖަޒުބާތު ތަކުގައި އަތް އަޅައިގެން މިހެން އަނިޔާ ލިބި ލިބި މިހިތް ފިސްފިސްވެ އެންމެ ފަހު ވިންދު ހުއްޓެން ގާތް ވެއްޖެ. އެހެން ބުނުމާ އެކު އާލިޔާއަށް ބޭއިޙުތިޔާރުގައި ސައުންގެ ދެތުން ފަތުގައި ޝަހާދަތް އިނގިލި ޖައްސާލެވުނު.\nއާލިޔާ: ސައުން މޮޔަ ނުގޮވާ ދުނިދޭ ފިލާވަޅު ތަކުން އިބުރަތް ލިބިގަނޭ . ފިނޑި މީހެއްގެ ގޮތުގައި މާޔޫސްނުވޭ! ހިތް ވަރު ކޮށްފައި އަލުން އާފެށުމަކުން ފަށާން ވިސްނާ! ދެ މީހުންގެ ދެމެދުގައި ގެއްލުނު އިތުބާރު އާލާކުރުމަށް މަސައްކަތް ކުރޭ! މިހާރު ވެސް ތީޔައީ މީހެއްގެ ފިރިއެއް ދެކުދިންގެ ބައްޕައެއް އެ ކުދިންނަށް ޓަކައި ތިޔަ ވިސްނުން ބަދަލު ކުރޭ!\nއާލިޔާ އެހެން ބުނުމާ އެކު ސައުން ކުޑަ ކުއްޖެއް ފަދައިން ބޮޑާހާކައި ރާގުގައި ބުންޏެވެ. "ނޫން އާލިޔާ ތިޔަހެން ނުބުނޭ ހާލަތު މިހާރު އަހަރެންނަށް މަޖުބޫރު ކުރަނީ މިޝްކާ އާއި ވަކިވުން އެއީ އަހަރެންގެ ހަޔާތުގައި ނިންމާ އެންމެ ރަނގަޅު ނިންމުން ކަމުގައި. އަދި އަހަރެންގެ ހަޔާތަށް އާލިޔާ ގެންނަށް ލިބޭ ރަނުގެ ފުރުޞަތެއް ކަމުގައި. ހުރިހާ ގޮތަކުން ވެސް އަހަރެންގެ ދިރި އުޅުމާއި އެންމެ ގުޅޭ ބައިވެރިއަކީ އާލިޔާ. ތިޔައި އަހަރެންގެ ނިވެމުން މިދާ ހަޔާތުގެ ހުޅުކޮޅު ނިވުނަ ނުދިނުމަށް ބޭނުންވާ ހަކަތަ.\nއާލިޔާ: ސައުންގެ ވިސްނުން ބަދަލު ނުވާނެ ކަން އެނގުމުން މޫނު އަނެއް ފަރާތަށް އަބުރާލިއެވެ. އަދި އެތަނުން ދާން ބޭނުންވިއެވެ. އެހެން ނަމަވެސް ސައުންގެ އަތްދޮށުން ސަލާމަތް ވެގެން އާލިޔާ އަކަށް ނުދެވުނެވެ. ދާން ގަދަ ހެދުމާއެކު އަތުގައި ހިފާ ގަޔާ ގާތަށް ކުރިއަށް ވުރެ ބޮޑަށް ދަމާލިއެވެ. ލޮލާއި ލޯ ސީދާވެ، ހޫނު ނޭވަޔާ އެކު ޒުވާންކަމުގެ ޝަރުބަތުގެ އާރުން އޮހޭ މަސްތުގައި ޖެހެވި، ހަފުސް ވެވުނެވެ.\nދެކޮޅު ހެދުމުގެ ހިތްވަރެއް އާލިޔާ އަކަށް ނުލިބުނެވެ. އަދި ސައުންގެ ތަނަވަސް މޭމަތީގެ ހިމާޔަތް ލިބި ހަނުހިމޭން ވެވުނެވެ. ހޫނު ނޭވާޔާ އެކުވެ، ސައުންގެ ގައިން ދުވަމުން ދިޔަ ސެއްޓުގެ ވަހާ އެކު އާލިޔާގެ ހުރިހާ ހިއްސެއް ގަނޑު ކުރުވަމުން ދިޔައެވެ. މަޑުމަޑުން އާލިޔާގެ ދެއަތް ސައުންގެ މެދުހަށްޓާލައި ވަށާލެވުނެވެ. އެ ބީހުމުން އުފެދިގެން ދިޔަ ޖަޒުބާތުގައި ކޮންޓުރޯލުން ނެއްޓި ހިތުގެ އެދުމަށް ލޯބީގެ ހައިހޫނުކަން ފިލުވަމުން ދިޔައެވެ. ސައުން އާލިޔާގެ ނިތްކުރީގައި ބޮސްދިނެވެ. އަދި އާލިޔާގެ މޫނާ ހަތަރު ކަޅި ހަމަކުރަމުން ޝުކުރުވެރި ކަމުގެ ބެލުމަކުން ބަލާލިއެވެ. އެ ވަގުތު އޮފީހުގެ އެހެން މުވަށްޒަފަކު ޓަކިޖެހުމެއް ނެތި ކެބިންގެ ތެރެއަށް ވަދެގެން އަންނަތަން ފެނި ދެ މީހުނަށް ދުރަށްޖެހި ލެވުނެވެ. ދެ މީހުންނަށް ލިބުނީ ސިހުމެކެވެ.\nވަދެގެން އައި މުއަށްޒަފު ކުރިޔަށް އެޅި ފިޔަވަޅު ފަހަތަށް އަޅަމުން "ސޮރީ ސޮރީ" އޭ ގޮވަމުން ވައި ސޫރިއެއް ހެން ނުކުމެގެން ހިގައްޖެއެވެ. އާލިޔާ ވަރަށް ކަންތަން ބޮޑުވިއެވެ. ލަދުން ގޮސް މަރުވާވަރު ވިއެވެ. ހަޔާތުގައި މިހާ ހިސާބަށް އައި އިރު މިކަހަލަ އެއްވެސް މަންޒަރެއް އެހެން މީހަކަށް ފެނިފައި ނުވާނެއެވެ. ވުމާ އެކު ސައުންގެ އެ އަމަލާ މެދު ނަފުރަތު ވެވުނެވެ.\nހިތާ ހިތާ ކުދި ކިޔެމުން ދިޔައެވެ. އޭރު ވެސް ޒަމީރު މަލާމާތް ކުރަމުން ދިޔައެވެ. ގެއްލިދާ އަބުރެއް ހަޔާތުގައި ދެން ނުލިބޭނެ ކަން ވިސްނައި ދެމުންނެވެ. އެހެން މީހެއްގެ ފިރިއެއްގެ މުށު ތެރޭގައި ވަނިކޮން ދެވަނަ ފަރާތަކަށް ފެނުނީމައެވެ. ސައުން އެ ވަނީ ލޯބި ނޫން ކަމަށް ޒަމީރު ބުނަމުން ދިޔައެވެ. ހާލުގައި ޖެހިފައި ވާ މުސާފިރަކަށް އެހެން މީހެއްގެ އަޅާލުމާއި ހަމްދަރުދީ ދިނުމަކީ އޭނަގެ ހަޔާތުން ޖާގަ ދޭން ޖެހޭ ވަރު ކަމެއް ކަމަކަށް ޒަމީރު އެއްބަހެއް ނުވިއެވެ. ނަމަވެސް ހިތް އެދެނީ ސައުންގެ ލޯބީގައި ދީވާނަ ވުމަށެވެ. އާލިޔާގެ ފުށުން ސައުން ބޭނުން ވަނީ ހަމްދަރުދީއެވެ. އެހީތެރިކަމެވެ. އަޅާލުމެވެ. އެ އަށް ލޯބި ނުކިޔޭނެ ކަމަށް އާލިޔާގެ ވިސްނުން ބުނެ ދެމުން ދިޔައެވެ. ވުމާ އެކު މިކަމުގެ ތެރެޔަށް އިތުރަށް ނުވަދެ މިކަމުން ސަލާމަތް ވެވޭނެ ގޮތަކާއި މެދު ވިސްނަމުން ދިޔައެވެ.\nކުއްލިއަކަށް އާލިޔާ ރޯން ފެށިއެވެ. އަދި އެތަނުން އެނބުރި ގޮސް އާލިޔާގެ ކެބިންގެ ފާހާނަޔަށް ވަދެ ހުރެ ހިތް ފުރެން ދެން ރުޔެވެ. އޮފީހުގެ ގަޑި ނިމިގެން އެހެން އެންމެން ދަންދެން މަޑުކުރީ އެމީހުންގެ ކުރިމައްޗަށް ދާހާ ހިތްވަރު ނެތީމައެވެ. އެންމެ ފަހުން އެންމެން ދިޔަކަން ޔަޤީންވުމުން ބާރު ހިންގުމުގައި ގެއަށްދާން ހިންގައި ގަތެވެ. ސައުންގެ އޮފީހަށް އަދި އެދިރި އުޅުމަށް އެނބުރި ނައުމަށް އަޒުމު ކަނޑަ އަޅައިގެން އެންމެ ފަހު ފިޔަވަޅު އޮފީހުން ބޭރަށް އެޅުމަށްފަހު އޮފީހާ ދިމާލަށް ވަދާއި ބެލުމަކުން ބަލާލިއެވެ. އޭރު އާލިޔާގެ ދެލޮލުން ކަރުނަ ނިރާލަ ނިރާލައި ހުއްޓެވެ. އަދި އެވަގުތު އޮފީހުގެ ދެވަނަ ފަންގެ ފިލާގައި ކުޑަދޮރުން އާލިޔާ ދާތަން ބަލަން ސައުން ހުރިތަން ފެނުމުން ވަކިން ބާރަށް ހިނގާފައި ގޮސް މަގު ހުރަސް ކުރިއެވެ.\nޖެހިގެން އައި ދުވަހު އާލިޔާ އޮފީހަކަށް ނުނިކުމެއެވެ. ތުން ތުން މަތިން އޮފީސް ތެރޭގަ ވައި ގައި ހިފާފަ އޮތް އެއް ވާހަކަ އަކީ ސައުންއާއި އާލިޔާގެ ވާހަކައެވެ. އެ ދުވަހު ކޮޓަރިޔަށް ވަން ކުއްޖަކީ ބަސް ގިނަ ދޫވެސް ދިގު ކުއްޖެކެވެ. އެޑުމިން ބައިގައި މަސައްކަތް ކުރާ ނައުފާ އަކީ އަބަދުވެސް އާލިޔާއާ ސައުންގެ ގުޅުމާއި މެދު ޝައްކު ކޮށް މިޝްކާއަށް އޮފީހުގެ ޚަބަރުތައް ރިޕޯޓު ކޮށްދޭ ރިޕޯޓަރެކެވެ. ނައުފާ އޮފީހަށްވަނީ ވެސް މިޝްކާގެ އެހީތެރިއެއްގެ ގޮތުގައި ސައުންނަށް ފާރަލުމަށް މިޝްކާ ބުނެގެންނެވެ.\nއެކަން ސައުންނާ އާލިޔާ އަކަށް ނޭނގެއެވެ. ނަމަވެސް އެ އޮފީހުގައި އުޅޭ އެހެން ކުދިންނަށް އެކަން ކޮންމެސް ވަރަކަށް އެނގެއެވެ. އަދި ނައުފާ އެދުވަހު އޮފީހުގައި ފެތުރި ވާހަކަތައް ގަބޫލު ނުކުރެވުނު އެކަކީ ނަވާލުއެވެ. ނަވާލުއަށް އެކަން ގަބޫލު ކުރަން ދަތިވިއެވެ. ނަވާލަކީ އާލިޔާގެ އިތުރުން ސައުންގެ ގިނަ ކަންކަމުގައި އެހީވެ، އަދި އަމިއްލަ ވާހަކަތައް ޙިއްޞާކުރާ އެކަކެވެ. އެފަދަ ކަމެއް ހިނގަމުންދާ ނަމަ ނަވާލުއާއި ކޮންމެސް ވަރަކަށް އެވާހަކަތައް ހިއްޞާކުރާނެ ކަން ނާވާލު ދަނެއެވެ. ވުމާއެކު ސައުންގެ ކިބައިން ހަޤީގަތް ދެނެގަތުމަށް ބޭނުން ވާތީ ފޯނުކުރިއެވެ. އެ ވަގުތު ސައުން އޭނަގެ ކެބިންނަށް ނަވާލު އައުމަށް އެދުނެވެ. ނައުފާ އޮފީހުގައި ފަތުރައިގެން އުޅޭ ވަހަކަތަކާ މެދު ސުވާލުކުރަން ފަށާނެ ގޮތަކާ މެދު ނަވާލު ވިސްނަމުން ދިޔައެވެ. ކެބިންގެ ތެރެއަށް ވަދެ ސައުންގެ ކުރީމަތީގައި ހުރި ގޮނޑީގައި އިށީނެވެ.\nސައުން: "ކިހިނެއްވީ ނަވާލު؟ ޗުއްޓީއެއް ދޭންވީތަ؟ ނޫނީ އީދުޗުއްޓީއަށް ރަށަށް ދާންވީތަ؟"\nނަވާލު ފުރުސަތުގެ ބޭނުން ކޮށް "ޗުއްޓީއެއް ވެސް ބޭނުން އެކަމަކު މިއަދު މިއައީ އަދި އެކަމަކާއި ނޫން. ކަމެއް ސާފުކޮށްލަން."\nސައުން: "އެއީ ކޮންކަމެއް އަވަހަށް ބުނޭ!"\nނަވާލު: "އާލިޔާ ކޮބައިތޯ؟"\nސައުން: "އާލިޔާ ނާދޭތަ؟ އަދި ބަލައި ނުލާ މިއުޅެނީ "ގަސްތުގައި" މިފަހަރު ސައުން ދޮގެއް ހެދިއެވެ. ކިހިނެއްވީ އާލިޔާ ތިހޯދަނީ އޭނަވެސް އީދަށް ތިޔަ ރަށަށް ގެންދަނީތަ؟"\nނަވާލު: "އާލިޔާ ވެސް މިހާރަކު ނުދާނެ ނޫންތޯ ސައުންގެ ހުއްދަ ނެތިހެއް."\nސައުން: "އާނ! މިހާރު މާބޮޑަށް ވެސް ސާފު ވެއްޖެ ނަވާލުގެ އަސްލު މަޢުޟޫއަކީ ކޮބައިކަން. ނައުފާ އަނެއްކާވެސް އާވަހަކައެއް ފަތުރާލީ ދޯ! ކީކޭތަ އޭނަކިޔަމުން ދަނީ."\nނަވާލު: "މާބޮޑު އެއްޗެއް ނުކިޔާ ސައުންގެ ކެބިންގެ ތެރެއިން ލައިލާއާއި މަޖުނޫނެއްގެ ބޫތު ފެނުނީ އޯ! އެކަހަލަ ވާހަކަތަކެއް ކިޔަނީ. އެހެން ނޫނަސް އަންހެން ވެރިން ވާހަކައެއް ވިއްޔާ ފަތުރަނީ އެއަށް ރަހަ ހެޔޮވަރު ކުރާނެ ހުރިހާ ބާވަތެއް އެއްކޮށްގެންކަން ސައުންނަށް ވެސް އެނގޭނެ. އަސްލު މިއައީ އެއީ ތެދެއްތޯ އަހާލަން ކަމަށް. އާލިޔާ ވެސް އޮފީހަށް ނައުމާ، ނައުފާގެ އެ ވާހަކަ ތަކުގައި ކޮންމެ ވެސް ހަޤީގަތެއް މިފަހަރު ވާހެން ހީވާތީ."\nސައުން: "ނައުފާއަށް ފެނުނު މަންޒަރު މިފަހަރު އެއީ ހަޤީގަތެއް އެހެން ނަމަވެސް އަދި މި ދެމެދުގައި އެއްވެސް ގުޅުމެއް ނެތް. އެކަމަކު މިފަހަރު ހަޤީގަތަކަށް މިކަން ހަދަން ބޭނުން މިކަމުގައި ނަވާލުގެ އެހީތެރިކަން ވަރަށް ބޮޑަށް ބޭނުން"\nމިދިޔަ ހަފުތާގެ އަންގާރަ ދުވަހުގެ ބައި:


މަސައްކަތުގެ މާހައުލުގައި ދިމާވާ އުނދަގޫ ބޮޑު މީހުންގެ ކިބައިން ސަލާމަތްވާނީ ކިހިނެއް؟ – Haftha\nMon, 29 November, 2021, 4:14 pm\nމަސައްކަތުގެ މާހައުލުގައި ދިމާވާ އުނދަގޫ ބޮޑު މީހުންގެ ކިބައިން ސަލާމަތްވާނީ ކިހިނެއް؟\nމީހަކު ހޭލާ ހުންނަ ވަގުތުގެ ގިނައިރު ހޭދަކުރަނީ މަސައްކަތުގެ މާހައުލުގައޭ ބުނުމަކުން ދޮގަކަށް ނުވާނެ އެވެ. އަދި މަސައްކަތުގައި އުޅޭ އިރު، ތަފާތު ޒާތުގެ މީހުންނާ ދިމާވެ އެވެ. މީގެ ތެރެއިން އެއްބައި މީހުންގެ ސަބަބުން މަސައްކަތްކުރާ ހިތްވެ، މުޅި ދުވަސް ތާޒާވެގެންދެ އެވެ. ދެން ތިބޭ މީހުންނަކީ މީގެ އިދިކޮޅު މީހުންނެވެ.\nމަސައްކަތުގެ މާހައުލުގައި ދިވާމާ އެފަދަ މީހުންނާ ދިމާވުމުން މުޅި ދުވަސް ހަރާބުވެގެން ދެ އެވެ. ބުލީކޮށް، ޖެއްސުންކޮށް، އަދި ބައެއް ފަހަރު ގޮތް ދޫނުކުރުމުގެ ގޮތްތައް ގެންގުޅޭ މީހުންވެސް ދިމާވެ އެވެ. ގިނަ މީހުން އޮފީހަށް ދާން ބޭނުން ނުވަނީވެސް މިފަދަ މީހުންނާ ހެދި އެވެ.\nތަޖުރިބާކާރުން ބުނާ ގޮތުން، މަސައްކަތުގައި އުޅޭ އިރު، ބުލީކުރާ މީހުންނަށް ޖަވާބެއްގެ ގޮތުގައި ބުލީ ކުރުމަކީ އަދި އެންމެ ރަނގަޅު ގޮތެއް ނޫނެވެ. އަދި އެމީހުން ރުޅިގަދަވެގެން ވާހަކަ ދައްކާއިރުވެސް، އިތުރަށް ރުޅިގަދަވެ ވާހަކަ ނުދެއްކުމަށް އިލްތިމާސް ކުރެ އެވެ. އޭގެ ބަދަލުގައި، އެމީހުންނާ މުހާތަބުކުރަންވީ ރީތި ކޮށެވެ. އަދި މަޑުމައިތިރިކަމާއެކު އެމީހުންނަށް ރައްދު ދޭށެވެ. އޭގެ ސަބަބުން އެމީހުންނަށް ރުޅިވެރިކަމާއެކު އެވަގުތު އިތުރަށް ވާހަކަ ދައްކަން އުނދަގޫވާނެ ކަމަށް ތަޖުރިބާކާރުން ބުނެ އެވެ.\nމަސައްކަތުގައި އުޅޭ އިރު، ތިމާއަށް ރަނގަޅު އަދި ކަމުދާ މީހުންނާއެކު ވަގުތު ހޭދަކުރުމަށް ތަޖުރިބާކާރުން ލަފާ ދެ އެވެ. ސަބަބަކީ މިފަދަ “ވޯކް-ފްރެންޑްސް” އަކީވެސް އެފަދަ ކަންތައްތަކެއް ތަހައްމަލުކުރާ ބަޔަކަށް ވުން އެކަށީގެންވާތީ، އެފަދަ ހާލަތްތަކުގައި އެންމެ އެދެވޭ ސަޕޯޓު ދެވޭނީވެސް އެމީހުންނަށް ކަމަށްވާތީ އެވެ.\nތިންވަނަ ކަމަކަށް ތަޖުރިބާކާރުން ބުނަނީ، އެފަދަ މީހުންނާ ސީދާ ސުވާލު ކުރުމަށެވެ. ރުޅިވެރިކަމާއެކު ވާހަކަ ދައްކަނީ ކީއްވެތޯ އެހުމަށެވެ. އަދި އޭނާގެ އަމަލުތަކުގެ ސަބަބުން މަސައްކަތްތަކަށް އެއްވެސް ދަތިކަމެއް ހުރި ނަމަ، އެވާހަކަވެސް އޭނާއާ ހިއްސާކުރާށެވެ. އަދި މަސައްކަތުގެ މާހަލުގައި ޕްރޮފެޝަނަލިސްމް ދެމެހެއްޓުމަށް ބުނާށެވެ.\nއެފަދަ މީހުންނާ ވާހަކަ ދައްކައިގެން ބައެއް ކަންކަން ހައްލުކުރުމުގެ ފުރުސަތު އޮތަސް، ބައެއް ފަހަރު މަސައްކަތުގެ މާހައުލުގައި ކަންތައްތައް މާބޮޑަށް ބޮއްސުންލައިގެން ދެ އެވެ. އެގޮތުން މީހާގެ ނަފްސާނީ ދުޅަހެޔޮ ކަމަށް އަސަރުކުރާ ވަރަށް ދަތިތަކާ ކުރިމަތިލާންޖެހޭ ނަމަ، ތަޖުރިބާކާރުން ލަފާދެނީ އެހެން ވަޒީފާއަކަށް ބަދަލުވުމާމެދު ވިސްނުމަށެވެ. ނަމަވެސް އެގޮތަށް ނިންމުމުގެ ކުރިން އެކަމާމެދު ރަނގަޅަށް ވިސްނުމަށް އެދެ އެވެ.\nކާރު ދުއްވާއިރު ސީޓް ބެލްޓު އެޅުން މަޖުބޫރު ކުރަން މަޝްވަރާ ކުރަނީ\nއާ ވޭރިއަންޓުގެ ނުރައްކާ ބޮޑުވެ، ބޭރު މީހުންނަށް ޖަޕާނުގެ ބޯޑަރު ބަންދުކުރަނީ


Ehmme mage rangalhu fenvarugai hedhuma fahu sanaa kiyan thibeyveyka neh - AO News\nރަނގަޅު ފެންވަރުގައި އެންމެ މަގެއް ހެދުމުން، ސަނާކިޔަން ތިބެވޭކަށް ނެތް!\nކޮންމެ ވެރިކަމެއްގައިވެސް އައްޑޫ ތަރައްޤީކުރުމަށް އެއްވެސް ބަޔަކު މަސައްކަތްނުކުރާ ވާހަކައަކީ މެދުކެނޑުމެއްނެތި އިވޭ އަޑުތަކެވެ. އައްޑޫ އަކީ ހަމައެކަނި އިންތިޚާބު ތަކާ ދިމާކޮށް ވޯޓަށް އޮންނަތަނެއްގެ ގޮތުގައި ސިޔާސީ ފަރާތްތަކުން ބުނާ ވާހަކައަކީ އަޑުއިވިއިވި ބާވެފައިވާ ވާހަކަތަކެވެ. މި ވާހަކަތަކަށް އެންމެ ބޮޑު ބާރެއް ލިބޭ އެއް ހެއްކަކީ ރާއްޖޭގެ އެހެން އަތޮޅުތަކަށް އައިސްފައިވާ ތަރައްޤީއާއި އަޅާ ބަލާއިރު އައްޑޫ ސިޓީއަށް ‘ހައްޤުވާ” ތަރައްޤީ ގެ ކަންފުޅެއްވެސް އައިސްފައި ނެތުމެވެ. ކޮންމެ ސަރުކާރަކުންވެސް އައްޑޫގެ ތަރައްޤީގެ ޕްރޮޖެކްޓްތައް ކުރިއަށް ގެންދަނީ ‘ފިނިހަކަ’ ސްޕީޑްގައިކަމީ އެންމެން ދަންނަ “ބޮޑު ހަގީގަތެ” ކެވެ. ދުރާލާ ރޭވިގެން ކުރިއަށްދާ ‘މާސްޓާރ ޕްލޭނަކީ’ އައްޑޫ ވީރާނާކޮށް އަބަދުވެސް މައި ސަރުކާރަށް ސަލާންޖަހަންޖެހޭ ފަދަ ނިކަމެތި ހާލަތުގައި ބޭއްވުން ތޯ ރައްޔިތުން ދަނީ ކެނޑިނޭޅި އަހަމުންނެވެ. ރައްޔިތުންގެ މި ޝަކުވާތައް އަޑު އަހާ މިކަންކަން ހައްލުކުރުމަށް ހޮވާފައިވާ ކައުންސިލުން ކުރަމުންދާ މަސައްކަތަކީ ކޮބައިތޯ ދެނެގަންނަން ރައްޔިތުން ބޭނުންވާ ވާހަކަ އެކިއެކި ޕްލެޓްފޯމްތަކުގައި ހުއްޓުމެއް ނެތި އެދަނީ ބުނަމުންނެވެ.\nކުރީގެ ރައީސް ޔާމީން އަބްދުލް ގައްޔޫމުގެ ސަރުކާރުން ކައުންސިލަށް ދީފައިވާ ބާރުތައް އަތުލުމަށްފަހު މި ވެރިކަމުގައި އެ ބާރުތައް ކައުންސިލަށް އަލުން ލިބިގެން ދިއުމާއެކު ވަރަށް ގިނަ ބަދަލުތައް ފެންނާނެ ކަމަށް އައުމީދު ކުރެވުނެވެ. އެހެންނަމަވެސް މިއަދާއި ހަމައަށް އައި އިރުވެސް ރައްޔިތުންގެ އަސާސީ ހައްގުތައް ވެސް ފުރިހަމައަށް ހޯދައިދެވިފައިނުވާ ކަމީ ހިތާމަކުރަންޖެހޭ ކަމެކެވެ. އައްޑޫ ސިޓީގެ ގުޅިފައިވާ ރަށްތަކާއި އަޅާ ބަލާއިރު ހުޅުމީދޫ އަކީ ސިޓީ ކައުންސިލުންވެސް އެންމެ އަޅާނުލެވި ދޫކޮށްލާފައިވާ ދެ އަވަށް ކަމަށް ޚުދު އެ ދެ އަވަށުގެ ކައުންސިލަރުން ވެސް ބުނެއެވެ. ސިއްހީ ފަރުވާ އިން ފެށިގެން ޒަރޫރީ ބޭނުންތައް ފުއްދުމަށްވެސް މި ދެ ރަށުގެ ރައްޔަތުން ސަލާން ޖަހަމުން އަންނައިރު އަބަދުވެސް މި ކަންތައްތަކަށް އެދެވޭ ހައްލެއް ލިބިފައިނެތީ ސިޓީ ކައުންސިލުން ދޭންޖެހޭ އެއްބާރުލުން ނުލިބިގެން ކަމުގައި ބުނާ އަޑުއިވެއެވެ. ވެލި މަގަށް ފަސްކޮޅެއް އަޅާ އެއްވަރުކޮށްލަން ވިޔަސް ސިޓީ ކައުންސިލުން ހުއްދަ ނަގަންޖެހޭ ކަމަށް ދޭހަވާފަދަ މޭރުމަކުން ވާހަކަދައްކާ އަޑުއިވެއެވެ. މި ދެ އަވަށުގައި ކަމެއް ކުރަން ކައުންސިލްގެ މެޖޯރިޓީ ނުލިބޭ ވާހަކައަކީ އެއްވެސް މީހަކަށް އާ ވާހަކައެއް ނޫނެވެ. އެކަމަކު ހިތަށް އަރައެވެ. މީ މިކަން ހަމަ އޮންނަ ޖެހޭ އުސޫލު ހެއްޔެވެ؟ ނޫނީ މީ ކައުންސިލަރުން ޒިނއމާތަކުން ބޯދަމައިގަންނަން ދައްކާ ބަހަނާއެއް ހެއްޔެވެ؟ ނޫނެކެވެ. މިއީ ބަހަނާއެއް ނޫނެވެ. މި ދެރަށުގައި ދިރިއުޅުއްވާ މި ދެރަށުގެ ކައުންސިލަރުންނާއި ސަރުކާރުގެ އިސް ވެރިންނަކީވެސް އާންމު ރައްޔަތުން އުފުލާ ތަކުލީފުތައް އުފުލަންޖެހޭ މީހުންނެވެ. އެހެންކަމުން މި މައްސަލަތައް ހައްލު ކުރުމަށް އެ ބޭފުޅުންވެސް މަސައްކަތްކުރައްވާނެ ނޫންތޯއެވެ.\nތިރީގައިވާ ފޮޓޯއިން ފެނިގެން މި ދަނީ ހުޅުދޫ މީދޫ ގައި ތައުލީމު ހާސިލްކުރަމުން ދާ ކުދިން ސްކޫލަށް ދިއުމަށް ބޭނުންކުރާ މަގެވެ، އެއް ސެޝަނަށް ކިޔަވައިދެމުން އަންނަ ސ.އަތޮޅު މަދަރަސާގައި ތައުލީމު ހާސިލްކުރަމުންދާ ގިނަ ކުދިން ބޭނުންކުރަމުންދާ މި މަގުގެ ހާލަތު ނުފެންނާނެ އެއްވެސް ފަރާތެއް ހުންނާނެކަމަކަށް ގަބޫލެއް ނުކުރެވެއެވެ. ވާރޭވެހިއްޖެނަމަ މުޅި މަގުގައި ބޮޑެތި ފެންގަނޑުތައް ހެދިފައިވާއިރު، ސްކޫލް ގޭޓާއި ހަމައަށް ދެވެނީ އަޑިނޭގޭ އެތައް ފެންގަނޑުތަކެއް ހުރަސްކުރުމަށްފަހުއެވެ. މި ފެންގަޑުތަކުން ސަލާމަތްވެ ރައްކާތެރިކަމާއެކު ދަރިވަރު ސްކޫލު ގޭޓުން އެތެރެއަށް ވެއްދުމަށްޓަކައި ބެލެނެވެރިން އެތައް ތަކުލީފެއް އުފުއްލަމުންދާ އިރު މި މަގަށް ވަދެވެން އޮންނަ މަގުތަކުގެ ހާލު އަދި މިއަށްވުރެ މާ ދެރައެވެ.\nމީ ރަށުގެ ގިނަ މަގުތަކުގެ ހާލެވެ. ބަހާއުއްދީން މަގުގައި ތާރު އެޅުމަށްފަހު ރަށުގެ ފަސް އެޅި މަގުތައް މިވަނީ އަޅާ ނުލާ ދޫކޮށްލާފައެވެ. ހީވާކަހަލައެވެ. ދެން އެންމެން ބޭނުންކުރަނީ ތާރުމަގެވެ. ފަސްއެޅި މަގުތަކުން ދުއްވާނެ ބަޔަކު ނެތެވެ. އެކަމަކު ހަގީގަތަކީ އެންމެ މަގެއްގައި ތާރު އަޅައިގެން ސަނާ ކިޔަން ތިބެވެން ނެތް ކަމެވެ، ފަސް އެޅި މަގުތަކަށް ބޭނުންވާނެ ފަސް ނެތްކަމަށް ބުނެ ބަހަނާ ދެއްކުމުގެ ބަދަލުގައި ބޮޑު އަގުގައި ފަސް ވިއްކުން ހުއްޓާލުމަށްފަހު މި މަގުތައްވެސް ރަގަޅު ފެންވަރަކަށް ފަސް އަޅާ އެއްވަރުކޮށް ބޭނުން ކުރެވޭ ގޮތް ހަދަންޖެހޭ ކަމެވެ. މި މަގުތަކަށް އަޅާނުލެވި ދޫކޮށްލުމުގެ ސަބަބުން މަގުތައް ބޭނުންކުރާ ރައްޔަތުންގެ މުދަލާއި ފުރާނައަށް ނުރައްކާވާފަދަ އެތައް ހާދިސާތަކެއް ހިނގާފައިވާއިރު މިކަންކަން ހައްލުކޮށްދޭންޖެހެނީ ރައްޔަތުން ސޯޝަލް މީޑިއާގައި ލިޔެ ފާޑުކިޔަން ފެށުމުނެއް ނޫނެވެ. ހަމަ ޔަގީނުންވެސް ރަށުގެ ހާލަތު ރަށުގައި ދިރިއުޅުއްވާ އިސްވެރިންނަށް ނުފެންނަ ނަމަ، ވޯޓު ދިނުމަށްފަހު އެކި މަގާމުތަކަށް ވެރިން އިންތިހާބުކުރުމުގެ ބޭނުމެއް ނެތްތާއެވެ.


"Adheeb Tug Boat Ah Eree Beys Faruvaa Ah Dhanee Kamah Bune" - Vaguthu\n"އަދީބު ޓަގް ބޯޓަށް އެރީ ބޭސް ފަރުވާއަށް ދަނީ ކަމަށް ބުނެ"\nރާއްޖޭގެ ކުރީގެ ނައިބު ރައީސް އަހުމަދު އަދީބުގެ ޕާސްޕޯޓް ހިފަހައްޓާފައިވަނިކޮށް، ވަގަށް އިންޑިއާއަށް އެތެރެވާން އުޅެނިކޮށް، މިއަދު ވަނީ އިންޑިއާއިން ހިފަހައްޓާފައެވެ. އެގައުމުގެ ޓަމިލް ނާޑޫގެ ތޫތުކުޑީ ބަނދަރުން އަދީބު އަތުލައިގެންފައިވާއިރު، އޭނާ ހުރިހީ އިމިގްރޭޝަންސްގެ ބެލުމުގެ ދަށުގައި ކަމަށް އިންޑިއާގެ ނޫސްތަކުން ބުނެއެވެ.\nއަދީބު ފިލާފައިވާއިރު، އެމްއެމްޕީއާރުސީގެ ތަހުގީގުގައި ސުވާލު ކުރުމަށް އިއްޔެ މެންދުރު 2:00 އަށް ފުލުހަށް ހާޒިރުވާން އޮތީ އޭނާއަށް އަންގައިފައެވެ. އޭނާ އެދުވަހު ވަޑައިގަންނަވާނެ ކަމަށް ފުލުހުންނަށް އެންގި ކަމަށް ވެސްވެއެވެ. އަދީބު ފުލުހުންނަށް އަންގާފައި އޮތީ އޭނާ ހަފްތާ ބަންދުގައި އާއިލާއާއެކު ރިސޯޓަކަށް ވަޑައިގަންނަވަނީ ކަމަށާއި މާލޭގައި ނޫޅުއްވާނެ ކަމަށެވެ.\nއިންޑިއާގެ ނޫސްތަކުން ބުނާ ގޮތުގައި އަދީބް ހައްޔަރުކުރަން ފުލުހުން ހާއްސަ އޮޕަރޭޝަނެއް ހިންގާފައިވަނީ ޓަގް ބޯޓުގައި ހުރި ފަޅުވެރިއެއްގެ މައުލޫމާތަށެވެ. "ވާގޯ 9" ނަމަކަށް ކިޔާ ކަނޑު ބޯޓަކީ އާންމުކޮށް ނުވަ ފަޅުވެރިން އުޅޭ ބޯޓެކެވެ. އަދި ރަޖިސްޓްރީ ކޮށްފައި ވަނީވެސް ނުވަ ފަޅުވެރިންނެވެ. އެހެން ނަމަވެސް އަދީބު ދިޔަ ދަތުރުގައި 10 ފަޅުވެރިން އޭގައި ތިބުމުން، އޭގައި ދިޔަ އިންޑިއާގެ ފަޅުވެރިޔާ އެކަން ރިޕޯޓް ކުރި ކަމަށްވެއެވެ.\nއާންމުކޮށް ވަކި ބަނދަރުތަކަކުން، ސައްހަ ލިޔެކިޔުންތަކާއެކު މީހުންނަން އިންޑިއާއަށް އެތެރެވެވޭ ނަމަވެސް، އަދީބު ދިޔައީ އެއްވެސް ސައްހަ ލިޔުމެއް ނެތި ކަމަށް އެގައުމުގެ އެކްޓާނަލް އެފެއާޒްއިން ވަނީ ބުނެފައެވެ. ބޯޓުގައި އިންޑޮނޭޝިއާގެ އަށް ފަޅުވެރިންނާއި، އިންޑިއާއެކު އެކަކު މަސައްކަތް ކުރާއިރު، އަދީބުގެ މައުލޫމާތު ރިޕޯޓް ކުރީ އިންޑިއާގެ މީހާ ކަމަށް ރިޕޯޓްތައް ބުނެއެވެ.\nއިންޑިއާގެ ނޫސްތަކުން ބުނާ ގޮތުގައި އަދީބު ބޯޓަށް އެރީ ބޭސް ފަރުވާއަށް އިންޑިއާއަށް ދާ މީހެއްގެ ގޮތުގައެވެ. އަދި ބައެއް ކްރޫ މެމްބަރުން ގާތު އެހެން ބުނި ކަމަށްވެސް ވެއެވެ. އަދީބު އިންޑިއާއަށް ވަގަށް އެތެރެވާން އުޅުމުގެ ހަބަރު ވެގެންދިޔައީ އެގައުމުގެ އެކްޓާނަލް އެފެއާޒްއަށްވެސް ހައިރާން ކުރުވަނި ހަބަރެއްގެ ގޮތުގައެވެ. އެއީ އަދީބު ބޭސް ފަރުވާ ކުރުމަށްފަހު އެގައުމު ދޫކޮށް ދިޔައީ ދާދި ފަހުން ކަމަށްވާތީއެވެ.\nއަދީބު އިންޑިއާއަށް އެތެރެވާން އުޅުނު ޓަގް ބޯޓަކީ ބޮޑު ހިލަޔާ، ހިލަވެލި އުފުލާ ބޯޓެކެވެ. އަދީބު އޭގެން ދަތުރުކުރީ ފަޅުވެރިއެއް ގޮތުގައެވެ. ފަޅުވެރިއެއްގެ ޔުނީފޯމްގައެވެ.\nއޮގަސްޓް 1, 2019 20:19\nއަޖައިބެއް މީހަކު ނުވާނެ؟ ބޭސްފަރުވާއަށް ދަނީ ޓަގުބޯޓަށް އަރައިގެންތަ؟ ތީ ރާއްޖެ ދެކެ ލޯބިވާތީ އަހަރުންދެކެ ލޯބިވާތީ ނުފިލާނަމޭ ކިޔާ ޓުވީޓު ކުރި މީހާ. މިހާރު ކޮންތާކު މިޖެހުނީ. ލަދުން ބޯހަލާކު.\nއޮގަސްޓް 1, 2019 23:18\nޕިސްޕިސް ދައްކާވާހަކަ މަތިން ނުފޮނުވީމަ ދެން ދެވެން އޮތްގޮތަކަށްދޯ ދާނީ މަނަމަވެސް ތީނަނަމަވެސް ދާތާ..ތިވާހަކަ ދައްކަބަލަ ސަންގު އަންނިޔާދިމާ އެމީހާ އަދި އަދީބަށްވުރެ ލަދުހަޔާތްކުޑައްނު އަދީބު ހެދީތެދުތާ އޭނަހުސް ދޮގުހަދާހަދާފަ މައިބަދައޭ އިސްތައްޓޭ ދަމަމުން ދިޔަދޯ؟؟ ހަނދާންނެތުނީ މުސްކުޅިކަމުން ދައިތަމެން\nއޮގަސްޓް 1, 2019 20:35\nއާމްދަނީ ހޯދަން މަސައްކަތް ކުރަންޖެހޭނެ އެހެންވެ ބޯޓްގަ ދަތުރުކުރަން ދިޔަކަމަށްވާނީ\nއޮގަސްޓް 1, 2019 20:36\nލަދުން ބޯހަލާކު ބުރޯ " އަދީބު އޭގެއިން ދަތުރުކުރީ ފަޅުވެރިއެއްގެ ގޮތުގައި އަދި ފަޅުވެރިއެއްގެ ޔުނީފޯމުގައި " ޕިސް ޕިސް ަ\nއޮގަސްޓް 1, 2019 20:47\nބޭސްފަރުވާއަށް ދާމީހަކު ކުރޫ ޔުނީފޯރމްގަ؟ ދެން ދިވެހިން ގަޅިހެދިފަ ތިބޭ! އަދިވެސް ކިޔަންވީ މިކަލޭގެމީ ހުދުކާފޫރުކޮޅެކޭބާ؟\nއޮގަސްޓް 1, 2019 22:12\nއަދިވެސް ޕާރޓީއެއް ހަދާއިރަށް ސޮއި ކުރަން ދުވޭ. އެ ޕާރޓީގެ މުގުލުގައި ހުރީ މުޖުރިމެއްކަން އިނގޭއިރުގަވެސް. މީ ކޮންކަހަލަ ދިވެހިންނެއްބާ. ހާދަހާއޭ ގަމާރީ\nއޮގަސްޓް 1, 2019 21:57\nލަންކާގަ ފިލުވީ ލުތުފީ... އިންޑިޔާގަ ބުރޯ... އަަވައްޓެރި ގައުމު ތަކަށް ވެސް އެޖެންޑާ 19 މިވަނީ މުސީބާތަކަށް ނޫންތޯ؟ ބޮޑުކަމުގޮސް ދަނޑިން ތެޅިޔަސް މި އެޖެންޑާ19 ހިންގަން ފެށިފަހުން މިވާ ބަދުނާމަށްވުރެ ތާހިރުވާނެ.... މިހާރު މޯދީ އެއުޅެނީ އާސަންދަ ފެޅި ހިސާބުން ކަނޑާލައިގެން... ދެން ޔެލޯސް އަތްޖަހަމާ....\nއޮގަސްޓް 1, 2019 22:30\nލަންކާގަ ފިލުވީ ލުތުފީ... އިންޑިޔާގަ ބުރޯ... އަަވައްޓެރި ގައުމު ތަކަށް ވެސް އެޖެންޑާ 19 މިވަނީ މުސީބާތަކަށް ނޫންތޯ؟ ބޮޑުކަމުގޮސް ދަނޑިން ތެޅިޔަސް މި އެޖެންޑާ19 ހިންގަން ފެށިފަހުން މިވާ ބަދުނާމަށްވުރެ ތާހިރުވާނެ... މިހާރު މޯދީ އެއުޅެނީ އާސަންދަ ފެޅި ހިސާބުން ކަނޑާލައިގެން... ދެން ޔެލޯސް އަތްޖަހަމާ..\nއޮގަސްޓް 1, 2019 22:51\nއިންޑިޔާ އާއި ރާއްޖެ އާއި ދެމެދު ފެރީ ދަތުރު ކުރީގެ ނައިބުރައީސް ފައްޓަވައިދެއްވައިފި\nއޮގަސްޓް 1, 2019 23:21\nޓްޓިކޮރިން އަށްދިވެހިން ކިޔަނީ (ސޫތުކުޅި)\nއޮގަސްޓް 2, 2019 00:07\nކާކުގެ ބޯއްޓެއް؟ ވެރިފަރާތް ބަލާފަ ބޭރު މީހެއްގެ އެއްޗެއް ވިއްޔާ މިރާއްޖޭ ކޮންބަޔަކާތޯ އެމީހުންނާއި ގުޅުން އޮތީ..އަދީބު ދުވަހަކުވެސް މިރާއްޖޭ ރައްޔިތުން ބަލައި ނުގަންނާނެ..ބެލެވޭ ގޮތުން ރިލުވާން ކޭސް އަށް ފިލަން..\nއޮގަސްޓް 2, 2019 00:50\nފިލިޖެއްތަ ފެޓޭ ކަލެއްއަށް ؟ އެއްމެ ބޮޑު ވަގު\nއޮގަސްޓް 2, 2019 00:58\nރާއްޖެއިން ބޮޑުހިލަ ބޭރުކުރަން ފަށައިފި. ފެށުމުގެގޮތުން ފުރަތަމަ ފޮނުވީ އެއް ހިލަ.\nއޮގަސްޓް 2, 2019 01:08\nގަބޫލެއްނުކުރަން. ޓަގުބޯޓަކަށް މީހަކު އަރާފަ ބޭސްފަރުވާއަކަށް ތިމަންނާ ޓުޓިކޮރިންއަށް ގެންގޮސްދޭށޭބުނީމަ ގެންގޮސްދޭވަރުގެ ގަމާރު ކެޕްޓަނުންނެއް މިހާރަކު ނުތިބޭނެ. ޚަބަރުގެ ސުރުޚީ ބަދަލުކުރަން ޖެހޭ.


Boat vattaali sababu sifain saafu kohdheyn jeheyne: Rouhani | Mihaaru\nއީރާނުގެ ކެބިނެޓުގެ ބައްދަލުވުމެއްގެ ރިޔާސަތު ރައީސް ރޫހާނީ އިއްޔެ ބަލަހައްޓަވަނީ. --ފޮޓޯ:އޭއެފްޕީ\nބޯޓު ވައްޓާލި ސަބަބު ސިފައިން ސާފުކޮށްދޭން ޖެހޭނެ: ރޫހާނީ\n16 ޖެނުއަރީ 2020 - 12:299comments\nއީރާނުގެ ރިވޮލިއުޝަނަރީ ގާޑުން މިސައިލް ހަމަލާދީ ޔުކްރޭންގެ ބޯޓު ވައްޓާލުމުން އެ ބޯޓުގައި ތިބި 176 މީހުން ވަނީ މަރުވެފަ އެވެ.\nއީރާނުގެ ޚާރިޖީ ވަޒީރު ޖަވާދު ޒަރީފް ވިދާޅުވީ ބޯޓު ވައްޓާލުމަށް ފަހު ވެސް އީރާނުގެ ރައްޔިތުންނަށް ދުވަސްކޮޅެއް ވަންދެއް އޮޅުވާލި ކަމަށެވެ. އަދި އެ މައްސަލާގައި އޭނާ އާއި ރައީސް ރޫހާނީ ވެސް ބޭތިއްބީ "އަނދިރީގައި" ކަމަށް ވިދާޅުވި އެވެ.\nގައުމީ ޓީވީގައި ވާހަކަ ދައްކަވަމުން ރޫހާނީ އިއްޔެ ވަނީ އެ މައްސަލަ އިތުރަށް ތަހުގީގު ކުރުމަށް ގޮވާލައްވައިފަ އެވެ. އަދި ކޯޑިނޭޝަން އާއި މޮނިޓާރިން ހަރުދަނާ ކުރުމުގެ ފިޔަވަޅުތައް އިތުރަށް އެޅުމަށް ގޮވާލެއްވި އެވެ.\n"ފުރަތަމަ ކަމަކީ ތެދު ބަހުން ރައްޔިތުންނަށް މައުލޫމާތު ހާމަކޮށްދިނުން. ރައްޔިތުންގެ ހިތާމަތަކަށް ލުޔެއް ލިބޭނީ އެ ހާދިސާގެ ޒިންމާ ނަގަން ޖެހޭ ފަރާތްތަކުން ޒިންމާ ނަގައި އިޚްލާސްތެރިކަމާ އެކު އެ މީހުންނާ ވާހަކަ ދެއްކުމުން،" ރޫހާނީ ވިދާޅުވި އެވެ.\nBoat ah missile araa manzaru video kuri meehaa hayyaru koffi\nރޫހާނީ ވިދާޅުވީ ބޯޓު ވައްޓާލި ހާދިސާ އަށް ފަހު އަސްކަރިއްޔާ އިން ބޭއްވި ބައްދަލުވުންތަކާ ބެހޭ މައުލޫމާތު ވެސް އާއްމު ކުރަން ޖެހޭނެ ކަމަށެވެ.\nޔުކްރޭން އެއާލައިންސްގެ ފްލައިޓް ޕީއެސް752 ވައްޓާލާފައި ވަނީ ތެހެރާން އެއާޕޯޓުން މިދިޔަ ހަފުތާގެ ބުދަ ދުވަހު ފުރިތާ ކުޑައިރުކޮޅެއް ފަހުންނެވެ. ވީޑިއޯ ފުޓޭޖްތަކުން ފެންނަ ގޮތުގައި ބޯޓަށް ވަނީ ދެ މިސައިލް އަރައިފަ އެވެ. އީރާނުން ބުނެފައި ވަނީ މިސައިލް އަރާ މަންޒަރު ވީޑިއޯ ކުރި މީހާ ހައްޔަރުކޮށްފައިވާ ކަމަށެވެ.


Teacherunge musaara bodukuran budget gai himanany\nޓީޗަރުންގެ މުސާރައާއި އިނާޔަތް ބޮޑުކުރަން ބަޖެޓުގައި ހިމަނަނީ\nރައީސް އިބްރާހިމް މުހައްމަދު ސޯލިހު: ޓީޗަރުން ކުރައްވާ މަސައްކަތަކީ އަގު ނުކުރެވޭ ޖިހާދެއް ކަމުގައި ވިދާޅުވި -- ފޮޓޯ: ރައީސް އޮފީސް\nޓީޗަރުންގެ މުސާރައާއި އިނާޔަތްތައް ބޮޑުކުރުމަށް އަންނަ އަހަރުގެ ބަޖެޓުގައި ހިމަނާނެ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nދިރާސީ އާ އަހަރުގެ ކިޔެވުން ފެށުމުގެ ގޮތުން ރެހެންދި ސުކޫލުގައި މިއަދު ބޭއްވި ހާއްސަ ރަސްމިއްޔާތުގައި ވާހަކަފުޅު ދައްކަވަމުން ރައީސް ވިދާޅުވީ ތައުލީމީ ދާއިރާގައި އެންމެ ބޮޑު ބުރައެއް އުފުލަނީ ޓީޗަރުން ކަމަށެވެ. ކޮވިޑް-19ގެ ބަލިމަޑުކަމުގެ ތެރޭގައި ޓީޗަރުން ކޮށްދެއްވީ އަގުނުކުރެވޭ ބޮޑު ޖިހާދެއް ކަމަށާއި ކޮވިޑްގެ ކުރިން ވެސް ޓީޗަރުންނަކީ ބުރަ މަސައްކަތެއް ކުރައްވާ ބައެއް ކަމަށް ރައީސް ވިދާޅުވި އެވެ.\nއެމަނިކުފާނު ވިދާޅުވީ އަންނަ އަހަރުގެ ބަޖެޓުގައި ޓީޗަރުންގެ މުސާރައާއި އިނާޔަތްތައް ބޮޑުކުރަން ފައިސާ ހިމެނުމުގެ މަސައްކަތް ކުރަމުންދާ ކަމަށެވެ. މީގެ އިތުރުން ޓީޗަރުން ލިބުން ދަތި ރަށްރަށަށް، ރަށުން ބޭރުން ގެންނަ ޓީޗަރުންނަށް ހާއްސަ އިނާޔަތްތައް ހަމަޖައްސައިދެއްވާނެ ކަމަށް ވިދާޅުވި އެވެ.\nސަރުކާރުގެ ރިޔާސީ ވައުދެއް ކަމުގައިވާ މީހުން ބިނާކުރުމުގެ ސިޔާސަތުގެ އަމަލީ މަސައްކަތް ކުރާ ބަޔަކީ ޓީޗަރުން ކަމުގައިވެސް ރައީސްގެ ވާހަކަފުޅުގައި ފާހަގަކުރެއްވި އެވެ.\n"ހަރުކަށިފިކުރާ މަސްތުވާތަކެތީގެ މައްސަލަތަކަށް އެންމެ މުހިއްމު ހައްލެއް ގެނެސްދެވޭނީ ތައުލީމީ ނިޒާމުގެ ތެރެއިން. ޓީޗަރުން ކުރައްވާ މަސައްކަތަކީ އަގު ނުކުރެވޭވަރުގެ ބޮޑު ޖިހާދެއް،" ރައީސް ވިދާޅުވި އެވެ.\nމި ރަސްމިއްޔާތުގައި ވާހަކަދައްކަވަމުން ރައީސް އިތުރަށް ވިދާޅުވީ ކޮވިޑްގެ ބަލިމަޑުކަމާއި ގުޅިގެން ދޮޅު އަހަރެއްހާ ދުވަހު އާންމު އުސޫލުން ކިޔެވުން ހުއްޓުމަކަށް އައިސްފައި އޮތުމަށްފަހު މިއަދު އާންމު ހާލަތުގައި ކިޔެފުން ފެށޭތީ އުފާކުރައްވާ ކަމަށެވެ. ކޮވިޑްގެ ހާލަތު އެންމެ ގޯސްވި ދުވަސްކޮޅުވެސް ދަރިވަރުންގެ ކިޔެވުން ހުއްޓާނުލައި ކުރިއަށް ގެންދިއުމަށް ޓީޗަރުން ކުރެއްވީ އަގުނުކުރެވޭ މަސައްކަތެއް ކަމުގައިވެސް ވިދާޅުވި އެވެ.\nއެދުވަސްތަކުގައި ސުކޫލުތަކުގެ ވެރިންނާއި ޓީޗަރުން އަދި ބެލެނިވެރިން ކުރެއްވި ބުރަ މަސައްކަތް ފާހަގަކުރައްވާ ރައީސް ވަނީ ޝުކުރު އަދާކުރައްވާފަ އެވެ.\nރައީސް ވިދާޅުވީ ނިމިދިޔަ ދިރާސީ އަހަރު ކުރެވުނު އެންމެ މުހިއްމު ތަޖުރިބާ އަކީ ކޮންމެ ތަނެއްގައި އަދި ކޮންމެ ވަގުތެއްގައި ވެސް ތައުލީމު ހާސިލްކުރެވޭނެ ކަމެވެ. އަދި ތައުލީމު ހޯދުމަށް ހުރިހާ ދަރިވަރުން މަސައްކަތް ކުރުމަށް އެދިވަޑައިގެންނެވި އެވެ.\n"ކޮންމެ ކުއްޖަކު ވެސް ގަދައަޅާ މަސައްކަތް ކުރަންވީ ގައުމަށް ހިދުމަތްކުރާ ގައުމަށް ބޭނުންތެރި ކުއްޖަކަށް ވުމަށް. މުޖުތަމައަށް އުފާވެރިކަމާ ހަމަޖެހުން ގެނެސްދޭނެ ކުއްޖަކަށް ވުމަށް. މިދިޔަ ދުވަސްތަކުގައި ހަޔާތުން ގެއްލިގެން ދިޔައީ ބޮޑު ބައެއް. އެބައި އަނބުރާ ހޯދުމަކީ ވަރަށް މުހިއްމު ކަމެއް،" ރައީސް ވިދާޅުވި އެވެ.\nރައީސްގެ ވާހަކަފުޅުގައި އިތުރަށް ވިދާޅުވީ އާންމު ހާލަތަކަށް ދެވޭނީ ހުރިހާ އެންމެން ވެސް ވެކްސިންގެ ދެ ޑޯޒް ޖަހައިގެން ކަމަށެވެ. 12 އަހަރާއި 17 އަހަރުގެ ކުދިންނަށް ކޮވިޑް ވެކްސިން ޖެހުމުގެ ހާއްސަ ޕްރޮގްރާމް ފަށަން ތައްޔާރުވަމުން އަންނަ ކަމަށާއި އުންމީދަކީ މިމަސް ނިމުމުގެ ކުރިން އެ އުމުރުފުރާގެ ހުރިހާ ކުދިންވެސް ފުރަތަމަ ޑޯޒް ޖެހުން ކަމަށް ރައީސް ވިދާޅުވި އެވެ.\nއާ އަހަރުގެ ކިޔެވުން މިއަދު ފެށިގެން ދާއިރު ހުރިހާ ދަރިވަރުން ވެސް އާ އުންމީދަކާ އެކީ އަދި އާ އަޒުމަކާ އެކީ ކިޔެވުން ކުރިއަށް ގެންދިއުމަށް ރައީސް އިލްތިމާސް ކުރެއްވި އެވެ.\nރައީސް އިބްރާހިމް މުހައްމަދު ސޯލިހު މިނިސްޓްރީ އޮފް އެޑިއުކޭޝަން ޑރ. އައިޝަތު އަލީ + ޓީޗަރުން\nކުލި ކުޑަކޮށް ދިނުމަށް އެދި ޓީޗަރުންގެ އާދޭސް


Covid Ah Nassi Viyas Dhagandey Team Aai Gulheyny Dhuvasthakakah Fahu - Vaguthu\nއެންމެފަހުން ހެދި ކޮވިޑު ޓެސްޓުން ރާއްޖޭގެ އެއްވަނަ ކުޅުންތެރިޔާ އަލީ އަޝްފާގު (ދަގަނޑޭ) ނައްސިވި ނަމަވެސް އޭނާ ގައުމީ ޓީމާއި ގުޅޭނީ ކަރަންޓީނުގައި މުއްދަތެއް ހަމަކުރުމަށްފަހު ކަމަށް މައުލޫމާތު ލިބިއްޖެ އެވެ.\nކުރިން ބެލެވިފައި އޮތީ އެންމެފަހުން ހެދި ޓެސްޓުން ދަގަނޑޭ ނައްސިވުމާއެކު ޓީމާއެކު ފަރިތަކުރުންތައް ފަށާނެ ކަމަށެވެ. ނަމަވެސް މައުލޫމާތު ލިބިފައިވާ ގޮތުގައި އެ ފުރުސަތު ނުދިނީ ޕްރޮޓޮކޯލްތަކުގައި އޮތް ގޮތުގެ ސަބަބުންނެވެ.\nޕްރޮޓޮކޯލްގައި ވާގޮތުން ކުޅުންތެރިއަކު ފައްސިވާތާ 10 ދުވަސް ހޭދަކުރުމަށް ފަހު އަދި އިތުރު ޓެސްޓެއް ހަދައިގެން ނޫނީ އެ ކުޅުންތެރިއަކަށް ޓީމާއި ބަައިވެރިނުވެވޭނެ އެވެ. އެހެންކަމުން ދަގަނޑޭ އިތުރު ދުވަސްތަކެއް ނުކުޅެ ހުންނަން ޖެހެއެވެ. ނަމަވެސް ބެލެވޭގޮތުގައި އަންނަ ހުކުރުދުވަހު ޗައިނާ މެޗުގެ ކުރިން ދަގަނޑޭއަށް ފަރިތަކުރުންތަކުގައި ބައިވެރިވެވޭނެ އެވެ.\nދަގަނޑޭ ކޮވިޑަށް ފައްސިވީ މިދިޔަ މަހުގެ 29 ގައެވެ. އެއާއެކު އޭނާ މިހާރު ދަނީ ދުބާއި ގައި ކަރަންޓީނު ފުރިހަމަކުރަމުންނެވެ. އަލުން އޭނާއަށް ޓީމާއި ގުޅުމުގެ ފުރުސަތު ލިބޭނީ 10 ދުވަހުގެ މުއްދަތު ހަމަކުރުމަށްފަހު އިތުރު ޓެސްޓުތަކެއް ހަދާ ނަތީޖާ ނައްސިކަން ކަށަވަރުވުމުންނެވެ.\nދަގަނޑޭ އާއެކު ޓީސީގެ ޑިފެންޑަރު އަލީ ޝާމިސް (ތޮއްޕޭ) ވެސް ވަނީ ކޮވިޑަށް ފައްސިވުމާއެކު ޓީމާއި އެކަހެރިވެފައެވެ. އޭނާވެސް ޓީމާއި ގުޅޭނީ މުއްދަތު ފުރިހަމަކުރުމަށްފަހު އެވެ.\nޖޫން 8, 2021 04:36\nއެއްފަހަރު ނެގެޓިވް. އަނެއް ފަހަރު ޕޮސިޓިވް.. އަނެއް ފަހަރު އަނެއްކާ ނެގެޓިވް..